ASDM ৰ প্ৰাক্তন MD এপি তিৱাৰীৰ কাৰ্যকালত দক্ষতা বিকাশৰ নামত অহা ৪৮৭ কৌটি টকাৰ সদব্যৱহাৰক লৈ নিমাত মন্ত্রী চন্দ্রমোহন পাটোৱাৰী- অভিযোগ APW ৰ\nDecember 28, 2021 4:14 pm\nআজি গৌৰীসদনত APW য়ে এক সংবাদমেল সম্বোধন কৰি ASDM” ৰ প্ৰাক্তন MD এপি তিৱাৰীৰ কাৰ্যকালত দক্ষতা বিকাশৰ নামত অহা ৪৮৭ কৌটি টকাৰ সদব্যৱহাৰক লৈ মন্ত্রী চন্দ্রমোহন পাটোৱাৰী নিমাত বুলি অভিযোগ কৰে।\nসংবাদ মেলত APW এ কয়, “অসমত বিগত কেইটামান বছৰত ব্যাপক হাৰত দক্ষতা বিকাশৰ প্ৰশিক্ষণ দিয়া হৈছে। কেৱল মাত্র দক্ষতা বিকাশৰ প্ৰশিক্ষণৰ বাবেই অসমত আছে বিধে বিধে সংস্থা।\nভাৰতৰ প্ৰধানমন্ত্রীৰ এটা মিছন আছিল দক্ষতা বিকাশ। সপোন আছিল দক্ষতা বিকাশে পৰিপক্ক মানুহৰ সৃষ্টি কৰিত, নিবনুৱাৰ সংখ্যা হ্রাস কৰিব, দুখীয়া মানুহ আর্থিকভাবে স্বচ্ছল হ’ব।\nএই উদ্দেশ্যৰ বাবেই বিভিন্ন আঁচনিৰ জৰিয়তে দেশত দক্ষতা বিকাশৰ নামত হেজাৰ হেজাৰ কোটি টকা বিগত পাঁচ ছয় বছৰ খৰচ কৰা হৈছে। সমগ্ৰ দেশৰ প্রেক্ষাপটৰ কথা আমি কবলৈ নাযাও কিন্তু বিগত দুটা মাহত অসমৰ পক্ষতা বিকাশৰ কামত নিয়োজিত বিভিন্ন বিভাগ তথা সংস্থাৰ বিষয়ে কিছু অনুসন্ধান চলাই আমাৰ চকুত পৰা কিন্তু কথা ব্যক্ত কৰাৰ উদ্দেশ্যে আজিব এই সংবাদমেলৰ আয়োজন কৰা হৈছে।\nপ্রথম কথা অসমৰ কেইটামান দক্ষতা বিভাশর প্রশিক্ষণ দিৱাৰ উদ্দেশ্যে কাম কৰা সংস্থা হ’ল-ASSAM STATE URBAN LIVELIHOODS MISSION, ASSAM STATE RURAL LIVELIHOODS MISSION, ASSAM SKILL DEVELOPMENT MISSION, ASSAM BUILDING & OTHERS CONSTRUCTION WORKERS WELFARE BOARD ইত্যাদি।\nইয়াৰ কিছু সংস্থা শ্রম বিভাগৰ আৰু কিছু দক্ষতা বিকাশ বিভাগৰ অন্তৰ্গত।\nপ্রকৃত কথাটো হ’ল যে দক্ষতা বিকাশৰ প্রশিক্ষণৰ নীতি নিয়মবোধ কি? প্রশিক্ষার্থী সকলক একগোট কৰি বিভিন্ন জিলাৰ বিভিন্ন কেন্দ্রত, দক্ষতা বিকাশৰ প্রশিক্ষণ দিব পৰাৰ যোগ্যতা থকা প্রশিক্ষকৰ দ্বাৰা প্রশিক্ষণ দি বিভিন্ন কৌশলত বিধে বিধে প্রশিক্ষার্থীসকলক দক্ষ কৰি পৰীক্ষা পাতি দক্ষতা বিকাশৰ প্রশিক্ষণ প্রাপ্তিৰ পৰীক্ষাত উত্তীর্ণ হোৱান প্রমাণপত্ৰ প্ৰদান কৰা।\nকোনো কোনো সংস্থাৰ ক্ষেত্ৰত তেওঁলোকে প্ৰশিক্ষার্থী সকলক সংস্থাপন পর্যন্ত দিয়াৰ বাবে ব্যৱস্থা কৰাৰ দিহা আছে।\nওপৰৰ প্ৰসংগত উল্লেখিত বিষয়ত প্ৰশিক্ষার্থীসকলক প্রশিক্ষণ প্রদানৰ বাবে কিছুমান সংস্থা নিয়োগ করা হয়।\nদক্ষতা বিকাশৰ নামত থকা আটাইকেইটা বিভাগতে দুই তিনিজন বিশেষ ব্যক্তিয়ে বিভিন্ন কাচাজিৰে প্ৰশিক্ষণৰ সকলো কাম আদায় লৈ আহিছে। বিভাগ যিয়েই নহওক কিয় প্ৰশিক্ষার্থীসকলৰ প্ৰশিক্ষণৰ বাবদ প্রতিদিনে চাহৰ পৰা ভাতলৈ প্ৰতিজন প্ৰশিক্ষাৰ্থীৰ বিপৰীতে ধন আবন্টন দিয়া হয়।\nঅকল চাহ ভাতৰ বাবেই প্ৰতিটো কেন্দ্ৰত বিয়াগোম ধন আদায় দিয়া হয়। কিন্তু একাপ ৰঙা চাহ দুখন নিমৰ্থীয়া বিস্কুট ভাতৰ নামত ভূচি দাইলৰ নামত পানী খুৱাই প্ৰশিক্ষার্থীসকলৰ নামত আৱণ্টিত লাখ লাখ টকা এই ছিণ্ডিকেট চক্রই যোৱা পাচ ছয় বছৰে হৰলুকি কৰি আহিছে।\nইয়াৰ উপৰি প্ৰতিজন প্ৰশিক্ষাৰ্থীৰ নামত দৈনিক ভাট্টা হিচাপে ধন নিৰ্ধাৰণ কৰা থাকে। ডেৰ-দুমহীয়া একোটা প্ৰশিক্ষণৰ পাচত প্ৰতিগৰাকী প্ৰশিক্ষার্থীয়ে অতিকমেও পোন্ধৰ-ষোল হাজাৰ টকা আদায় পাব লাগে।\nকিন্তু কিছুসংখ্যক প্রশিক্ষার্থীক সম্পূর্ণ প্রাপ্য আদায় দি বাকীখিনিক কাৰোবাক ৪০০০ কাৰোবাক ৮০০০ টকা দি বাকী কিস্তিৰ ধন এটকাও আদায় নিদিয়ে। এনেকুৱা প্ৰশিক্ষার্থীও আছে যি এটা টকাও আজিলৈ আদায় নাপালে।\nএকোজন প্ৰাৰ্থীৰ পৰা দুহেজাৰ টকাও যদি হৰলুকী কৰা হয়। গোটেই ৰাজ্যজুৰি লাখ লাখ প্ৰশিক্ষার্থীৰ পৰা কিমান টকাৰ হৰলুকী হ’ব পাৰে আপোনালোকে চিন্তা কৰিব।\nতেনেকুৱা এটা সংস্থাৰ নাম Assam Building & Others Construction Workers Welfare Board য’ত ২০১৮ চনতে বিভিন্ন শ্রমিক দক্ষতা বিকাশৰ প্ৰশিক্ষণ দিয়াৰ নামত প্রায় ৭৫ কৌটি টকা খৰচ কৰা হৈছিল। উক্ত প্ৰশিক্ষণৰ তিনিবছৰ উকলি যোৱাৰ পাছতো এই বিভাগটোৱে আজিৰ তাৰিখলৈ তেনে বহু প্ৰশিক্ষার্থীৰ ধন আদায় দিয়া নাই।\nআজিৰ পৰা মাত্ৰ কেইটামান দিন আগতে যোৱা ১৪ ডিচেম্বৰ, ২০২১ তাৰিখে এই সম্পর্কত কেইজনমান প্ৰশিক্ষার্থীয়ে তিনিবছৰ পাৰ হৈ যোৱাৰ পাচতো এটকাও ধন আদায় নোপোৱাত মহানগৰীৰ দিশপুৰ থানাত এজাহাৰ দাখিল কৰিছে। তেওঁলোকে সন্দেহ কৰিছে তেওঁলোকৰ নামত আৱন্টিত ধন ভূৱা প্রশিক্ষার্থীৰ নামত প্রশিক্ষণ দিয়া সংস্থাই হবলুকি কৰিছে। আৰক্ষীক তেওঁলোকে এই সম্পর্কত এক তদন্তৰ বাবে আবেদন জনাইছে যদিও উক্ত ছিণ্ডিকেট চক্ৰৰ প্ৰভাৱতেই হওক বা অন্য কোনো অদৃশ্য শক্তিৰ হস্তক্ষেপতেই হওক এজাহাৰ দাখিলৰ দুসপ্তাহ পাৰ হোৱাৰ পাছতো গোচৰ ৰুজু কৰাৰ পৰা আৰক্ষী বিৰত আছে।\nএটি সংস্থাক নিৰাপত্তা দিয়াৰ উদ্দেশ্যে উলিয়াই দিয়া BOCWWB / SDT / Letter Correspondence/01/1958 নম্বৰৰ নিৰ্দেশনাটো। উক্ত নির্দেশনা সমগ্র অসমৰ শ্রমবিভাগৰ বিষয়াই পাওক বা নাপাওক কিন্তু প্রশিক্ষণ দিয়া সংস্থাই উক্ত নির্দেশনাৰ আলম লৈ সসম্মানে থানাৰ পৰা ওলাই আহে। তিনিবছৰ ধৰি হাত সাৱতি বহি থকা অনুসুয়া দত্ত বৰুৱা নামৰ এইগৰাকী বিষয়াই এজাহাৰ দাখিল হোৱা বুলি গম পাইয়েই সংস্থাক বচাবলৈ উলিয়াই দিয়া এনে নির্দেশনাই কি সুচাইছে?\nলক্ষণীয় যে এইগৰাকী শ্রম বিষয়াৰ নাম আকৌ নতুনকৈ দিবলগীয়া Nominated IAS ৰ তালিকাত আছে। ভালকৈ তদন্ত কৰিলে এত্তৰ পদোন্নতি হ’ব নে জেল গমন হয় সেয়া নিশ্চিত হ’ব। আটাইতকৈ ডাঙৰ কথা এই সংস্থাসমূহৰ ওপৰত এনে কোনো শক্তিৰ হাত আছে যাৰ বাবে বাৰে বাবে অভিযোগ।\nদাখিলৰ পাচতো চৰকাৰে আজিলৈ তদন্ত ঘোষণা কৰাৰ সাহস কৰা নাই।\nAssam Skill Development Mission চমুকৈ ASDM মন্ত্রী চন্দ্ৰমোহন পাটোৱাৰীৰ হাততেই যোৱা প্রায় ছয় বছৰে পৰিচালিত হৈছে। ২০১৭-১৮ ৰ পৰা এতিয়ালৈ বিভাগটোৰ নামত আবণ্টিত হৈছে প্রায় ৪৮৭ কৌটি টকা।\nএতিয়া লাজৰ কথাটো হ’ল ৪৮৭ কোটি টকাৰ আৱণ্টন পোৱা বিভাগটোৱে তেওঁলোকৰ পৰা প্ৰশিক্ষণ লৈ নিযুক্ত হোৱা প্ৰশিক্ষার্থীৰ তালিকাখন দিবলৈ অপাৰগ।\n৪৮৭ কৌটি টকাৰ বিনিময়ত ৰাজ্যখনৰ দক্ষতা বিকাশ কৰা প্রশিক্ষার্থীখিনি কোন ক’ত কেনেকৈ সংস্থাপিত হৈছে সেয়া জনাবলৈ অপাৰগতা প্রকাশ কৰি আইনৰ বিভিন্ন দফাৰ উল্লেখ কৰা এইটোৱেই চাগে বিশ্বৰ একমাত্র বিভাগ। ব্যক্তিগত প্ৰতিষ্ঠানৰ ক্ষেত্ৰত তেওঁলোকে প্রশিক্ষণ দি সফলভাৱে নিযুক্তি দিয়া মানুহৰ হডিং লগাই বিজ্ঞাপন দিয়ে।\nকিন্তু ৪৮৭ কৌটি টকাৰ বিনিময়ত আমি দেখিবলৈ পাও মহানগৰীৰ ISBT ৰ সমীপত এটা কেরামহলীয়া অত্যাধুনিক অট্টালিকা। ৪৮৭ কোটিৰ সদব্যৱহাৰ হোৱা হ’লে অসমৰ প্ৰায় ৫০% শতাংশ মান নিবনুৱা সমস্যা নিজে নিজেই নাইকীয়া হলহেতেন বুলি আমি ভাবো। ASDM ৰ প্ৰাক্তন সঞ্চালক এপি তিৱাৰীৰ কাৰ্যকালৰ সফলতা বিফলতাৰ হিচাপ কৰিবলৈ মন্ত্ৰী চন্দ্রমোহন পাটোৱাৰীৰ আজিকোপতি সাহস নহ’ল।


যি সময়ত শিশুসকলে সাধাৰণতে সকলোৰে আদৰ-সাদৰেৰে এটা ৰঙীন শৈশৱ যাপন কৰে, সেই সময়ত এটা অভাৱী কৃষক পৰিয়ালত জন্ম গ্ৰহণ কৰা ছোৱালী জনীয়ে বাৰীৰ জেওৰা দিয়া,খৰি ফলা, ঘাঁহ কটা,গৰুৰ দানা সিজোৱা আদি ঘৰৰ সকলো কাম কৰি ভাগৰুৱা দেহাৰে পঢ়া টেবুলত বহিছিল।শৈশৱতেই জীৱনৰ জটিলতা বোৰৰ সৈতে মুখামুখি হৈছিল।যাতায়তৰ কোনো সুবিধা নোহোৱা ৩২ কিলোমিটাৰ বাট চাইকেল চলাই খৰস্ৰোতা দুখন নদী পাৰ হৈ স্কুল আৰু কলেজীয়া শিক্ষা সমাপ্ত কৰিছিল।কেৱল সেয়ে নহয়, জাকৰুৱা পৰিয়ালটোত পিতৃয়ে পঢ়াৰ খৰচ বহন কৰিব নোৱাৰা বাবে কলেজত পঢ়ি থাকোতে আনৰ ঘৰত ৰোঁৱনীৰ কাম কৰি পঢ়াৰ খৰচ উলিয়াইছিল।জটিল শৈশৱ পাৰ কৰা এই গৰাকী দৃঢ়মনা যুৱতীয়ে স্নাতক ডিগ্ৰীয়েই নহয়, পৰৱৰ্তী সময়ত আইনৰ ডিগ্ৰী, তেজপুৰ বিশ্ববিদ্যালয়ৰ পৰা প'ষ্ট গ্ৰেজুৱেট ডিপ্লমা ইন হিউমেন ৰিছৰ্ছ মেনেজমেন্ট, মাষ্টাৰ অৱ ছচিয়েল চাইন্স আদি ডিগ্ৰীও গ্ৰহণ কৰিছে।\nজীৱনৰ কঠিন পৰিস্থিতিত হাৰ নামানি জীৱন যুঁজত জয়ী হৈ অহা এই গৰাকী উদ্যমী যুৱতী ৰেখামনি হাজৰিকা বৰ্তমান নিজাকৈ স্থাপন কৰা আঠ বিঘা মাটিৰ এখন চাহ বাগানৰ স্বতাধিকাৰী।লগতে ভাৰতীয় উদ্যমিতা প্ৰতিষ্ঠান চমুকৈ 'আই.আই.ই.' ৰ এগৰাকী কৰ্মচাৰী।\nএগৰাকী ছোৱালী হৈ চাহ বাগানৰ কথা কিয় ভাবিলে ৰেখামনি হাজৰিকাই\nৰেখামনি হাজৰিকাৰ ঘৰ লখিমপুৰৰ এখন ভিতৰুৱা গাঁও লালুকত।আশে পাশে দৈনিক বজাৰ তেতিয়া নাছিল।দেওবাৰে এখন সাপ্তাহিক বজাৰ বহে।'আমাৰ ঘৰত আলহী বেছি।গাঁৱৰ মানুহবোৰ আহে।দেউতাই এসপ্তাহৰ কাৰণে এপোৱা চাহপাত আনে।শনিবাৰলৈ চাহপাত নাটিলে দেউতাই মাক গালি পাৰিছিল।মাই কান্দি থকা দৃশ্য মই দেখিছিলো।আৰু দিনটোত চাৰিকাপ চাহ খাবলৈ নাপালে মাৰো মূৰ কামোৰণি হয়।শনিবাৰলৈ চাহপাত নাটিলে ঘৰখনত শনি লাগি যোৱা যেন হয়।সেই কথাই মোৰ শিশু মনত প্ৰভাৱ পেলাইছিল।সেয়ে মই তেতিয়াই সংকল্প লৈছিলো যে ঘৰখনত চাহপাতৰ অভাৱ মাক মই অনুভৱ কৰিবলৈ নিদিও।একপ্ৰকাৰৰ জেদ বুলিও কব পাৰি।তাৰপাছত মই চাকৰি কৰি নিজে উপাৰ্জন কৰোঁতে প্ৰথমে ঘৰত এখন চাহ বাগান পতাৰ কথা ভাবিলো।'\nকষ্টৰ ধনেৰে শৈশৱৰ সপোন বাস্তৱত পৰিণত কৰাৰ প্ৰতিজ্ঞা\n'ডিগ্ৰী লোৱাৰ পিছত 'নৰ্থ ইষ্ট ছছিয়েল ট্ৰাষ্ট' চমুকৈ 'নেষ্ট' নামৰ এটা সংগঠনত যোগদান কৰিলো।তেতিয়া দৰমহাৰ চাৰিহাজাৰ টকাৰে দুহেজাৰ পুলি আনি এবিঘা মাটিত চাহ পুলি ৰোপন কৰিছিলো।বন্ধত ঘৰলৈ গৈ ভাইটি আৰু ভন্টিৰ সহযোগত নিজে পুলি ৰুইছিলো।কিন্তু দেউতাই ইয়াৰ বিৰোধিতা কৰিছিল।দুবছৰমান হোৱাৰ পিছত যেতিয়া বিশ কেজি, চল্লিশ কেজিকৈ পাত উলাইছিল তেতিয়া বাগানখন বিস্তাৰ কৰাৰ কথা ভাবিলো।দুবিঘা মাটি মই ক্ৰয় কৰি দেউতাক দিয়াত দেউতাই মোক বাম মাটিত চাহ পুলি ৰুবলৈ সমৰ্থন দিলে।ম্যাদী মাটিত চাহ খেতি কৰাৰ বাবে চৰকাৰৰ ফালৰ পৰা ৩৫ হাজাৰ টকাৰ সাহাৰ্য পোৱাত মানুহ লগাই ঘৰতে নাৰ্ছাৰী কৰিলো।চাৰি হাজাৰ মান পুলি কিনি বাগানখন প্ৰসাৰিত কৰিলো।প্ৰথম অৱস্থাত প্ৰতি মাহে ঘৰলৈ দুদিনৰ কাৰণে গৈ ৰাতিপুৱা পাঁচ বজাৰ পৰা সন্ধিয়া পাঁচ বজালৈ পাত নিজে ছিঙিছিলো।বৰ্তমান আঠ বিঘা মাটিত চাহ খেতি হয়।সপ্তাহত এক কুইন্টল বা এমাহত চাৰি কুইন্টলকৈ পাত উৎপাদন হয়।আনহাতে,পাত ছিঙা,ঔষধ প্ৰয়োগ কৰা আদি কামৰ কাৰণে ছজন লোক নিয়োগ কৰা হৈছে।বাকী খিনি ভাইটিয়ে সহযোগ কৰে। বৰ্তমান বাগানখনৰ পৰা ছজন মানুহে কৰ্ম সংস্থাপন পোৱাৰ লগতে পাঁচজনীয়া পৰিয়াল এটা সুন্দৰকৈ চলি আছে। ঘৰতে চাহপাত ছিঙি ঢেঁকীত খুন্দি শুকুৱাই এবিধ চাহপাত ঘৰতে খাবৰ কাৰণে তৈয়াৰ কৰা হয়।এতিয়া ঘৰত আৰু চাহ পাতৰ অভাৱ নহয়।শৈশৱতে মাৰ চকুত চকুপানীৰ কাৰণ হোৱা চাহ পাতৰ অভাৱটো মৰিল।'\nপিতৃয়ে পঢ়ুৱাবলৈ ইচ্ছা নকৰা ছোৱালী জনীয়ে আজি প্ৰশিক্ষণ প্ৰদান কৰিছে হাজাৰ হাজাৰ লোকক\nৰেখামনি হাজৰিকাই কৰ্মজীৱন আৰম্ভ কৰিছিল 'নেষ্ট' নামৰ এটা সংগঠনত।নেষ্টত জড়িত হৈ মহিলা সবলীকৰণ,পঞ্চায়তী ৰাজ ব্যৱস্থা,তথ্য জনাৰ অধিকাৰ আইন আদি বিষয়ত বহু মহিলাক তেওঁ প্ৰশিক্ষণ প্ৰদান কৰিছে।ছবছৰ সেই সংগঠনৰ লগত জড়িত হৈ বিভিন্ন প্ৰশিক্ষণ কাৰ্যসূচী, প্ৰশিক্ষণ শিবিৰ আদিৰে মহিলা সকলক তেওঁলোকৰ অধিকাৰ, শিক্ষা আদিৰ বিষয়ে সজাগ কৰাৰ লগতে তথ্য জনাৰ অধিকাৰ আইন,ঘৰুৱা হিংসা আইন আদিৰ বিষয়ে সজাগ কৰিছিল।তেওঁৰ কথা কোৱাৰ কলা আৰু বাক পটুটাই সকলোকে সন্মোহিত কৰিব পাৰিছিল।এই সন্দৰ্ভত ৰেখামনি হাজৰিকাই কয়-'ডিষ্ট্ৰিক্ট কমিউনিটি ডেভলপমেন্ট প্ৰজেক্ট ( DCDP) ত কাম কৰোঁতে আৰ.টি.আই. আৰু এম.জি.এনৰেগা বিষয়ৰ বক্তৃতা শুনি সভাত উপস্থিত সকলো মানুহে মোক আগত ৰাখি সেৱা কৰি গৈছিল।সেই অনুভৱ অবৰ্ণনীয়।কেইগৰাকীমান মহিলাই মোৰ মূৰত ধৰি আশীৰ্বাদ দি কৈছিল যে এনেকুৱাকৈ আমাক কোনেও শিকোৱা নাই।তোমাৰ মূৰৰ চুলিৰ সমান আয়ুস হওঁক।'\nপৰৱৰ্তী সময়ত ৰেখামনি হাজৰিকাই এল.ছি.এইচ.আৰ.নামৰ সংগঠনত যোগদান কৰিছিল।সেই চাকৰিৰ বাবে আইনৰ ডিগ্ৰী জৰুৰী আছিল।তথাপি তেওঁৰ কামৰ অভিজ্ঞতা আৰু দক্ষতাৰ বাবেই চাকৰি পাইছিল।সেই সংগঠনৰ লগত জড়িত হৈ তেওঁ 'পেৰা লিগেল পাৰ্চনেল' বিষয়ৰ ট্ৰেইনিঙ কন্ডাক্ট কৰিছিল।গুৱাহাটী উচ্চ ন্যায়ালয় ন্যায় সেৱা সমিতি ৰ অধীনত ছখন মান জিলা যেনে বৰপেটা, কাৰ্বি আংলং, শোণিতপুৰ, নগাঁও, মৰিগাঁও আদিত শনিবাৰ আৰু দেওবাৰে দুখনকৈ মিটিং কৰি হাজাৰ হাজাৰ মানুহক বিভিন্ন বিষয় আৰু আইনৰ সজাগতাৰ প্ৰশিক্ষণ দিছিল।এল.ছি.এইচ.আৰ.ত এমাহ কাম কৰাৰ পাছত তেওঁৰ কামৰ দক্ষতা দেখি তেজপুৰত নতুনকৈ স্থাপন হোৱা এটা শাখা পৰিচালনা কৰিবলৈ তেওঁক দায়িত্ব দিয়া হৈছিল।ৰেখামনি হাজৰিকা আৰু 'Eveready' যেন একেই।সকলো কামতে আত্মবিশ্বাস।'মই নিজে খুব পজিটিভ।কেতিয়াও 'না' নকওঁ।'\nতাৰপাছত তেজপুৰত থাকি তেওঁ চাহ জনজাতিৰ লোককে ধৰি বহু ভিতৰুৱা অঞ্চলৰ মানুহক সজাগতাৰ প্ৰশিক্ষন দিছিল।তেজপুৰত থকা সময়তে তেওঁ আইন মহাবিদ্যালয়ত নামভৰ্তি কৰি আইনৰ ডিগ্ৰী ল'লে।\nপৰৱৰ্তী সময়ত ভাৰত চৰকাৰৰ 'ইণ্ডিয়ান ইনষ্টিটিউট অৱ এন্টাৰপ্ৰেণাৰশ্বিপত' যোগদান কৰে। 'আই.আই.ই.ত বহু কথা শিকিব লগীয়া হৈছিল।বিশেষকৈ চৰকাৰী প্ৰচিডিঅ'ৰটো ফ'ল' কৰা মোৰ কাৰণে প্ৰথম অলপ জটিল আছিল।কিয়নো বাকী সংগঠনত মই একেবাৰে স্বাধীনচিতীয়াকৈ কাম কৰিছিলো।বহু সময়ত মই নিজে ডিচিচন মেকাৰ আছিলো।কিন্তু আই.আই.ই.ত দেখিলো এটা টুৰ এপ্ৰ'ভেল লবলৈ এদিন বা দুদিন সময় লাগে।কিন্তু মই জইন কৰাৰ তৃতীয় দিনা কলেজৰ অধ্যাপক তথা প্ৰগ্ৰাম অফিচাৰ সকলক নেশ্যনেল ছচিচেয়ল ছাৰ্ভিছ বিষয়ত দুঘন্টাৰ ছেছন লৈছিলো।মোৰ ছেছন শুনি সকলোৱে বহু কথা জানিব পৰা বুলি মন্তব্য কৰিছিল।'\nডিগ্ৰী পাছ কৰালৈকে লখিমপুৰ চহৰখনকে দেখি নোপোৱা ছোৱালী জনীয়ে আই.আই.ই.ত জইন কৰাৰ পাছত পাঁচমাহত সাতখন ৰাজ্য ভ্ৰমণ কৰিছিল।নেষ্ট,এল.ছি.এইচ.আৰ.,আই.আই.ই.ৰ লগতে বিভিন্ন সময়ত WWF, ডিষ্ট্ৰিক কমিউনিটি ডেভলপমেন্ট প্ৰজেক্ট, টি এছ.এছ.এছ আৰু নন্দ তালুকদাৰ ফাউণ্ডেশ্যন আদি সংগঠনৰ লগত জড়িত হৈ বহু লোকক লিগেল এৱাৰনেছ, উদ্যমিতাৰ প্ৰশিক্ষন প্ৰদান কৰিছে।\nএগৰাকী কৰ্মচাৰী হিচাপে ব্যতিক্ৰমিতা আৰু নিষ্ঠাৰ বিৰল নিদৰ্শন\nনিজৰ পেছাক সমাজ সেৱাৰ মনোভাৱেৰে গ্ৰহণ কৰা ৰেখামনি হাজৰিকাই জীৱনত সকলো কাম সততা আৰু নিষ্ঠাৰে কৰি আহিছে।সেয়ে হয়তো সাফল্যৰ জখলা ডালত আগুৱাই যাবলৈ তেওঁক বেছি সময় নালাগিল।'কামত ইমান ইনভল্ভ হৈ যাওঁ, নিজৰ কাম বুলি ভাবি কৰোঁ।আনহাতে, মানুহক কিবা এটা দিব পৰা সন্তুষ্টি ডাঙৰ কথা।নেষ্টত কাম কৰোতে সাত দিন ধৰি দিনে-ৰাতিয়ে ডাটা এন্ট্ৰি কৰি সময়ত জমা দিয়াৰ পিছদিনা মোক জি.এন.আৰ.চি. চিকিৎসালয়ত ভৰ্তি কৰাব লগা হৈছিল।কামত আপডেট হৈ থাকি ভালপাওঁ আৰু কামৰ নিচাৰ বাবে অফিচ সাধাৰণতে ক্ষতি নকৰোঁ।'\nইয়াৰোপৰি অসম বন্ধৰ দিনা ২৩ কিলোমিটাৰ স্কুটি চলাই আৰ.টি.আই.ৰ সভা আয়োজন কৰি কৰ্মস্পৃহাৰ বিৰল নিদৰ্শন দাঙি ধৰিছিল ৰোখামনিয়ে ।\nজীৱনটো গঢ় দিয়াত মইনা পাৰিজাতৰ অৱদান\nমোৰ জীৱনত বহু বৰঙণি যোগাইছে মইনা পাৰিজাতে।মইনা পাৰিজাতৰ গান,নাচ,কবিতা আবৃত্তি,তৰ্ক,আকস্মিক বক্তৃতা,খেল-ধেমালি আদিত জড়িত আছিলো।মই সকলোতে পাৰদৰ্শী আছিলো।মইনা পাৰিজাতৰ হৈ বিভিন্ন প্ৰতিযোগিতাত যোগদান কৰি পুৰস্কৃত হৈছো।পৰৱৰ্তী সময়ত পৰিচালিকা হিচাপে মইনা পাৰিজাতৰ লগত জড়িত আছিলো।জীৱনত শৃংখলাবদ্ধতাৰ শিক্ষা পোৱাৰ লগতে, কথা কোৱাৰ সাহস, আত্মবিশ্বাস মইনা পাৰিজাতৰ পৰা পাইছিলো।\nনাৰী এগৰাকী কিয় স্বাৱলম্বী হব লাগে এই প্ৰশ্নৰ উত্তৰত ৰেখামনি হাজৰিকাই কয়-'নাৰী এগৰাকীৰ নিজা পৰিচয় থাকিব লাগে।আমুকৰ জীয়েক,আমুকৰ পত্নী।তাতকৈ মই ৰেখামনি, ৰেখামনি হিচাপে পৰিচয় দিবলৈ হলে অৰ্থনৈতিক শক্তিটো লাগিব।সেইটো নাথাকিলে আইডেনটিটি ক্ৰাইছিছ হয় বুলি মোৰ বিশ্বাস।'\nসততা আৰু কৰ্মক আগত ৰাখি জীৱনত আগুৱাই যোৱা উদ্যমী যুৱতী ৰেখামনি হাজৰিকালৈ য়'ৰষ্ট'ৰীৰ ফালৰ পৰা থাকিল অশেষ শুভকামনা।\nগাৱঁৰ মহিলাসকলে সৃষ্টি কৰিলে এটা বেংক, য’ত ঋণ হিচাপে দিয়া হয় কেৱল ঘেঁহু


Search Result of Assam Baghjan gas well\nঅসমত এদিনতেই ৪০৫ জন ক'ভিড আক্ৰান্ত\n৬৮,০৭৫ টা পৰীক্ষাৰ পিছত এই সংক্ৰমণৰ ঘটনাবোৰ ধৰা পেলোৱা হৈছিল ।\n‘হৰ্ছ ট্ৰেডিঙ’ৰ ভয়ত আজমলে ৰাজস্থানলৈ পঠিয়াব প্ৰাৰ্থীক\nসকলো বিধায়কক সুৰক্ষিত স্থানত ৰখা হৈছে, মিত্ৰজোঁটটোৱে ৰাজ্যখনত পৰৱৰ্তী চৰকাৰ গঠন কৰিব ।\nএইবাৰ গুৱাহাটী বিশ্ববিদ্যালয়ত ক'ভিডৰ সন্ত্ৰাস\nএইবাৰ ছাত্ৰীগৰাকীয়ে এম.এ. তৃতীয় ষান্মাষিক পৰীক্ষাত অৱতীৰ্ণ হৈছিল।\nঅসমৰ সর্বশিক্ষা অভিযানৰ বিৰুদ্ধে বৃহৎ কেলেংকাৰীৰ অভিযোগ\nআদালতে ইতিমধ্যে শিক্ষা বিভাগক এই কেলেংকাৰীৰ উত্তৰ দিবলৈ নিৰ্দেশনা প্ৰদান কৰিছে ।\nঅসমত দৈনিক ৩৫,০০০ৰ পৰা ১ লাখ পৰ্যন্ত নমুনা পৰীক্ষা কৰাৰ লক্ষ্য\nঅসমত নতুনকৈ ২৪৫ জন লোক ক'ৰনাত আক্ৰান্ত, এজন লোকৰ মৃত্যু\nযোৱা ২৪ ঘণ্টাত অসমত নতুনকৈ ২৪৫ জন লোক ক'ৰনাত আক্ৰান্ত হৈছে আৰু এজন লোকৰ মৃত্যু হৈছে।\nউচ্চতৰ মাধ্যমিক প্ৰথম বৰ্ষৰ পৰীক্ষাৰ সময়সূচী মুকলি\nঅসম উচ্চতৰ মাধ্যমিক শিক্ষা পৰিষদৰ অধীনত উচ্চতৰ মাধ্যমিক প্ৰথম বৰ্ষৰ শিক্ষাৰ্থীসকলৰ পৰীক্ষা ৪ মে'ৰ পৰা আৰম্ভ হ'ব।\nবাঘজানত নিহত অভিযন্তাৰ পিতৃৰ এখন চিঠিয়ে খলকনি তুলিছে সামাজিক মাধ্যমত\nArmy averts major fire from gas leakage at Inao\nA major fire broke out near the EPS facility of Oil India Limited (OIL) at Inao, Changlang district of Arunachal on Wednesday evening\nনিৰ্বাচনৰ প্ৰাকক্ষণত আমগুৰিলৈ সুখবৰ : বিধায়কৰ প্ৰচেষ্টাত পাইপ গেছ যোগানৰ জৰীপ আৰম্ভ\nAmitabh Bachchan expresses nervousness as he begins filming for 'Mayday'\nBollywood megastar Amitabh Bachchan expressed feelings of nervousness and apprehension as he commenced shooting for Ajay Devgn directorial venture 'Mayday'.\nUS must lead global response to climate crisis: Biden\nAfter signing an executive order to halt new leases for oil and gas exploitation on federal land, US President Joe Biden on Wednesday said the world needsaunified response to the climate crisis and Washington must lead the climate response globally.\nOIL commences first ever seismic survey in Tripura\nOil India Limited (OIL), India’s second largest National ‘Navratna’ E&P Company, in terms of total proved plus probable oil and natural gas reserves, has kick started its exploration and production operations by launching its first ever seismic survey in the North-Eastern state of Tripura.\nAll Rights Reserved 2021 © The Janambhumi | Total visits : 42099609


Contexts : River\nItems in River\nAssamese: গংগা, মন্দাকিনী, হৈমৱতী, জাহ্নৱী, চিত্ৰাণী, গংগিকা, গান্দিনী, সিদ্ধাপগা, সুৰনদী, সুৰধুনী, দেৱনদী, দিব্যনদী, সুৰসৰিত্, অধ্বগা, মকৰবাহিনী, পূতোদকা, পুণ্যোদকা, পুণ্যতোয়া, পাৱনী, পতিতোদ্ধাৰিণী, পতিতপাৱনী, সৰিদ্বৰা, গংগকা, বিষ্ণুপদী,\nTai: খে নাম বক ৰুং,\nA major river flowing through the northern part of India.\nভাৰতবৰ্ষৰ উত্তৰ অঞ্চলৰ মাজেদি বৈ যোৱা এক প্ৰধান নদী।\nAssamese: লুইত, বৰলুইত, ব্ৰহ্মপুত্ৰ, লোহিত, লৌহিত্য, বৰনৈ, বুঢ়া লুইত,\nTai: খে নাম তিলাও, খে নাম ডাও ফী,\na river in S Asia, flowing from S Tibet through NE India, particularly Assam and joining the Ganges River in Bangladesh. about 1700 miles or 2700 km long. This is the lifeline of the state of Assam.\nBrahmaputra originates in the South Tibet Valley and Yarlung Tsangpo Canyon in Tibet, where it is known as Tsangpo Then it enters the Indian state Arunachal Pradesh, where it is known as Dihang or Siang. In the border of Assam and Arunachal Pradesh, two other rivers, Dibong or Sikang and Lohit join the Dihang river and becomes Luit or Brahmaputra river.\nIn Bangladesh it is known as Jamuna which meets the Padma river near Goalondo and flows into the bay of Bengal as the Meghna river.\nদক্ষিণ এছিয়াৰ এখন নদী৷ চীনদেশৰ তিব্বতত আৰম্ভ হৈ ভাৰতৰ অৰুণাচল প্ৰদেশ আৰু অসম, বাংলাদেশৰ মাজেৰে বৈ গৈ বঙ্গোপ মহাসাগৰত পৰিছেগৈ৷\nTai: খে নামতিমা,\nA river of Upper Assam. Golaghat and Dimapur city are situated beside this river. This river falls into Brahmaputra in Golaghat district. The ancient name of the river is Dhanasree.\nউজনি অসমৰ এখন নদী ৷ ডিমাপুৰ আৰু গোলাঘাট চহৰ দুখন ইয়াৰ পাৰতেই অৱস্থিত ৷ এই উপনদী গোলাঘাট জিলাত ব্রহ্মপুত্রৰ লগত মিলিত হৈছে ৷ ইয়াৰ প্রাচীন নাম ধনশ্রী ৷\n[a] As per Hindu mythology,ariver in The Heaven\n[b] Mandakini isatributary of river Alaknanda. Mandakini originates from the Charabari glacier near Kedarnath in Uttarakhand, India. Mandakini is fed by river Vasukiganga at Sonprayag. Mandakini joins Alaknanda at Rudraprayag. Alaknanda then proceeds towards Devaprayag where it joins with Bhagirathi River to form the Ganges.\nসৰ্গত থকা গঙ্গা নদী\nA major river of India that flows through the state of Orissa.\nAssamese: যমুনা, কালিন্দী, ভানুজা, কালিনী, তপন-তনয়া,\nname ofariver; In Hindu Mythology, Yamuna is the sister of Yama, God of Death and daughter of the Sun God. A large tributary of Ganges. On the other hand Brahmaputra inside Bangadesh takes it name Yamuna.\nএখন নদীৰ নাম; হিন্দু শাস্ত্র মতে যমুনা হ’ল মৃত্যুলোকৰ দেৱতা যমৰ ভগ্নী আৰু সুৰ্য্যদেৱৰ জীয়ৰী। গংগাৰ এখন ডাঙৰ উপনৈ। আনহাতে বহ্মপুত্ৰইও বাংলাদেশত যমুনা নাম লৈছে।\nEnglish: Dead river,\nAssamese: ডোঁৱাৰ্, মৰা সুঁতি, মৰ্-নৈ, এৰা সুঁতি, এৰাধল,\nAn abandoned channel of river.\nনৈয়ে এৰি যোৱা পানী থকা সুঁতি ৷\nA tributory of Brahmaputra that divedes Golaghat and Jorhat district of Assam.\nব্ৰহ্মপুত্ৰৰ উপনৈ৷ অসমৰ গোলাঘাট আৰু যোৰহাট জিলাক ভাগ কৰিছে৷\nAssamese: মংগলদৈ, মঙ্গলদৈ,\nA tributory of Brahmaputra, originating from Himalaya flowing through Darrang district finaly meets Brahmaputra.\nব্ৰহ্মপুত্ৰৰ উত্তৰ পাৰৰ এখন উপনৈ৷ হিমালয়ৰ পৰা আহি দৰং জিলাৰ মাজেৰে আহি ব্ৰহ্মপুত্ৰত মিলিছে৷\nA tributory of Brahmaputra that divedes Kamrup and Darrang district of Assam.\nব্ৰহ্মপুত্ৰ উপনৈ৷ দৰং আৰু কামৰূপ জিলাক ভাগ কৰিছে৷\nA tributary of Brahmaputra that flows through Tinsukia, Dibrugarh and Sibsagar district\nব্ৰহ্মপুত্ৰৰ এখন উপনৈ৷ এই নৈ খন অৰুণাচলৰ টিৰাপ জিলাৰ দক্ষিণ অংশৰ পাটকাই পৰ্বতৰ ২৬০০ মিটাৰ ওখ বুম শৃংগৰ পৰা ওলাইছে৷ তাৰ পাচত অৰুণাচল আৰু অসমৰ সীমাৰ কাষেৰে বৈ আহি দিল্লী নৈ নাম লৈ নামৰূপৰ দিল্লীঘাট হৈ নামৰূপ ষ্টেচনৰ পৰা ১ কি:মি: দক্ষিণে বৈ গৈ সাপেখাতী সংৰক্ষিত বনাঞ্চল সীমাইদি বৈ লংপতীয়া হৈ টিমক নৈৰ লগ হয়৷ ইয়াৰ পৰা ৩০ কি:মি: পশ্চিম-দক্ষিণ দিশত বৈ গৈ টাওকাক নৈৰ লগ হয়৷ তাৰ পাচত ১২ কি:মি: আহি চফ্ৰাই নৈৰ সৈতে লগ লাগি ৫ কি:মি: ভটিয়াই নঙলামৰা হৈ ৰজাবাৰীত ৩৭ নং ৰাষ্ট্ৰীয় ঘাইপথ পাৰ হৈ ৫ কি:মি: আহি আখৈফুটীয়াৰ বিপৰীত পাৰে বৰ পালেঙী জানৰ লগ হয়৷ তাৰ পাচত ডিমৌ নৈ লগ হৈ ৫ কি:মি: ভটিয়াই আহি দিচাংমুখত ব্ৰ্হ্মপুত্ৰত পৰিছে৷ দিচাং নৈ দীঘ ২৩০ কি:মি: আৰু অৱবাহিকাৰ কালি ৩৯৫০ বৰ্গ কি:মি:\nAssamese: ভোগদৈ, দিচৈ নৈ, দিচৈ নদী,\nA tributory of Brahmaputra flowing through Jorhat district of Assam. Originating from Naga hills, meets Janji Noi and finally meets Brahmaputra.\nব্ৰহ্মপুত্ৰৰ এখন উপনৈ৷ যোৰহাট জিলাৰ মাজেৰে বৈ গৈ জাঁজি নৈৰ লগ হৈ ব্ৰহ্মপুত্ৰত মিলিছে।\nA tributory of Brahmaputra, originating from Arunachal flowing through sonitpur finaly meets Brahmaputra.\nব্ৰহ্মপুত্ৰৰ উত্তৰ পাৰৰ এখন উপনৈ৷ অৰুণাচলৰ পৰা আহি শোণিতপুৰৰ মাজেৰে আহি ব্ৰহ্মপুত্ৰত মিলিছে৷\nA tributory of Brahmaputra originating from Bhutan flowing through Kokrajhar and Dhubury district and end at Brahmaputra\nব্ৰহ্মপুত্ৰৰ উপনৈ৷ ভূটানৰ পৰা ওলাই কোকৰাঝাৰ আৰু ধুবুৰীৰ মাজেৰে গৈ ব্ৰহ্মপুত্ৰত মিলিছে৷\nEnglish: Diburu Noi,\nAssamese: ডিব্ৰু নৈ, ডিবুৰু নৈ,\nA tributary of Brahmaputr in upper Assam\nডিব্ৰু নৈ বা ডিবুৰু নৈ। ডিব্ৰু নৈখন তিনিচুকীয়া জিলাৰ পূব সীমাৰ বুঢ়ী দিহিং সংৰক্ষিত বনৰ মাজৰ খেৰেম নামৰ ঠাইৰ পৰা ডিব্ৰুজান নামেৰে ওলাই তাৰ পৰা ডুমডুমা, বালিজান, চাবুৱা হৈ ডিব্ৰুগড় নগৰ পৰা ১৮ কি:মি: পূবত ব্ৰহ্মপুত্ৰত পৰিছে৷\nAssamese: গাই নদী,\nA tributary of Brahmaputra, originating from Arunachal Pradesh flowing throug Dhemaji district.\nব্ৰহ্মপুত্ৰৰ এখন উপনৈ৷ অৰুণাচলৰ পৰা আহি, ধেমাজি জিলাৰ মাজেদি বৈ ব্ৰহ্মপুত্ৰক মিলিছে৷\nA tributary of Brahmaputa. Originating from Arunachal flowing through Lakhipur district meets the Brahmaputra.\nব্ৰহ্মপুত্ৰৰ উপনৈ৷ অৰুণাচলৰ পৰা আহি লখিমপুৰ জিলাৰ মাজেদি বৈ ব্ৰহ্মপুত্ৰত মিলিছে৷\nEnglish: Jiya Bharali,\nAssamese: জীয়া ভৰলী, কামেং নদী,\nA tributary of Brahmaputra coming from Arunachal Himalaya flowing through Sonitpur district of Assam\nকামেং নদী (পূৰ্বৰ নাম ভৰলী নদী), ব্ৰহ্মপুত্ৰ নদীৰ এখন উল্লেখযোগ্য উপনৈ৷ ই অৰুণাচল প্ৰদেশৰ টাৱাং জিলাৰ গৌৰী ছেন পৰ্বতৰ এটা হিমবাহৰ পৰা কামেং নদীৰ উৎপত্তি হৈছে৷ বৰ্তমান ই অৰুণাচল প্ৰদেশত কামেং নদী আৰু অসমত জীয়া ভৰলী বুলি জনা যায়৷ কামেং নদীৰ দৈৰ্ঘ্য প্ৰায় ২৬৪ কিঃমিঃ (১৬৪ মাইল)\nEnglish: Jiya Dhol,\nAssamese: জীয়া ঢল,\nA tributary of Brahmaputra coming from Arunachal Himalaya flowing through Dhemaji district of Assam\nব্ৰহ্মপুত্ৰৰ উপনৈ৷ অৰুণাচলৰ পৰা আহি অসমৰ ধেমাজি জিলাৰ মাজেদি বৈ ব্ৰহ্মপুত্ৰত মিলিছে৷\nA tributary of Lohit\nকুণ্ডিল নৈ৷ এই নৈ খন অৰুণাচলৰ লোহিত জিলাৰ মাজেৰে আহি শদিয়া মহ্কুমাৰ বালিজান নৈৰ এটা শাখাৰ লগ হৈ ১৪ কি:মি: বৈ আহি কপৌ পানী নৈৰ লগ লাগি দক্ষিণ পশ্চিমমুৱা হৈ চাপাখোৱা নগৰৰ পূৱত ওলায় তাৰ পাচত ১৪ কি:মি: ভটিয়াই আহি কুণ্ডিল গাঁৱত লোহিতৰ সৈতে লগ লাগে৷\nEnglish: Na Dihing,\nAssamese: ন দিহিং,\nTributary of Lohit.\nলোহিতjৰ উপনৈ৷ নদীখনে চাংলাং জিলাৰ চৌখাম গিৰিপথৰ ওচৰৰ পৰা ওলাই দিয়ুন নৈ নামেৰে নামদফা হৈ ২৫ কি:মি: পশ্চিম মুৱাহৈ মেওঁ চহৰ পায়৷ ইয়াত নৈখৰ প্ৰাকৃতিক সৌন্দৰ্য অতি মনোৰম৷ মেওঁৰ পৰাই নৈখনক ন-দিহিং নামে জনা যায়৷ এই নৈখনে তিনিচুকীয়া জিলাৰ পূব সীমাৰে মাত্ৰ তিনি কি:মি: আহি ধনেখনা নামৰ ঠাইৰ কিছু উত্তৰত লোহিতত পৰিছে৷\nEnglish: Burhi Dihing,\nAssamese: বুঢ়ী দিহিং,\nA tributary of Brahmaputa river in upper Assam\nব্ৰহ্মপুত্ৰ এখন উপনৈ৷ দিহিংমুখত ব্ৰহ্মপুত্ৰত পৰে৷ বুঢ়ী দিহিং নৈ দীঘ ৩৬০ কি:মি:৷\nEnglish: Godadhar River,\nAssamese: গদাধৰ নৈ,\nA tributary of Brahmaputra originating from Bhutan flowing through Kokrajhar and Dhuburi district meet Brahmaputra.\nব্ৰহ্মপুত্ৰৰ এখন উপনৈ৷ ভুটানৰ পৰা ওলাই কোকৰাঝাৰ আৰু ধুবুৰীৰ মাজেদি বৈ ব্ৰহ্মপুত্ৰত মিলিছে৷\nAssamese: জাতিঙ্গা, জাতিংগা,\nA tributary of Barak river in southern bank\nবৰাক নৈা দক্ষিণ পাৰৰ এখন উপনৈ\nThe Barak river near Badarpur breaks into two streams. One of the is known as Surama and othe is Kushiyara\nবৰাক নদীৰ এটা ভাগ৷ বৰাক নদী বদৰপুৰ চহৰৰ ওচৰত দুই ধাৰাত বিভক্ত হৈ কৰিমগঞ্জ জিলাত প্ৰবেশ কৰিছে৷ দুই ধাৰাৰ নাম সুৰমা আৰু কুশিয়াৰা৷\nA tributary of Barak river in nothern bank.\nবৰাক নৈৰ উত্তৰ পাৰৰ এখন উপনৈ৷\nA tributary of Barak river in nothern bank\nবৰাক নৈৰ উত্তৰ পাৰৰ এখন উপনৈ\nবৰাক নৈৰ দক্ষিণ পাৰৰ এখন উপনৈ।\nComing from Meghalaya hills Dudhnoi and Krishnai togather meets Brahaputa as Mornoi.\nমেঘালয়ৰপৰা ওলাই দুধনৈ আৰু কৃষ্ণাই মাটিয়া অঞ্চলত একেলগ হৈ মৰনৈ নাম লৈ ব্ৰহ্মপুত্ৰত পৰিছে।\nComing from Meghalaya hills Dudhnoi and Krishnai togather meets Brahaputa as Mornoi\nমেঘালয়ৰপৰা ওলাই দুধনৈ আৰু কৃষ্ণাই মাটিয়া অঞ্চলত একেলগ হৈ মৰনৈ নাম লৈ ব্ৰহ্মপুত্ৰত পৰিছে\nA tributary of Brahmaputra coming from Bhutan flowing through Kamrup district.\nভুটানৰ পৰা আহি কামৰূপ জিলাৰ মাজেদি বৈ যোৱা ব্ৰহ্মপুত্ৰৰ উপনৈ৷\nEnglish: Digboi River,\nAssamese: ডিগবৈ নৈ,\nA tributary of Burhidihing in upper Assam\nএই নৈ খন তিনিচুকীয়া জিলাৰ বগাপানী সংৰক্ষিত বনাঞ্চলৰ পৰা খাৰজান নামেৰে ওলায়৷ তাৰ পাচত দিহিং বনাঞ্চলৰ মাজেদি আহি দক্ষিণ বালিজান আৰু বৰজান নামৰ দুটা জানৰ সৈতে লগ হৈ ডিগবৈ তেল নলাই দি আহি ডিগবৈ নৈ নাম লয়৷ তাৰ পৰা দক্ষিণ-পশ্চিম দিশত বৈ গৈ ভাদৈ পাঁচ আলি হৈ দুটা মান জানৰ লগ হৈ উষাপুৰেদি এটা অৰ্ধবৃত্তাকাৰ হৈ ডিগবৈ মুখত বুঢ়ী দিহিঙত পৰিছে৷ এই নৈ দীঘ ৪৮ কি:মি: আৰু অৱবাহিকাৰ কালি ১৬০ বৰ্গ কি:ম:৷\nA small river-island in Brahmaputra near Guwahati. Found in Indian mythology.\nব্ৰহ্মপুত্ৰৰ মাজত গুৱাহাটীৰ উমানন্দৰ কাষত এটা নিচেই সৰু নদী দ্বীপ৷ পৌৰাণিক আখ্যান মতে এইটো দেখিলে শুভ কাম নাশ হয়৷\nA tributary of Brahmaputra in north bank.\nকামৰূপ জিলাৰ মাজেদি বৈ যোৱা ব্ৰহ্মপুত্ৰ উত্তৰ পাৰৰ এখন উল্লেখযোগ্য উপনৈ৷\nA tributary of Brahmaputra coming from Bhutan flowing through Darrang district of Assam\nদৰং জিলাৰ উল্লেখযোগ্য উপনৈ৷ ভূটানৰ পৰা ওলাই দৰং জিলাৰ মাজেদি আহি ব্ৰহ্মপুত্ৰত মিলিছে\nA tributary of Brahmaputra flowing through Kamrup(metro) district of Assam\nকামৰূপ(মেট্ৰ) জিলাৰ উল্লেখযোগ্য উপনৈ৷ ভৰলুমুখত ব্ৰহ্মপুত্ৰত মিলিছে\nEnglish: Yarlung Tsangpo, Tsangpo,\nThe Yarlung Tsangpo is the Tibetan language name of the part of Brahmaputra river that flows through Tibet.\nব্ৰহ্মপুত্ৰ আগলি ভাগ চাংপো নৈ, এই নৈ উৎপত্তি তিব্বতৰ কৈলাস পৰ্বতৰ চেমা-যুদুং নামৰ হিমবাহৰ পৰা হৈছে, ইয়াৰ স্থানৰ উচ্চ্তা ৫১৫০ মিটাৰ৷\nA tributary of Brahmaputra in south bank and in Dhuburi district.\nধুবুৰী জিলাত ব্ৰহ্মপুত্ৰৰ দক্ষিন পাৰত এখন উল্লেখযোগ্য উপনৈ৷\nLongest river in England and second longest in United kingdom.\nইংলেণ্ডৰ আটাইতকৈ দীঘল আৰু যুক্তৰাজ্যৰ দ্বিতীয় দীঘল নদী৷\nA tributary of Brahmaputra coming from Arunachal flowing through Sonitpur District.\nব্ৰহ্মপুত্ৰৰ এখন উপনৈ৷ অৰুণাচলৰ পৰা ওলাই শোণিতপুৰৰ মাজেদি বৈ বুঢ়া লুইতত মিলিছে৷\nA tributary of Brahmaputra coming from Arunachal flowing through Sonitpur District\nEnglish: Irawati, Ayeyarwady,\nThe main river of Myanmar flowing across the country from north to south. Found mention in hindu mythology.\nম্যানমাৰৰ প্ৰাণ স্বৰূপ দেশখনৰ উত্তৰাদক্ষিনাকৈ বৈ যোৱা মুখ্য নদী৷ হিন্দু উপাখ্যানত উল্লেখ আছে৷\nAssamese: দেবিং, বুঢ়ীসুঁতি,\nTributary of Brahmaputra in Dhemaji district of Assam.\nধেমাজি জিলাৰ উপনৈ৷ ই অৰুণাচলৰ পৰা আহি ব্ৰহ্মপুত্ৰত পৰিছে৷\nFirst tributary of Brahmaputra in Dhemaji district of Assam\nধেমাজি জিলাৰ প্ৰথমখন উপনৈ৷ ই দেবিং নামৰ আন এখন উপনৈৰ লগ লাগি একেলগে ব্ৰহ্মপুত্ৰত পৰিছে৷\nA tributary of Brahmaputra in north bank flowing through Dhakuakhana of Dhamaji.\nব্ৰহপুত্ৰৰ উত্তৰ পাৰে ধেমাজিৰ টকুৱাখনাৰ মাজেৰে বৈ যোৱা এখন উল্লেখযোগ্য উপনৈ৷\nA very important tributary of Brahmaputra in norther bank. Coming from Bhutan flowing through Kokrajhar and Bongaingaon district.\nব্ৰহ্মপুত্ৰৰ উত্তৰ পাৰৰ উল্লেখযোগ্য উপনৈ ভূটানৰ পৰা ওলাই কোকৰাঝাৰ আৰু বঙাইগাঁৱৰ মাজেদি বৈ গৈছে\nA very important tributary of Brahmaputra in norther bank. Coming from Bhutan flowing through Kokrajhar and Bongaingaon district meets manah and together end at Brahmaputra\nব্ৰহ্মপুত্ৰৰ উত্তৰ পাৰৰ উল্লেখযোগ্য উপনৈ ভূটানৰ পৰা ওলাই কোকৰাঝাৰ আৰু বঙাইগাঁৱৰ মাজেদি বৈ মানাহত মিলিছে৷\nA tributary in north Bank of Brahmaputra originating from Bhutan flowing through Nalbari district.\nব্ৰহ্মপুত্ৰৰ উত্তৰ পাৰৰ প্ৰধান উপনৈ৷ নলবাৰী জিলাত পুঠিমাৰি নৈৰ পশ্চিমলৈ৷ ভূটানৰ পৰা বৈ আহিছে৷\nAssamese: টুনী, টুনী নৈ, গুৰুগংগা, বশিষ্ঠ গংগা,\nA tributary of Brahmaputra within Majuli island of Jorhat district.\nমাজুলি মহকুমাৰ ব্ৰহ্মপুত্ৰৰ এখন উল্লেখযোগ্য উপনৈ৷\nAssamese: খেৰকটীয়া সুঁতি, লোহিত সুঁতি,\nA channel of Brahmaputra in northern part Majuli island of Jorhat district\nমাজুলিৰ উত্তৰে আৰু লখিমপুৰ জিলাৰ দক্ষিণত ব্ৰহ্মপুত্ৰ এটা উল্লেখযোগ্য সুঁতি\nA very important tributary of Brahmaputra in norther bank. Coming from Bhutan flowing through Kokrajhar and Goalpara end at Brahmaputra\nব্ৰহ্মপুত্ৰৰ উত্তৰ পাৰৰ উল্লেখযোগ্য উপনৈ ভূটানৰ পৰা ওলাই কোকৰাঝাৰ আৰু গোৱালপাৰাৰ মাজেদি বৈ গৈছে\nA very important tributary of Brahmaputra in norther bank. Coming from Bhutan flowing through Kokrajhar and Bongaingaon end at Brahmaputra\nব্ৰহ্মপুত্ৰৰ উত্তৰ পাৰৰ উল্লেখযোগ্য উপনৈ। ভূটানৰ পৰা ওলাই কোকৰাঝাৰ আৰু বঙাইগাঁৱৰ মাজেদি বৈ গৈছে৷\nAssamese: সৰলভাঙা, বেঁকী,\nEnglish: Karatowa river,\nAssamese: কৰতোৱা, কৰতোৱা নদী,\nThe river was western border of ancient kamrup.\nএই নদীখন প্ৰাচীন কামৰূপ ৰাজ্যৰ পশ্চিম সীমা আছিল৷ বুৰঞ্জীত লেখামতে হিউৱেনচাং কৰতোৱা পাৰহৈ কামৰূপত সোমাইছিল৷\nA riverlet coming from Arunachal ends at Kharoi tributary of Brahmaputra. It divides Lakhimpur and Sonitpur district of Assam.\nএখন জান বা জুৰি৷ অৰুণাচলৰ পৰা আহি খাৰাই উপনদীত পৰিছে৷ লখিমপুৰ আৰু শোণিতপুৰ জিলাক ভাগ কৰিছে।\nপশ্চিম ইউৰোপৰ গুৰুত্বপূৰ্ণ নদী৷ আল্পচ পৰ্বতৰ পৰা ওলাই নেডাৰলেণ্ডৰ ওচৰত সাগৰত পৰিছে৷\nEnglish: Huang Ho, yellow river,\nAssamese: হোৱাং হো, হালধীয়া নৈ,\nThe Yellow River or Huang He is the third-longest river in Asia, following theYangtze River and Yenisei River, and the sixth-longest in the world at the estimated length of 5,464 km (3,395 mi). Originating in the Bayan Har Mountains in Qinghai province of western China, it flows through nine provinces, and it empties into the Bohai Sea near the city of Dongying inShandong province\nচীন দেশৰ তৃতীয় দীঘল নদী আৰু পৃথিৱীৰ ষষ্ঠ দীঘল নদী৷\nThe Mississippi River is the chief river of the largest drainage system in North America. Flowing entirely in the United States (though its drainage basin reaches into Canada).\nআমেৰিকা যুক্তৰাষ্ট্ৰ আটাইতকৈ দীঘল নদী৷\nAssamese: নীল নদী,\nআফ্ৰিকা মহাদেশৰ উত্তৰ অঞ্চলৰ নদী৷ ই পৃথিবীৰ আটাইতকৈ দীঘল নদী৷\nThe Volga is the longest river in Europe; it is also Europe's largest river in terms of discharge and watershed. It flows through central Russia and is widely viewed as the national river of Russia.\nইউৰোপৰ আটাইতকৈ দীঘল নদী৷ ৰাচিয়াৰ জাতীয় নদী হিচাপে গণ্য কৰা হয়৷\nEnglish: kaveri, Cauvery,\nদক্ষিণ ভাৰতৰ এখন ডাঙৰ নদী৷ পশ্চিম ঘাট পৰ্বতৰ পৰা ওলাই কৰ্নাটক আৰু তামিলনাডুৰ মাজেদি বৈ বংগোপসাগৰত মিলিছে৷\nEnglish: Narmada, Rewa,\nমধ্য ভাৰতৰ এখন ডাঙৰ নদী৷ অমৰকণ্টক পৰ্বতৰ পৰা ওলাই মধ্যপ্ৰদেশ, মহাৰাষ্ট্ৰ আৰু গুজৰাটৰ মাজেদি বৈ আৰব সাগৰত মিলিছে৷\nAssamese: নাৰায়ণী, গণ্ডক, গণ্ডকী, কালি গণ্ডকী,\nThe Kali Gandaki or Gandaki River (also known as the Narayani in southernNepal and the Gandak in India) is one of the major rivers of Nepal andaleft bank tributary of the Ganges in India. It is also called Krishna Gandaki in Nepal.\nনেপালৰ এখন প্ৰধান নৈ৷ গংগাৰ এখন ডাঙৰ উপনৈ৷\nTapti Rive isariver in central India. It is one of the major rivers of peninsular India withalength of around 724 kilometres (450 mi)\nমধ্য ভাৰতৰ এখন ডাঙৰ নদী৷ বেতুল জিলাৰ মুলতাইৰ পৰা ওলাই মধ্যপ্ৰদেশ, মহাৰাষ্ট্ৰ আৰু গুজৰাটৰ মাজেদি বৈ আৰব সাগৰত মিলিছে৷\nThe Amazon River in South America is the largest river by discharge of water in the world, averagingadischarge of about 209,000 cubic meters per second (7,381,000 cu ft/s), greater than the next seven largest independent rivers combined. It is also generally regarded as the second longest river in the world, has the largest drainage basin in the world, about 7,050,000 square kilometres (2,720,000 sq mi), and accounts for approximately one-fifth of the world's total river flow.\nদক্ষিণ আমেৰিকাত অৱস্থিত৷ আটলান্টিক মহাসাগৰত মিলিছে৷ পৃথিৱীৰ দ্বিতীয় বৃহৎ দৈৰ্ঘ্যৰ নদী৷\nThe Krishna River is the third longest river in central?southern India, after the Ganges and the Godavari. The river is almost 1,300 kilometres (810 mi) long.\nমধ্য আৰু দক্ষিণ ভাৰতৰ উল্লেখযোগ্য নদী৷ ১৩০০ কিলোমিটাৰ দীঘল৷\nমধ্য ভাৰতৰ উল্লেখযোগ্য নদী৷ ১৪৬৫ কিলোমিটাৰ দীঘল৷\nAssamese: মেকং, মেকং নৈ,\nThe Mekong isatrans-boundary river in Southeast Asia. It is the world's 12th-longest river and the 7th-longest in Asia. Its estimated length is 4,350 km, and it drains an area of 795,000 km², discharging 457 km³ of water annually\nদক্ষিণ পূব এচিয়াৰ বহু কেইখন দেশৰ মাজেৰে বৈ যোৱা এখন দীঘল নদী৷ এচিয়াৰ ৭ম পৃথিৱীৰ ১২শ দৈৰ্ঘ্য৷ চীন, ম্যানমাৰ, লাওচ, ভিয়েটনাম, কম্বোদিয়া আৰু থাইলেণ্ডৰ মাজেদি বৈ গৈছে৷\nটাইগ্ৰিছ আৰু ইউফ্ৰেটিছ ইৰাকৰ দুখন নদীৰ নাম৷ আজিও বৈ আছে এই নদী ইৰাকৰ বুকুৰ মাজেৰে৷ দুই নদীৰ মাজত গঢ় লৈ উঠিছিল ইৰাকৰ ভূমিতে মেছপটেমিয়া সভ্যতা৷ গ্ৰীক ভাষাত মেছপটেমিয়াৰ অৰ্থ দুই নদীৰ মাজৰ ভূমি৷\nThe Chindwin River isariver in Burma(Myanmar), and the largest tributary of the country’s chief river the Ayeyarwady(Irrawaddy). It flows entirely within Burma and is known as Ning-thi to the Manipuris.\nম্যানমাৰৰ ইৰাৱতী নদীৰ আটাইতকৈ ডাঙৰ উপনৈ৷ হুকং উপত্যকাৰ পৰা ওলাই ইৰাৱতীত মিলিছে৷\nThe Indus River isamajor river in Asia which flows through Pakistan. It also has courses through western Tibet and India (Kashmir.) Originating in the Tibetan Plateau in the vicinity of Lake Mansarovar, the river runsacourse through the Ladakh region of Jammu and Kashmir, towards Gilgit and Baltistan and then flows inasoutherly direction along the entire length of Pakistan to merge into the Arabian Sea near the port city of Karachi in Sindh. The total length of the river is 3,180 km (1,980 mi). It is Pakistan's longest river.\nএচিয়াৰ এখন উল্লেখযোগ্য নদী৷ তিব্বতৰ পৰা আহি লাডাখৰ,কাশ্মীৰৰ হৈ পাকিস্থানৰ মাজেদি গৈ আৰব সাগৰত মিলিছে৷\nThe Euphrates River is the western member of the two great rivers that define Mesopotamia, the other being the Tigris. The river flows south from the mountains of southeastern Turkey through Iraq.\nটাইগ্ৰিছ আৰু ইউফ্ৰেটিছ ইৰাকৰ দুখন নদীৰ নাম৷ আজিও বৈ আছে এই নদী ইৰাকৰ বুকুৰ মাজেৰে৷ গঢ় লৈ উঠিছিল ইৰাকৰ ভূমিতে মেছ`প`টেমিয়া সভ্যতা৷ গ্ৰীক ভাষাত মেছ`প`টেমিয়াৰ অৰ্থ দুই নদীৰ মাজৰ ভূমি৷\nRivers Pohumara and Kaldia joins near Barpeta town to form river Nakhanda whereas Palla and Beki join with Nakhanda to ultimately form Chaulkhowa river.\nব্ৰহ্মপুত্ৰ নদীত পৰা উপনৈ সমূহ হ’ল বেকী, মানাহ, পহুমাৰা, কালদিয়া, প’ল্লা, নখাণ্ডা, মৰাচাউলখোৱা, আৰু ভেলেঙী, যিবোৰে উত্তৰৰ পৰা দক্ষিণলৈ বৈছে৷ পহুমাৰা আৰু কালদিয়া নৈ বৰপেটা চহৰৰ ওচৰত লগ হৈ নখাণ্ডা আনহাতে প’ল্লা আৰু বেকী নৈ নখাণ্ডা উপনৈৰ লগ হৈ চাউলখোৱা নাম পায় ব্ৰহ্মপুত্ৰত পৰে\nA place in Guwahati city\nগুৱাহাটী মহানগৰীৰ এখন উল্লেখযোগ্য স্থান\nAn important river-let flowing through Jorhat district.\nযোৰহাট জিলাৰ উল্লেখযোগ্য জান বা জুৰি৷\nOne of the most important rivers in Bangladesh, one of the three that forms the Ganges Delta, the largest on earth fanning out to the Bay of Bengal. Beingapart of the Surma-Meghna River System, Meghna is formed inside Bangladesh by the joining of different rivers originating from the hilly regions of eastern India. The river meets Padma River in Chandpur District. The river ultimately flows into the Bay of Bengal in Bhola District.\nবাংলাদেশৰ এখন ডাঙৰ নদী৷ অসমৰ বৰাক নদীয়ে বাংলাদেশত মেঘনা নাম লৈছে বহ্মপুত্ৰই যমুনা নামেৰে পদ্মা(গংগা)ত মিলি একেলগে মেঘনাত মিলি বংগোপসাগৰত পৰিছে৷\nPadma isamajor river in Bangladesh. It is the main distributary of the Ganges, flowing generally southeast for 120 kilometres (75 mi) to its confluence with the Meghna.\nবাংলাদেশত গংগাৰ মূল সূঁতিটোৰ নাম পদ্মা৷ ফাৰাক্কাৰ ওচৰত গংগা দুভাগ হৈছে, এভাগ হুগলী নামেৰে দক্ষিণলৈ বৈ গৈছে, আনভাগ পদ্মা নামেৰে বাংলাদেশত সোমাইছে৷\nEnglish: Hooghly, Hugli, Bhagirathi-Hooghly,\nAssamese: হুগলী, ভাগীৰথী-হুগলী,\n(traditionally called `Ganga`) An approximately 260 kilometres (160 mi) long tributary of the Ganges River in West Bengal, India.\nপশ্চিম বংগত গংগাৰ সূঁতিটোৰ নাম হুগলী৷ ফাৰাক্কাৰ ওচৰত গংগা দুভাগ হৈছে, এভাগ হুগলী(ভাগীৰথী-হুগলী) নামেৰে দক্ষিণলৈ বৈ গৈছে, আনভাগ পদ্মা নামেৰে বাংলাদেশত সোমাইছে৷\nA tributery of Ganges (Hooghly River) in West Bengal\nপশ্চিম বংগত গংগাৰ (ভাগীৰথী-হুগলী)এখন উপনৈ৷\nA tributery of Ganges.\nগংগাৰ এখন উপনৈ৷\nA tributery of Ganges flowing through Uttarakhand and UP.\nগংগাৰ এখন উপনৈ৷ উত্তৰাখণ্ড আৰু উত্তৰ প্ৰদেশৰ মাজেৰে বৈ গৈছে৷\nAssamese: কৰ্ণফুলি নৈ,\nThe largest and most important river in Chittagong and the Chittagong Hill Tracts, isa667-metre wide river in the south-eastern part of Bangladesh.\nবাংলাদেশৰ চিটাগং অঞ্চলৰ আটাইতকৈ ডাঙৰ নদী৷ চিটাগং এই নদীৰ পাৰত৷\nEnglish: The Beas River, Vipasha,\nAssamese: বিপাশা নদী, ব্যাস নদী,\na river flowing through Kulu Manali of Himachal Pradesh originating from Rohtang Pass.\nহিমাচল প্ৰদেশৰ কুলু মানালী অঞ্চলৰ মাজেদি যোৱা, ৰোহটাং গিৰিপথৰ পৰা উত্পন্ন হোৱা নৈ৷\nOne of the three major constituent rivers or headstreams that forms The Ganges.\nতিনিখন প্ৰধান নদীৰ এখন যি একলগ হৈ গংগা নদী হৈছে৷\nOne of the three major constituent rivers or headstreams that forms The Ganges. The other two headstreams are Bhagirathi and Alakananda.\nভাৰতবৰ্ষৰ উত্তৰ অঞ্চলৰ মাজেদি বৈ যোৱা এক প্ৰধান নদী৷ ভাগীৰথী আৰু অলকানন্দা লগহৈ গংগা নাম লৈছে৷\nEnglish: Makara River, Kanamakara River,\nAssamese: মকৰা নদী, কনামকৰা নদী,\nA river in Assam, flowing west of famous Manah river.\nমানাহ নদীৰ পশ্চিমে এখন নদী৷\nPart of Chambal river in Ujjwavini in Madhya Pradesh, India\nমধ্য প্ৰদেশৰ উজ্জ্বয়িনীৰ ওচৰত চম্বল নদীৰ শাখা৷\nEnglish: Neelum River, Kishanganga,\nAssamese: নীলম নদী, কৃষ্ণগংগা, কৃষ্ণগঙ্গা,\nA river in the Kashmir region of India and Pakistan; it starts in the Indian city of Gurais and then merges with the Jhelum River near the Pakistani city of Muzaffarabad.\nকাশ্মীৰৰ সোণমাৰ্গৰ ওচৰৰ হ্ৰদৰ পৰা ওলাই পাকিস্তানৰ মুজাফৰবাদ চহৰৰ ওচৰত ঝিলাম নদীৰ লগত মিলিছে৷\nEnglish: Jehlam River, Jhelum River,\nAssamese: ঝিলাম নদী, ঝিলাম, বিতস্তা,\nA river that flows in Indian and Pakistan administrated Kashmir, and Punjab, Pakistan. It is the westernmost of the five rivers of Punjab, and passes through Jhelum District.\nভাৰত আৰু পাকিস্তানৰ মাজেদি বৈ গৈছে৷ পাঞ্জাবৰ পাঁচখন নদীৰ এখন৷ চেনাব নদীৰ উপনৈ৷ দৈৰ্ঘ ৮১৩ কিলোমিটাৰ (৫০৫ মাইল)।\nEnglish: Chambal, Chambal river,\nAssamese: চম্বল, চম্বল নদী,\nA main tributory of Yamuna, starting from Maddhya Pradesh, flowing through Rajasthan and finaly meets Yamuna in UP.\nচম্বল নদী হল যমুনা নদীৰ প্ৰধান উপনৈ৷ বৃহত্তম গঙ্গা অববাহিকাৰ অংশ৷ মধ্য প্ৰদেশত উৎপন্ন হৈ মধ্যপ্ৰদেশ আৰু ৰাজস্থানৰ মাজেদি দি প্ৰবাহিত হৈ উত্তৰ প্ৰদেশত যমুনা নদীৰ লগত মিলিছে৷\nEnglish: Chenab River,\nAssamese: চেনাব, চেনাব নদী,\nA major river of India and Pakistan. It forms in the upper Himalayas in the Lahaul and Spiti district of Himachal Pradesh, India, and flows through the Jammu region of Jammu and Kashmir into the plains of the Punjab, Pakistan.\nভাৰত আৰু পাকিস্থানৰ মাজেদি বৈ যোৱা এখন উল্লেখয়োগ্য নদী৷\nA major river of Bangladesh


গানে কি আনে - অসমীয়া ৱিকিপিডিয়া\nইবছন লাল বৰুৱা\n১৪ অক্টোবৰ, ২০১৬\nগানে কি আনে হৈছে ২০১৬ চনৰ ১৪ অক্টোবৰত মুক্তি লাভ কৰা এখন অসমীয়া চলচ্চিত্ৰ। ৰাগা ফিল্ম্‌ছৰ বেনাৰত গৌতম চক্ৰৱৰ্তী, সুনীল গগৈ আৰু ৰাজেশ যশপালে প্ৰযোজনা কৰা এই চলচ্চিত্ৰখনৰ পৰিচালনা, কাহিনী আৰু চিত্ৰনাট্য ৰাজেশ যশপালৰ। চিত্ৰনাট্য সহযোগী ইবছন লাল বৰুৱা। এজন সংগীতশিল্পীৰ জীৱনৰ কাহিনীৰে নিৰ্মিত বোলছবিখনৰ মুখ্য চৰিত্ৰত অভিনয় কৰে জুবিন গাৰ্গ, পৰিণীতা বৰঠাকুৰ আৰু ৰিম্পী দাসে। সংগীত পৰিচালনা আৰু আৱহ সংগীত জুবিন গাৰ্গৰ। অসম আৰু মুম্বাইকে ধৰি বিভিন্ন ঠাইত চলচ্চিত্ৰখনৰ শ্বুটিং হয়। জুবিনৰ জীৱনৰ লগত বোলছবিখনৰ কাহিনীৰ যথেষ্ট মিল থকা বুলি জুবিনে নিজে স্বীকাৰ কৰে\nবোলছবিখনৰ কাহিনী নীলাভ জোনাক বৰুৱা নামৰ এজন সংগীতশিল্পীৰ জীৱনৰ প্ৰেম আৰু সংঘাতৰ ওপৰত নিৰ্মিত।\nপ্ৰযোজনা - গৌতম চক্ৰৱৰ্তী, সুনীল গগৈ আৰু ৰাজেশ যশপাল\nপৰিচালনা/কাহিনী - ৰাজেশ যশপাল\nমুখ্য সহ পৰিচালনা - অচিন্ত শংকৰ\nসহ পৰিচালনা - মানস চাগ্ৰা\nচিত্ৰনাট্য - ৰাজেশ যশপাল, ইবছন লাল বৰুৱা\nচিত্ৰগ্ৰহণ - প্ৰদীপ দৈমাৰী\nসংগীত পৰিচালনা/আৱহ সংগীত - জুবিন গাৰ্গ\nমেক-আপ - সুভাষ\nপাবলিচিটী ডিজাইন - ড্ৰীম্‌জ ফিচাৰ্ছ\n১৩ মাৰ্চ ২০১৫\nৰ'দৰ চিঠি গানে কি আনে মিছন চাইনা\nচলচ্চিত্ৰখনৰ সংগীত পৰিচালনা কৰে জুবিন গাৰ্গে। গীতৰ কথা জুবিন গাৰ্গ, হীৰেণ ভট্টাচাৰ্য আৰু শশাংক সমীৰৰ। জুবিনৰ অনামিকা এলবামৰ হীৰেণ ভট্টাচাৰ্যই লিখা 'গানে কি আনে' শীৰ্ষক গীতটি ৰিমেক কৰা হৈছে। দুটি গীতৰ সংগীত ব্যৱস্থাপনা অনুৰাগ শইকীয়াৰ। ২০১৫ চনৰ ১৩ মাৰ্চ তাৰিখে গুৱাহাটীৰ শ্ৰদ্ধাঞ্জলি কাননত শ্ৰব্য এলবামটি উন্মোচন কৰা হয়।\n1. "জানো জানো" জুবিন গাৰ্গ জুবিন গাৰ্গ, পৰিণীতা বৰঠাকুৰ ৫:১৪\n2. "গানৰে পথাৰতে" শশাংক সমীৰ জুবিন গাৰ্গ ৪:১৯\n3. "শালিকী পুৱাৰ" জুবিন গাৰ্গ মহালক্ষ্মী আয়াৰ ৪:৫৮\n4. "Dancing Tonight" জুবিন গাৰ্গ জুবিন গাৰ্গ, অনিন্দিতা পাল ৫:৩০\n5. "আহো নাহো" জুবিন গাৰ্গ মধুস্মিতা বৰঠাকুৰ ৫:৩০\n6. "তুমি ৰ'দালি" জুবিন গাৰ্গ জুব্‌লী বৰুৱা ৪:০৯\n7. "গানে কি আনে" হীৰেণ ভট্টাচাৰ্য জুবিন গাৰ্গ, পৰিণীতা বৰঠাকুৰ ৫:৩৪\n↑ 1.0 1.1 1.2 Raj dweep (১১ জানুৱাৰী ২০১৩). "Gaane Ki Aane : The Real zubeen on screen". Assam Times. http://www.assamtimes.org/node/8964। আহৰণ কৰা হৈছে: ১৫ মাৰ্চ ২০১৫.\n↑ 2.0 2.1 2.2 2.3 ভূষণ পাঠক (১৯ ডিচেম্বৰ ২০১৪). "হৃদয়স্পৰ্শী সংগীত আৰু কাহিনীৰে জুবিন গাৰ্গৰ - গানে কি আনে". আজিৰ দৈনিক বাতৰি.\n↑ Pranjal Borah (২৬ অক্টোবৰ ২০১৪). "Gaane Ki Aane : Zubeen Garg’s life on celluloid". Kothasobi. http://www.kothasobi.com/news/gaane-ki-aane-zubeen-gargs-life-celluloid/। আহৰণ কৰা হৈছে: ১৫ মাৰ্চ ২০১৫.\n↑ "Gaane Ki Aane". Times Music. http://www.timesmusic.com/album/regional/gaane-ki-aane-3521.html। আহৰণ কৰা হৈছে: ৫ জুলাই ২০১৭.\nইউটিউবত বোলছবিখনৰ ফাৰ্ষ্ট লুক\nবোলছবিখনৰ ফেচবুক পৃষ্ঠা\nবোলছবিখনৰ টুইটাৰ একাউণ্ট\nৰাগা ফিল্ম্‌ছৰ ৱেবছাইট\n"https://as.wikipedia.org/w/index.php?title=গানে_কি_আনে&oldid=301584"ৰ পৰা অনা হৈছে\nএই পৃষ্ঠাখন ২৮ ছেপ্টেম্বৰ, ২০২১ তাৰিখে ০৯:৩৮ বজাত অন্তিম সংশোধন কৰা হৈছিল।


অন্ধকাৰত বুৰ যাব পৃথিৱী! ভয়ংকৰ বিপদৰ আগজাননী - Dainandin Barta- দৈনন্দিন বাৰ্তা\nঅন্ধকাৰত বুৰ যাব পৃথিৱী! ভয়ংকৰ বিপদৰ আগজাননী\nBy দৈনন্দিন বাৰ্তা\t Last updated Dec 7, 2021\nঅন্ধকাৰত বুৰ যাব পাৰে পৃথিৱী ! আপুনি হয়তো সোনকালেই একো নেদেখা হৈ পৰিব৷ ইমানেই আন্ধাৰ হৈ পৰিব যে, আপুনি হয়তো আপোনাৰ কাষৰ মানুহজনকো চিনিব নোৱাৰিব৷ শেহতীয়াকৈ, পৃথিৱীয়ে ইয়াৰ উজ্বলতা হেৰুৱাইছে, আৰু ইয়াৰ উজ্বলতাৰ মাত্ৰা ইমানেই হ্ৰাস পাইছে যে বিষয়টো বিজ্ঞানীসকলৰ বাবে খুবেই চিন্তনীয় বিষয় হৈ পৰিছে৷ আন্তৰ্জাতিক বিজ্ঞান গৱেষণা আলোচনী ভূ-ভৌতিক গৱেষণা পত্ৰিকাত প্ৰকাশ পাইছে এই তথ্য৷ কাকতখনে কৈছিল যে ১৯৯৮ চনৰ পৰা ২০১৭ চনলৈ ২0 বছৰত, পৃথিৱীৰ উজ্জ্বলতা প্ৰতি বৰ্গ মিটাৰত আগৰ বছৰবোৰৰ তুলনাত হ্ৰাস পাইছে। পৃথিৱীৰ উজ্জ্বলতা আগৰ বছৰবোৰৰ দৰে শতাংশ অনুসৰি ০.৫ শতাংশ হ্ৰাস পাইছে। ইয়াৰ অৰ্থ হৈছে যে সূৰ্যই গ্ৰহটোক আগৰ তুলনাত কম পৰিমাণত প্ৰতিফলিত কৰিছে৷\nগৱেষকসকলে এই পৰিঘটনা কিয় হৈ আছে তাৰ কাৰণো বিচাৰি উলিয়াইছে। গৱেষণাত তেওঁলোকে এই তথ্য প্ৰকাশ কৰিছে যে, যোৱা ২০ বছৰত পৃথিৱীৰ মহাসাগৰৰ উষ্ণতা আগতকৈ বহু বেছি বৃদ্ধি পাইছে। ফলস্বৰূপে, সেই মহাসাগৰৰ ওপৰৰ ডাৱৰবোৰ আগতকৈ অধিক উজ্জ্বল হৈ পৰিছে। পৃথিৱীৰ সূৰ্যৰ পোহৰ ডাৱৰৰ উজ্জ্বলতা হেৰুৱাবলৈ আগৰ তুলনাত কম পৰিমাণে মহাকাশত প্ৰতিফলিত হৈছে। পৃথিৱীয়ে কিমান সূৰ্যৰ পোহৰ প্ৰতিফলিত কৰিছে বুজিবলৈ, গৱেষকসকলে পৃথিৱীয়ে ইয়াৰ উপগ্ৰহ চন্দ্ৰক কিমান পৰিমাণে পোহৰ দি আছে তাক সঘনাই পৰীক্ষা কৰাৰ অন্তত এই তথ্য প্ৰকাশ পাইছিল৷\nকাকতখনত প্ৰকাশ পাইছিল যে ১৯৯৮ ৰ পৰা ২০১৭ ৰ ভিতৰত ০.৫ শতাংশ হ্ৰাস পাইছিল, আৰু সেয়া মুখ্যতঃ ২০১৫, ২০১৬ আৰু ২০১৭ চনত সৰ্বাধিক হ্ৰাস পাইছে। মুখ্য গৱেষক নিউ জাৰ্চি ইনষ্টিটিউট অৱ টেকন’লজীৰ অধ্যাপক ফিলিপ গুডে কয় যে, “প্ৰতিফলনৰ পৰিমাণ হ্ৰাস হোৱাৰ তিনি বছৰীয়া বিৱৰণ দেখি আমি আচৰিত হৈছো।” ইমান দিন ধৰি আমাৰ বিজ্ঞানীসকলে বিশ্বাস কৰিছিল যে উষ্ণতাৰ বাবে পৃথিৱীয়ে মহাকাশত অধিক সূৰ্যৰ পোহৰ প্ৰতিফলিত কৰি আছে। কিন্তু আমাৰ গৱেষণাৰ ফলাফলে ইয়াৰ বিপৰীত কথা ক’লে৷” গৱেষণাত এই তথ্যও প্ৰকাশ পাইছে যে, প্ৰদূষণৰ মাত্ৰা বাঢ়ি য়োৱাৰ বাবে গোলকীয় উষ্ণতাৰ মাত্ৰা বাঢ়িছে, যাৰ বাবে সঘনাই জলবায়ু পৰিৱৰ্তনৰ দৰে ঘটনা সংঘটিত হৈছে, আৰু পৃথিৱীবাসীয়ে ইয়াৰ শুধৰণি কৰিব নোৱাৰিলে ভয়ংকৰ পৰিণতিৰ বাবে সাজু থাকিবলৈ সতৰ্ক কৰি দিছে সংস্থাটোৱে৷\nৰোগীয়ে ঔষধ নোপোৱাক লৈ অতিৰিক্ত উপায়ুক্তক সাক্ষাৎ অ.জা.যু.ছা.প. মৰিগাঁৱৰ\nমণিপুৰত জব্দ ৫০০ কোটি টকাৰ নিচাজাতীয় সামগ্ৰী


বন্ধ, অৱৰোধ, লটিঘটি ইত্যাদি -( জ্যোতি প্ৰকাশ নাথ) - সাহিত্য ডট অৰ্গ\nবন্ধ, অৱৰোধ, লটিঘটি ইত্যাদি -( জ্যোতি প্ৰকাশ নাথ)\n-জ্যোতি প্ৰকাশ নাথ\nগণতান্ত্ৰিক সমাজ ব্যৱস্থাত সাধাৰণ নাগৰিকে চৰকাৰৰ পৰা নিজৰ প্ৰাপ্য অধিকাৰ নাপালে বিভিন্ন ধৰণৰ প্ৰতিবাদী কাৰ্য্যসূচী গ্ৰহণ কৰে। জনসাধাৰণৰ মনত উকাই উঠা প্ৰতিবাদ এজন দুজনকৈ লগ হৈ সমূহীয়া হৈ পৰে। এনেকৈ সৃষ্টি হয় দল সংগঠনৰ। এয়া স্বাভাৱিক কথা। আচলতে গণতান্ত্ৰিক শাসন ব্যৱস্থাৰ বিভিন্ন ভুল-ত্ৰুটি আদি আঙুলিয়াই দিয়াৰ বাবে দল সংগঠনৰ প্ৰতিবাদী কাৰ্য্যসূচী, আন্দোলন আদিৰ অতি প্ৰয়োজন। কাৰণ পৃথিৱীৰ কোনো শাসন ব্যৱস্থাই ত্ৰুটিমুক্ত নহয় আৰু প্ৰতিবাদ নহ’লে শাসক স্বেচ্ছাচাৰী হোৱাৰ ভয়। কিন্তু অসম প্ৰদেশৰ প্ৰতিবাদী কাৰ্য্যসূচীসমূহ যেন একঘেয়ামীলৈ পৰিৱৰ্তন হ’বলৈ ধৰিছে। বন্ধ, অৱৰোধ আদি কাৰ্য্যসূচীৰ অবিহনে আন কোনো ব্যৱস্থাই যেন আমাৰ সংগঠনসমূহে ল’ব নোৱাৰা হৈছে। এটা কথা বুজিবলৈ অসুবিধা হয় যে তেওঁলোকে কিয় ভাবি নাচায় চৰকাৰৰ গা লৰাবলৈ গ্ৰহণ কৰা এনেকুৱা ব্যৱস্থাবোৰে সাধাৰণ খাটি খোৱা ৰাইজৰ মূৰত হে মাৰ মাৰে। এই বিষয়ে সময়ে সময়ে কাকতে পত্ৰই যথেষ্ট লিখা মেলাও হৈছে, গল্প-উপন্যাসৰ সৃষ্টি হৈছে, বোলছবি আদিও নিৰ্মাণ কৰা হৈছে। প্ৰতিবাৰেই বন্ধ কাৰ্য্যসূচী গ্ৰহণ কৰা সংগঠনসমূহলৈ ইংগিত কৰা হৈছে যে আপোনালোকে জনসাধাৰণৰ হিত চিন্তা কৰি আৰম্ভ কৰা প্ৰণালীয়ে সাধাৰণ নাগৰিককে হাৰাশাস্তি কৰি মাৰিছে। তথাপিও কোনো কাণসাৰ নাই, বন্ধ দিয়াই বন্ধ ঘোষণা কৰিয়েই আছে, পথ অৱৰোধকাৰীয়ে পথ অৱৰোধ কৰিয়েই আছে আৰু খাটিখোৱা জনতাই দুৰ্যোগ ভোগ কৰিয়েই আছে। আমি বন্ধ বা অৱৰোধৰ বিকল্প ব্যৱস্থাৰ কথা আলোচনা কৰিবলৈ নাযাওঁ, কেৱল আমাৰ লগত ঘটি যোৱা এটা অভিজ্ঞতাৰ কথা হে ক’ম যাৰ পৰা ৰাইজে বুজিব এই ক্ষয়িষ্ণু সংস্কৃতিৰ ভয়াবহতা।\nযোৱা স্বাধীনতা দিৱসৰ দুদিন আগত এক ব্যৱসায়িক কামৰ বাবে আমি গুৱাহাটীৰ পৰা শোণিতপুৰ জিলাৰ মিছামাৰীলৈ যাবলগীয়া হৈছিল। গুৱাহাটীৰ পৰা মিছামাৰীলৈ গলে মঙলদৈ হৈ যাব লাগে। ঢেকীয়াজুলি পাৰ হোৱাৰ পাছত ঠেলামৰা নামৰ ঠাইৰ পৰা মিছামাৰীলৈ বুলি অট’ ভান পোৱা যায়। সাধাৰণতে আমি গুৱাহাটীৰ পৰা তেজপুৰৰ বাছেৰে গৈ ঠেলামৰাত নামি অট’ ভানত উঠোঁ। কিন্তু স্বাধীনতা দিৱসৰ আগে আগে পৃথক ৰাজ্যৰ দাবীত ঘোষণা কৰা বন্ধৰ বাবে গুৱাহাটী-তেজপুৰ পথত গাড়ী চলাচল হৈ থকা নাছিল। সেয়ে সংশ্লিষ্ট সকলৰ লগত কথা বতৰা পাতি পোন্ধৰ আগষ্টৰ পাছদিনা যোৱাটো খাটাং কৰা হ’ল। পোন্ধৰ আগষ্টৰ ৰাতিও খা-খবৰ কৰি গম পালোঁ যে কাইলৈ কোনেও একো বন্ধ ঘোষণা নাই কৰা। ৰাতিপুৱাই গা পা ধুই প্ৰফুল্লচিত্তে ওলালোঁ পল্টন বজাৰত তেজপুৰৰ বাছ এখনত মিছামাৰিলৈ বুলি। বাইহাটা চাৰিআলিত গাড়ীখন কিছু সময় ৰখোৱাত ৰাস্তাৰ কাষতে চাহ একাপ খাই ল’লোঁ। ভোক লাগিছিল যদিও ভাবিলোঁ ওৰাঙত গাড়ী যিহেতু ৰাখিবই তাতেই কিবা এটা খাই লম। বাইহাটাৰ পৰা গাড়ী এৰিলে। বাইহাটাৰ পৰা মঙলদৈ অভিমুখে যোৱা গাড়ীবিলাকে এইখিনিতে খুব বেগত গতি কৰে। চাৰিওফালৰ সেউজীয়াৰ মাজত সুন্দৰ পিচ দিয়া ৰাস্তাটো যেন ক’ৰবাৰ অজান দেশলৈ গতি কৰা এক নিজান পথহে। ইয়েৰফোনত অংগৰাগৰ মিঠা সঙ্গীতৰ আমেজ লৈ চকু মুদি দিলোঁ। এনেয়ো ৰাস্তাটোৰ এইখিনি অংশৰ যাত্ৰা আমি প্ৰায়ে উপভোগ কৰোঁ। চকু দুটা টানি ধৰিছিলহে, এনেতে গাড়ীৰ ভিতৰত এক মৃদু গুণগুণনিৰ সৃষ্টি হ’ল। দুজনমানে কণ্ডাক্টৰৰ লগত কথা পাতিছে, মুখত উদ্বিগ্নতাৰ চিন স্পষ্ট। কাষৰ জনক সুধিলো কি হৈছেনো। আগত বোলে ৰাস্তা বন্ধ। বুকুখন চিৰিংকৈ মাৰিলে। কণ্ডাক্টৰ ওচৰলৈ আহোতে সুধিলোঁ কি হৈছে বাৰু? ৰৌতা আৰু ওৰাঙৰ মাজত বোলে পথ অৱৰোধ, কাকো যাবলৈ দিয়া নাই। কিন্তু কালিতো কতো এই বিষয়ে একো শুনিবলৈ পোৱা নাছিলো। তেওঁ কলে গৈ চাও, আমি পোৱালৈকে ৰাস্তা খালি হ’বও পাৰে। হয় দেখা দেখা যাওক কি হয়, মিছামিছি টেনশ্যন লৈ লাভ নাই বুলি ম’বাইলটোত নেট সংযোগ কৰি ফেচবুক খুলি ল’লোঁ।\nদলগাঁও পাই দেখিলোঁ কথা বিষম। গাড়ীবোৰ ৰাস্তাৰ কাষত ৰৈ আছে আৰু ওলোটা ফালৰ পৰা আগত গুৱাহাটী লিখা সৰু বৰ যাত্ৰীবাহীবোৰ ঘূৰি আহি আছে। আমাৰ গাড়ীখনেও ৰাস্তাৰ কাষত অৱস্থান গ্ৰহণ কৰিলে। ঘোষণা হ’ল গাড়ী আৰু আগলৈ নাযায়, যাত্ৰীসকলৰ বাকী পাওনাখিনি অনুগ্ৰহ কৰি ঘূৰাই ল’ব লাগে। কেইজনমানে গৈ কণ্ডাক্টৰক ধৰিলো বলক একেবাৰে অৱৰোধ হোৱা ঠাইলৈ গৈ চাই আহোঁ। তেওঁ বোলে ৰিস্ক ল’ব নোৱাৰোঁ দাদা, তালৈ গ’লে আপোনালোকক নমাই অৱৰোধকাৰীয়ে জোৰকৈ আৰু মানুহ আনিবলৈ আমাৰ গাড়ী লৈ যাব। এনেকুৱা অভিজ্ঞতা আমাৰ আছে, সেয়ে মালিকে গাড়ী ঘূৰাই লৈ যাবলৈ নিৰ্দেশ দিছে। দলগাঁওৰ চুকটোত ৰাজপথৰ কাষত থিয় হ’লোঁ, কিজানি কোনোবা গাড়ী যায়েই বা। দুখনমান দেখিলোঁ তাতেই চিঞৰিছে তেজপুৰ তেজপুৰ। ওচৰ চাপি বুজিলো তেওঁলোক আকৌ গুৱাহাটী হৈ ঘূৰি নগাঁও হৈ তেজপুৰ যাব। এনেতে এখন বাছ ওলাল দেখা যাওক আগত কি আছে বুলি, পাৰিলে কিবাকৈ ওলাই যাব। ক্ষীণ আশা এটা লৈ উঠিলোঁ। ৰৌতা পাবলৈ তিনি-চাৰি কিলোমিটাৰমান থাকোঁতে লালপুং নামৰ ঠাইত আৰক্ষী আৰু সেনাৰ এটা দলে গাড়ীখন ৰখালে। নামি গ’লোঁ। আৰক্ষী বিষয়াজনে কোনোপধ্যে আগুৱাই যাবলৈ নিদিয়ে। অলপ আগত বোলে প্ৰায় ছহেজাৰমান মানুহে পথ আগুৰি বহি আছে। কেতিয়া ৰাস্তা খুলিব কোনো ঠিকনা নাই। যাত্ৰীবাহী বাছ দেখিলে ক্ষতি কৰিব পাৰে। গতিকে ইয়াৰ পৰাই ঘূৰি যোৱাই মঙ্গল। বাছখন ঘূৰালে আৰু আটাইকেইজন যাত্ৰীয়ে বাছত উঠি বহিলোঁ গুৱাহাটী অভিমুখে। এনেতে এজনে ক’লে যে দলগাঁৱৰ পৰা ভিতৰুৱা ৰাস্তাৰে শীলবুৰি নামৰ ঠাইলৈ টেম্প’ৰে গৈ তাৰ পৰা ওৰাং ওলাব পাৰি। অৱৰোধ যিহেতু ওৰাঙ আৰু ৰৌতাৰ মাজত হৈছে, তেন্তে তেজপুৰলৈ ঘূৰি যোৱা গাড়ী পোৱাৰ আশা আছে। আশাৰ মৰীচিকা খেদি দলগাঁৱত এখন টেম্প’ত উঠি বহিলোঁ। পিছে কণা বিধিয়ে ইয়াতো পিছ নেৰিলে। অৱৰোধকাৰীয়ে ভালকৈ জানে যে সৰু সৰু গাড়ীবোৰে দলগাঁৱৰ পৰা এই ৰাস্তাৰে ওলাই যাবলৈ চেষ্টা কৰিব, সেয়ে শীলবুৰিৰ পৰা ওৰাং ওলোৱা ৰাস্তাও তেওঁলোকে বন্ধ কৰি ৰাখিছে। আকৌ ঘূৰি আহি দলগাঁও পালোঁ আৰু তাৰপৰা গুৱাহাটীৰ গাড়ীত উঠিলোঁ।\nখেলি মেলি সপোন এটাৰ মাজত সোমাই থাকোঁতেই কণ্ডাক্টৰে জগাই দিলে, দাদা জালুকবাৰীত নামিবনে, আমি লখৰা হৈ যাম। লখৰাত নামি পল্টনবজাৰ ওলালোঁহি। কিবা এটা খাই লৈ আবেলি সময়ত নগাঁও হৈ ওলালোঁ বাছ এখনত তেজপুৰলৈ বুলি। ৰাতি তেজপুৰত থাকি পিছদিনাই মিছামাৰীলৈ যোৱাটো ঠিক কৰিলোঁ। নিশাটো হোটেলত কটাই ৰাতিপুৱা গা পা ধুই ওলালোঁ। ৰাস্তা খোলা আছে নে নাই জানিবলৈ ঠেলামাৰাৰ ওচৰৰ বান্ধৱী এগৰাকীলৈ ফোন লগালোঁ। তেওঁ কলে বোলে আজিও বন্ধ গাড়ী মটৰ নাই চলা, মিছামাৰীৰিলৈ টেম্প’ও নাই, কেৱল দুচকীয়া বোৰহে চলি আছে। খঙটো গৈ চুলিৰ আগ পালেগৈ। অলপ পৰ ভাবি গুণি হোটেলৰ মেনেজাৰকে সকলো বিবৰি কৈ দুচকীয়া বাহন এখনৰ ব্যৱস্থা কৰি দিবলৈ খাটনি কৰিলোঁ। মানুহজন ভাল আছিল। যি কি নহওক ধনৰ বিনিময়ত হলেও ল’ৰা এজনক দুচকীয়া এখনেৰে সৈতে দিনটোৰ বাবে মোক গতালে। আৰু তেনেকৈয়ে কাম সমাধা কৰি সন্ধিয়া তেজপুৰ পালোহি।\nপাঠকে চাগে অনুমান কৰিব পাৰিছে কিমানখন লতিঘটি হ’ল আমাৰ সৈতে তথাকথিত পৃথক ৰাজ্যৰ দাবীত কৰা পথ অৱৰোধৰ বাবে। অকল টকাৰ শৰাধেই নাই হোৱা, সময়ৰ অপব্যয়ৰ লগতে মানুহ এজনৰ শাৰীৰিক কষ্টৰ কথাও আছে। এয়াতো আমাৰ ব্যক্তিগত জীৱনৰ এক সৰু উদাহৰণ। উপৰাউপৰিকৈ হিচাপ কৰা মতে সেইদিনা আমি যাত্ৰা কৰা বাছখনতে তেজপুৰ অভিমুখী কমেও বিশ গৰাকী যাত্ৰী আছিল। প্ৰতিখন গাড়ী হিচাপ কৰিলে এই সংখ্যাটোৱে কি ৰূপ লব সেয়া সহজে অনুমেয়। আমি প্ৰশ্ন কৰিছোঁ আৰু কিমান দিনলৈ অসমীয়া ৰাইজে এই অত্যাচাৰ সহ্য কৰিব লাগিব? হ’বনে পথ অৱৰোধকাৰী আৰু বন্ধৰ আহ্বান কৰা দল সংগঠনৰ লোকসকলৰ মানসিক বিকাশ? থাকিবনে অসমত সকলো কাৰ্য্যালয় খোলা অকল চৰকাৰী বন্ধৰ বাহিৰে? ক’ব পাৰিমনে কেতিয়াবা সঁচাকৈ অসম আকৌ উন্নতিৰ পথত বুলি?\n← শ্ৰীমন্ত শঙ্কৰদেৱৰ আদৰ্শ সমাজ (-অঞ্জনা তামুলী)\nইংলিছ আৰু ইলিছ (অমিতাভ মহন্ত) →


আজি উত্তৰপ্ৰদেশ, মণিপুৰসহ পাঁচ ৰাজ্যৰ নিৰ্বাচনী সূচী ঘোষণা\nকৰোনাৰ তৃতীয় লহৰৰ মাজতে শনিবাৰ অৰ্থাৎ আজি বিয়লি পাঁচখন ৰাজ্যৰ বিধানসভা নিৰ্বাচনৰ সময়সূচী ঘোষণা কৰিব। বিয়লি ৩.৩০ বজাত নিৰ্বাচন আয়োগে নতুন দিল্লীৰ বিজ্ঞান ভৱনত এখন সংবাদ মেল অনুষ্ঠিত কৰি উত্তৰপ্ৰদেশ, উত্তৰাখণ্ড, পঞ্জাব, মণিপুৰ আৰু গোৱাৰ বিধানসভা নিৰ্বাচনৰ তাৰিখ ঘোষণা কৰিব। ইয়াৰ লগে লগে ৰাজ্যকেইখনত নিৰ্বাচনী অধিসূচনাও বলৱৎ হৈ পৰিব। এইখিনিতে উল্লেখ কৰিব পাৰি যে উত্তৰপ্ৰদেশ বিধানসভা নিৰ্বাচন সময় মতে হওক, সেইটো প্ৰতিটো ৰাজনৈতিক দলে বিচাৰিছে। দেশৰ ভাবীকালৰ ৰাজনীতিত ৰাজ্যখনৰ অপৰিসীম গুৰুত্ব থকা হেতু কোনো এটা ৰাজনৈতিক প্ৰদেশখনৰ বিধানসভা নিৰ্বাচন পিছুওৱাটো বিচৰা নাই। সকলোৱে উত্তৰপ্ৰদেশ বিধানসভাৰ জৰিয়তে নতুন দিল্লীলৈ যোৱাৰ বাট কাটিব বিচাৰিছে। বিশেষকৈ বিৰোধী ৰাজনৈতিক দলসমূহে বিজেপিক পৰাভূত কৰাৰ বাবে এয়াই উপযুক্ত সম. বুলি বিবেচনা কৰিছে। প্ৰদেশখনৰ নিৰ্বাচনত বিজেপিক পৰাভূত কৰিব পাৰিলে ২০২৪ চনত অনুষ্ঠিতব্য সাধাৰণ নিৰ্বাচনত দলটোক দুৰ্বল কৰি তুলিব পৰা যাব বুলি ভাবে। ইয়াৰ বিপৰীতে, উত্তৰপ্ৰদেশ বিধানসভা নিৰ্বাচনৰ জৰিয়তে সাধাৰণ নিৰ্বাচনত জয়ৰ ভেটি মজবুত কৰাৰ পক্ষপাতী বিজেপি নেতৃত্ব। সাতে সোতৰ মিলি উত্তৰপ্ৰদেশত বিধানসভা নিৰ্বাচন সময়মতে অনুষ্ঠিত হোৱাৰ বাবে সৰ্বসন্মত ৰাজনৈতিক সিদ্ধান্ত নিৰ্বাচন আয়োগৰ হাতত পৰিছে। গতিকে প্ৰদেশখনত বিধানসভা নিৰ্বাচন অনুষ্ঠিত কৰিবলৈ আগবাঢ়িছে নিৰ্বাচন আয়োগ। নিৰ্বাচন সময়মতে অনুষ্ঠিতকৰণৰ স্বাৰ্থত ৰাজনৈতিক দলসমূহে নিৰ্বাচন আয়োগৰ সকলো নীতি-নিৰ্দেশনা পালন কৰা হ’ব বুলিও আয়োগক জনাই দিছে। ৰাজনৈতিক দলসমূহে ডিজিটেল আৰু ভাৰ্চুৱেল সমাৱেশক বিকল্প হিচাপে গ্ৰহণ কৰাৰ সমৰ্থনতো আগবাঢ়ি আহিবলৈ ধৰিছে।\n#কেন্দ্ৰীয় চৰকাৰে আয়োগক প্ৰতিবেদন দিছে\nদেশজুৰি কৰোনাৰ তৃতীয় লহৰ আৰম্ভ হোৱাত নিৰ্বাচন আয়োগে ৰাজ্যকেইখনৰ বিধানসভা নিৰ্বাচন স্থগিত ৰাখিব বিচাৰিছিল। ইয়াৰ বাবে আয়োগে কেন্দ্ৰীয় চৰকাৰৰ পৰা প্ৰতিবেদন বিচাৰে। প্ৰতিবেদনত নিৰ্বাচন অনুষ্ঠিত হ’বলগীয়া ৰাজ্যকেইখনত অমাইক্ৰনৰ সংক্ৰমণ তেনেই কম। সেয়ে চিন্তাৰ কোনো কাৰণ নাই।\n#উত্তৰপ্ৰদেশত ৫ৰ পৰা ৮ পৰ্যায়ত ভোটগ্ৰহণ!\nুত্তৰপ্ৰদেশত এইবাৰ পাঁচৰ পৰা আঠটালৈকে পৰ্যায়ত ভোটগ্ৰহণ হ’ব পাৰে। প্ৰদেশখনৰ আৰক্ষী প্ৰশাসন িতিমধ্যে নিৰ্বাচন অনুষ্ঠিতকৰণৰ বাবে কঁকালত টঙালি বান্ধিছে। নিৰ্বাচন নিকা আৰু শান্তিপূৰ্ণভাৱে অনুষ্ঠিত কৰিবলৈ কেন্দ্ৰীয় সসস্ত্ৰ বাহিনীৰ ১৫০টা কোম্পানী ১০ জানুৱাৰীত ৰাজ্যখনত উপস্থিত হ’ব। তাৰে পিছতে উত্তৰপ্ৰদেশ আৰক্ষীয়ে স্পৰ্সকাতৰ আৰু অতিস্পৰ্শকাতৰ অঞ্চলসমূহত তহল দিয়া আৰম্ভ কৰিব।\n#মণিপুৰে আয়োগৰ চিন্তা বঢ়াইছে\nমণিপুৰত বিধানসভা নিৰ্বাচন অনুষ্ঠিতকৰণক লৈ নিৰ্বাচন আয়োগ চিন্তিত যেন অনুমান হৈছে। ইয়াৰ কাৰণ অন্য ৰাজ্যৰ তুলনাত মণিপুৰত টিকাকৰণৰ হাৰ যথেষ্ট কম।ৰাজ্যখনত এতিয়ালৈকে ভেকচিনৰ প্ৰথম পালি লোৱাৰ লোকৰ হাৰ মাথোঁ ৫৭ শতাংশ আৰু দুয়োপালি লৈছে মাথোঁ ৪৫ শতাংশই। আয়োগে কেন্দ্ৰ আৰু ৰাজ্য চৰকাৰক ভেকচিন প্ৰদানৰ হাৰ ত্বৰান্বিত কৰিবলৈ নিৰ্দেশ দিছে।\n#গোৱা বিধানসভাৰ আসনৰ সংখ্যা ৪০\n৪০খন আসনবিশিষ্ট গেৱা বিধানসভাৰ কাৰ্যকাল অহা ১৫ মাৰ্চত সমাপ্ত হ’ব। এইবাৰৰ নিৰ্বাচনত বিজেপি, কংগ্ৰেছৰ লগতে মমতা বেনাৰ্জীৰ তৃণমূল কংগ্ৰেছ আৰু অৰবিন্দ কেজৰিৱালৰ আপৰ প্ৰদৰ্শন লক্ষণীয় হ’ব। দুয়োটা দলৰ নাম গোৱাৰ ৰাজনৈতিক ক্ষেত্ৰখনত নতুনকৈ তথা ব্যাপক হাৰত চৰ্চিত হৈছে।\n#উত্তৰাখণ্ডত অনলাইন নিৰ্বাচন!\nকৰোনাৰ ক্ৰমবৰ্ধমান সংক্ৰমণৰ পৰিপ্ৰেক্ষিত নিৰ্বাচন আৰু নিৰ্বাচনী সমাৱেশ স্থগিত কৰাৰ আবেদনৰ শুনানি শেহতীয়াকৈ সম্পন্ন হৈছে। শুনানি গ্ৰহণ কৰি উত্তৰাখণ্ড হাইক’ৰ্টে নিৰ্বাচনী সমাৱেশ-সভা ভাৰ্চুৱেলী আৰু ভোটদান অনলাইনযোগে সম্পন্ন কৰাৰ ক্ষেত্ৰত নিৰ্বাচন আয়োগ আৰু কেন্দ্ৰীয় চৰকাৰক ২৩ জানুৱাৰীৰ পূৰ্বে শপতনামা দাখিল কৰিবলৈ নিৰ্দেশ দিছে। ইয়াৰ বিপৰীতে নিৰ্বাচন আয়োগে প্ৰদেশখনত অনলাইন ভোটগ্ৰহণৰ হেতু পৰ্যাপ্ত সুবিধা উপলব্ধ নহয় বুলি আদালতক শুনানিৰ সময়তে জনাই দিছে। ইয়াৰ বিপৰীতে ৰাজ্য চৰকাৰে কৰোনাৰ সৈতে যুঁজিবলৈ চৰকাৰখন সম্পূৰ্ণৰূপে সাজু বুলি সংবাদমাধ্যমক জানিবলৈ দিছে। আজি আয়োগে কি সিদ্ধান্ত ৰাজহুৱা কৰে, সেয়া লক্ষণীয় হ’ব।\n#পঞ্জাবতো নিৰ্বাচনৰ প্ৰস্তুতি জোৰদাৰ হৈছে\nপঞ্জাবত এইবাৰ কোনো এটা দলে এককভাৱে চৰকাৰ গঠন কৰাৰ সম্ভাৱনা নাই। ‘টাইমছ নাও’ৰ এগজিট পোলত এই তথ্য পোহৰলৈ আহিছে। প্ৰদেশখনত সকলো ৰাজনৈতিক দলে ইতিমধ্যে নিৰ্বাচনী প্ৰচাৰ সভা অনুষ্ঠিত কৰি ভোটাৰৰ সন্মুখীন হ’বলৈ সাজু হৈছে। দিল্লীৰ মুখ্যমন্ত্ৰী অৰবিন্দ কেজৰিৱালে ধাৰাবাহিকভাৱে নিৰ্বাচনী সভাত ভাগ লৈ আছে। লগতে কংগ্ৰেছ, প্ৰাক্তন মুখ্যমন্ত্ৰী কেপ্তেইন অমৰিন্দৰ সিঙৰ নৱগঠিত দল, বিজেপি, আকালি দল আদিও ৰৈ থকা নাই।\nমুখ্যমন্ত্ৰী হিমন্ত বিশ্বৰ প্ৰশ্ন : ছোনিয়া, ৰাহুল গান্ধীৰ ক্ষেত্ৰতো যদি মোদীৰ দৰে একেই ঘটনা ঘটে, কং\nত্ৰিপুৰা হৈ দিল্লী দখল কৰিব নোৱাৰে মমতা বেনাৰ্জীয়ে


April 2020 - Page6of 22 - Growhills Publishing\nকামিনী কুমাৰ নাৰ্জাৰী\nকামিনী কুমাৰ নাৰ্জাৰী (Kamini Kumar Narjari) আছিল এজন বড়ো নৃত্য শিল্পী আৰু বড়ো সংস্কৃতিৰ সাধক। তেওঁ ১৯২৬ চনত বৰ্তমান গোসাইগাঁও মহকুমাৰ অন্তৰ্গত\nযাদৱ পায়েং যাদৱ পায়েঙ (Yadab Payeng) হৈছে অসমৰ মিচিং সম্প্ৰদায়ৰৰ এজন প্ৰকৃতিপ্ৰেমী আৰু পৰিৱেশকৰ্মী। ১৯৫৯ চনৰ ৩০ অক্টোবৰত বৰ্তমানৰ যোৰহাট জিলাৰ ককিলামুখৰ বৰঘোপ গাঁৱত জন্ম হয়। তেওঁৰ পিতৃৰ নাম লক্ষীৰাম পায়েং আৰু মাতৃৰ নাম আফুলী পায়েং। পিতৃ-মাতৃৰ ১১-টা সন্তানৰ ভিতৰত যাদৱ পায়েং তৃতীয় সন্তান। দিচৈ কাষৰ ব্রাহ্মণ গাঁৱৰ যদুনাথ বেজবৰুৱাৰ তত্ত্বাৱধানত যাদৱ পায়েঙে ৯০ নং বালি গাঁও প্ৰাথমিক বিদ্যালয়ত শিক্ষাৰ পাতনি মেলে। তেওঁৰ পৰাই পায়েঙে পৰিৱেশ সংৰক্ষণ আৰু জীৱ-জন্তুৰ প্ৰতি প্ৰীতিৰ […]\nঐৰাম বৰি (Oiram Bori) আছিল মিচিং কৃষ্টি-সংস্কৃতি সংৰক্ষণক।\nঐৰাম বৰিৰ জন্ম হৈছিল ব্রিটিছ প্ৰশাসনৰ ‘নেফা’ ৰ অন্তৰ্গত অয়ান গাঁৱত ১৮৭৭ চনত।\nকমলা মিৰি (Kamala Miri) আছিল অসমৰ মিচিং সম্প্ৰদায়ৰ এজন স্বাধীনতা বিপ্লৱী, সংগঠক আৰু সমাজ সেৱক।\nখ্ৰীষ্টীয় ১৮৯৪ চনত শিৱসাগৰ জিলাৰ (বৰ্তমান গোলাঘাট জিলা) ৰঙামাটি\nভৃগুমুনি কাগ্‌য়ুঙ (Vrigumuni Kagyung) হৈছে মিচিং সম্প্ৰদায়ৰ এজন অসমীয়া কবি, শিক্ষাবিদ আৰু গৱেষক আছিল। ১৯৩২ চনৰ অক্টোবৰ মাহত আলিমূৰ গাঁৱত খহুৱাৰ ঔৰসত আৰু য়াবৰীৰ\nনোংথোম্বম বিদ্যাপতি সিংহ\nনোংথোম্বম বিদ্যাপতি সিংহ (Nunthumbam Bidyapati Sinha) এজন বহুমুখী প্ৰতিভাসম্পন্ন মণিপুৰী শিক্ষাবিদ আছিল। তেওঁ ১৯১২ চনৰ ২৪ নভেম্বৰ তাৰিখে বৰ্তমান হাইলাকান্দি জিলাৰ লালা চহৰত জন্ম গ্ৰহণ কৰিছিল।\nসৰস্বতী সিংহা (Saraswati Sinha) আছিল অসম আন্দোলৰ এগৰাকী নেত্ৰী, সমাজসেবিকা আৰু মণিপুৰী ভাষা সাহিত্যৰ সেৱক\nসৰস্বতী সিংহা ১৯৫৮ চনৰ ৮ চেপ্তেম্বৰত হোজাই জিলাৰ লংকা\nযতীন্দ্ৰ সিংহ যতীন্দ্ৰ সিংহ (Jatindra Sinha) আছিল অসমৰ এজন মণিপুৰী নৃত্যশিল্পী আৰু অধ্যাপক। যতীন্দ্ৰ সিংহৰ জন্ম হয় 1943 চনত এপ্ৰিল মাহৰ 22 তাৰিখে অসমৰ কাছাৰ জিলাৰ লক্ষীমপুৰত। যতীন্দ্ৰ সিংহ, মণিপুৰী নট-সংকীৰ্তন গুৰু কে. কামিনী সিংহ আৰু শ্ৰীমতী পশোৎলৈমা দেৱীৰ পুত্ৰ। ল’ৰালিৰে পৰা তেওঁ আছিল অতি নম্ৰ, বিনয়ী আৰু সংগীত তথা নৃত্যপ্ৰেমী। বংশৰ ঐতিহ্যৰ ধাৰাবাহিকতা অক্ষুণ্ণ ৰাখি শৈশৱতেই পিতৃ আৰু কে. কামিনী সিংহৰ পৰা নট্ সংকীৰ্তন আৰু নৃত্যৰ আদিপাঠ গ্ৰহণ কৰে। […]\nনাওৰিয়া ফুলো (Naoriya Phulo) এজন আধুনিক মণিপুৰী সাহিত্যিক।\nনাওৰিয়া ফুলোৰ জন্ম হয় অসমৰ হাইলাকান্দি জিলাৰ ৰাজেশ্বৰপুৰ মৌজাৰ ‘লাইশ্ৰম খুন’ নামৰ গাঁৱত ১৮৮৮ চনৰ ২৮ আগষ্টত।\nবীৰুবালা ৰাভা (Birobala Rava) হৈছে অসমৰ ৰাভা জনগোষ্ঠীৰ এজনী সমাজ সেৱিকা আৰু মানৱ দৰদী সংগ্ৰামী নেত্ৰী।


প্ৰতিবেশীৰ কথা শুনিবলৈ গৈ আৱদ্ধ হৈ পৰিল মহিলাঃকিন্তু কেনেকৈ?\nপ্ৰতিবেশীৰ কথা শুনিবলৈ ...\n| 21 Aug 2019 12:23 PM GMT\nআমাৰ সমাজত প্ৰতিবেশীৰ ঘৰৰ খবৰ ৰখা মানুহৰ সততে অভাৱ নাই ৷ কোনে ক’ত কি কৰিছে? কোন ক’ত গৈছে আদি খবৰ ৰাখি সততে আমাৰ সমাজৰ এচাম মানুহে ভাল পায় ৷ কিন্তু সাৱধান লোকৰ ঘৰৰ খবৰ লওঁতে আপোনাৰ হ’ব পাৰে বিপদ ৷ কলম্বিয়াৰ লা ৱাৰ্জেনিয়াৰ এগৰাকী বিশেষ মহিলা ৷\nপ্ৰতিবেশীৰ কথা শুনিবলৈ গৈ নিজৰ মূৰটোকে মেটেলৰ গেটত লগাই দিলে এই গৰাকী মহিলাই ৷ প্ৰায় পাঁচ ঘন্টা মহিলাগৰাকীৰ মূৰটো মেটেলৰ গেটত আৱদ্ধ হৈ থাকে ৷ ইফালে ঘটনাটোৰ প্ৰত্যক্ষদৰ্শীৰ মতে মহিলা গৰাকীয়ে বন্ধু বান্ধৱীৰ লগত কথাৰ আলোচনা কৰিবলৈ লয় । আৰু দুৰ্ভাগ্য বশত মহিলাগৰাকীয়ে মেটেলৰ গেটত মূৰটো সুমুৱাই কথা শুনিবলৈ যত্ন কৰে। কিন্তু কথা শুনিবলৈ মহিলাগৰাকী সক্ষম হ’ল যদিও দুৰ্ভাগ্য বশত মূৰটো উলিয়াই আনিবলৈ সক্ষম ন’হল ৷\nমহিলাগৰাকীৰ এই অৱস্থাৰ পৰা ৰক্ষা কৰিবলৈ বহু লোকে চেষ্টা কৰে যদিও সফল ন’হল ৷ ইফালে মহিলাগৰাকীৰ প্ৰতিবেশী গেটত মূৰ সুমুৱাই থকা দৃশ্যৰ ফ’টো ছ’চিয়েল মিডিয়াত তীব্ৰ গতিত ভাইৰেল হৈ পৰিল। কিছু সংখ্যক লোকে কৈছে যে প্ৰতিবেশীৰ কথা শুনিবলৈ যাওঁতে এই অৱস্থা হ’ল ।এইয়া কৰ্মৰ ফল ৷গতিকে লোকৰ ঘৰৰ কথা মনে মনে শুনা মানুহে এই ঘটনাটোৰ পৰা শিক্ষা ল’ব লাগে ৷\nআনহাতে সততে দেখা যায় আমাৰ সমাজত এনেদৰে লোকৰ কথা আলোচনা কৰা মানুহৰ অভাৱ নাই ৷কিছুমান মানুহৰ লোকৰ কথা আলোচনা কৰাটো এটা অভ্যাস ৷ গতিকে আপোনালোকেও ইয়াৰ পৰা লওঁক এটা শিক্ষা৷ যাতে এই মহিলাগৰাকীৰ দৰে আপোনাৰো অৱস্থা নহওক ৷\nঅন্য খবৰৰ বাবে পঢ়ক : আঘাত প্ৰাপ্ত বাঘৰ ফ’টো উঠাবলৈ যাওঁতে সংঘটিত হ’ল ভয়ংকৰ দুৰ্ঘটনা\nভিডিঅ প্ৰতক্ষ্য কৰক:Akhil Bharatiya Vidyarthi Parishad (ABVP) stages protest in NRC issue\nTags: Columbia La Virginia Neighbor


ৰাজ্যৰ কৰ্মচাৰীক খাদি বস্ত্ৰ! ৰাজনৈতিক চমক আছিল নেকি হিমন্ত বিশ্বৰ?\n৪ লাখ কৰ্মচাৰীক কাপোৰ দিব লগীয়া বিভাগটোত ৮৭০টা পদৰ ৫৪৬টাই খালী; হিমন্তই চমক সৃষ্টিৰ প্ৰৱণতাৰে লাজত পেলালে বিভাগটোক?\nগুৱাহাটী , October 1, 2018 10:14 pm\nখাদি আৰু গ্ৰামোদ্যোগ বিভাগৰ তদানীন্তন মন্ত্ৰী হিমন্ত বিশ্ব শৰ্মা।\nবিগত বছৰৰ ২ অক্তোবৰত মন্ত্ৰী ড০ হিমন্ত বিশ্ব শৰ্মাই পৰৱৰ্তী বহাগ বিহুৰ সময়তে ৰাজ্যৰ কৰ্মচাৰীসকলৰ প্ৰত্যেককে দুপদকৈ খাদি বস্ত্ৰ দিয়াৰ ঘোষণা কৰিছিল। এয়া কেৱল এটা চমক আছিল নেকি বিভাগটোৰ তদানীন্তন মন্ত্ৰীজনৰ? কোনো বাস্তৱিক আৰু তথ্যভিত্তিক অধ্যয়ন নকৰাকৈয়ে আৰু বিভাগটোৰ অৱস্থাৰ বুজ নোলোৱাকৈয়ে মন্ত্ৰীজনে এই ঘোষণাটো কৰিছিল নেকি?\nখাদি আৰু গ্ৰামোদ্যোগ বিভাগ এই বোজা ল’ব পৰাকৈ সক্ষম হয় নে নহয় বা এনে বৃহৎ পৰিমাণৰ কাপোৰ উৎপাদনৰ বাবে অসমত সমল আছে নে নাই সেয়া বুজ নোলোৱাকৈ খৰখেদাকৈ ৰাজনৈতিক চমক দিয়াৰ উদ্দেশ্যেহে যে ঘোষণাটো কৰা হৈছিল সেয়া এতিয়া ওলাই পৰিছে।\nবোধহয় নিজকে পৰিৱৰ্তন আনিব জনা মন্ত্ৰী হিচাপে প্ৰমাণ দিয়াৰ প্ৰৱণতাই তেওঁৰ এই ঘোষণাৰ আঁৰত কাম কৰিছিল। মন্ত্ৰীজন বৰ্তমান বিভাগটোত নাই। কিন্তু মন্ত্ৰীজনে এই আগপিছ নভবা ঘোষণাৰে প্ৰায় অসহায় অৱস্থাত পেলাই থৈ গ’ল বিভাগটোক। লগতে লাজতো পেলালে।\nউল্লেখযোগ্য যে উক্ত ঘোষণাৰ সময়তে মন্ত্ৰীজনে খাদিক জনপ্ৰিয় কৰিব লাগে আৰু তাৰ বাবেই চৰকাৰে সকলো কৰ্মচাৰীকে দুটাকৈ খাদি চোলা দিব বুলি ঘোষণা কৰিছিল। আৰু লগতে এইবোৰ খাদি আৰু গ্ৰামোদ্যোগ বিভাগে ৰাজ্যখনতে থলুৱা শিপিনীৰ জৰিয়তে উৎপাদন কৰা হ’ব বুলি কৈছিল।\nকিন্তু আছিল নে ৰাজ্যৰ খাদি আৰু গ্ৰামোদ্যোগ বিভাগৰ এই সক্ষমতা? মন্ত্ৰীজনে বা চৰকাৰখনে বিভাগটোক শক্তিশালী কৰি তুলিবলৈ একো নকৰাকৈয়ে কেৱল ঘোষণা কৰিয়েই দায়িত্ব সামৰিলে। ফলত ব্যৰ্থতাৰ লাজ গাত ল’ব লগীয়া হ’ল বিভাগটোৱে। কাপোৰ দিয়াৰ নিৰ্ধাৰিত সময় বহাগ কেতিয়াবাই পাৰ হৈ গ’ল। তাৰ পিছতো বিভাগটোৱে উৎপাদন কৰিব নোৱাৰিলে প্ৰয়োজনীয় সংখ্যক কাপোৰ। কাইলৈ এবছৰ পূৰ হ’ল এই ঘোষণাটোৰ। কাইলৈ মাত্ৰ ১০০জন কৰ্মচাৰীক এই কাপোৰ দিয়াৰ সিদ্ধান্ত লোৱা হৈছে। তাৰ পিছত বাকীসকলক অহা ৩-৪ মাহৰ ভিতৰত দিয়া হ’ব। আজি সংবাদমেল দি বিভাগটোৰ অধ্যক্ষ ডাঃ কমলা কলিতাই এই ঘোষণা কৰিছে। কিন্তু সেয়াও কিমান দূৰ বিশ্বাসযোগ্য ৰাইজে অনুমান কৰিব পাৰিছেই।\nৰাজ্য চৰকাৰৰ অধীনত প্ৰায় ৪ লাখ কৰ্মচাৰী আছে। দুপদকৈ বস্ত্ৰৰ প্ৰতিপদত দুই মিটাৰকৈ হ’লেও প্ৰায় ১৬ লাখ মিটাৰ কাপোৰ লাগিব।\nআনহাতে জানিব পৰা মতে, খাদি আৰু গ্ৰামোদ্যোগ ব’ৰ্ডৰ মুঠ ৮৭০টা মঞ্জুৰীকৃত পদৰ ৫৪৬টাই খালী হৈ আছে। অৰ্থাৎ বৰ্তমান সময়ত ব’ৰ্ডত মাত্ৰ ৩২৪জনহে কৰ্মচাৰী আছে। ইফালে খাদি ব’ৰ্ডৰ অধীনত কাপোৰ বোৱা ঠিকা ভিত্তিক শিপিনী ৬৫৪গৰাকী। এওঁলোকে গাইপতি প্ৰায় ২৫০০ মিটাৰকৈ কাপোৰ ব’ব লাগিব।\nগতিকে এই মুষ্টিমেয় কৰ্মচাৰী আৰু শিপিনীয়ে ইমান বৃহৎ পৰিমাণৰ কাপোৰ উৎপাদন কৰা সম্ভৱ নে?\nমন কৰিব লগীয়া যে ৰাজ্যৰ শিপিনীয়ে খাদি ব’ৰ্ডে দিয়া কম হাৰত কাপোৰ নবওঁ বুলি কেতিয়াবাই স্পষ্ট কৰি দিছে।\nএই বাস্তৱ পৰিস্থিতিবোৰ অধ্যয়ন নকৰাকৈ ৰাজনৈতিক চমক দিবলৈ গৈ বিভাগীয় মন্ত্ৰীজনে (তদানীন্তন) বিভাগটোকে চৌঠেঙীয়া নকৰিলে নে?


হায় ৰে ৰাজ্য চৰকাৰ! চৰকাৰী হাস্পতালত ভয়ংকৰ ঘটনা; জেনেৰেটৰত তেল নথকাৰ বাবে কৰিব নোৱাৰিলে প্ৰসূতিক অস্ত্ৰোপচাৰ, অস্ত্ৰোপচাৰ কক্ষতে কৰুণ মৃত্যুক সাৱটিলে গৰ্ভৰ সন্তানসহ মাতৃয়ে\nআৰক্ষীক ঘোচ দি গ্ৰেপ্তাৰ খোদ আৰক্ষী বিষয়া; ASI বিষয়াই DSP বিষয়াক ১০ হাজাৰ টকা ঘোচ দিওতে DSP বিষয়াই গ্ৰেপ্তাৰ কৰে ASI বিষয়া আব্দুল মুতালিবক\nচাঞ্চল্যকৰ! দলঙৰ কাষত বাহন ৰখোৱাই নতুন শৰাইঘাট দলঙৰ পৰা ব্ৰহ্মপুত্ৰত জাঁপ এজন যুৱকৰ (Boy Jump); গাড়ীৰ ধাৰ পৰিশোধ কৰিব নোৱাৰাৰ বাবে বাচি ল'লে এই পথ, ইফালে পুত্ৰৰ নিৰুদ্দেশৰ পিছতে মাতৃৰ হিয়া ভগা কান্দোন\nৰাজ্যৰ এখন চৰকাৰী হাস্পতালত এক ভয়ংকৰ ঘটনা (Horrific Accident) সংঘটিত হৈছে। লখিমপুৰ মেডিকেল কলেজত (Lakhimpur Medical College) সংঘটিত হৈছে এই ঘটনাটো\nৰাজ্যৰ এখন চৰকাৰী হাস্পতালত এক ভয়ংকৰ ঘটনা (Horrific Accident) সংঘটিত হৈছে। লখিমপুৰ মেডিকেল কলেজত (Lakhimpur Medical College) সংঘটিত হৈছে এই ঘটনাটো। জেনেৰেটৰত তেল নথকাৰ বাবেই কৰিব নোৱাৰিলে অস্ত্ৰোপচাৰ, গৰ্ভস্থ সন্তানসহ প্ৰসূতিৰ মৃত্যু (Pregnant Woman And Her Baby Died)।\nকেৱল বিতর্কই আগুৰি ধৰিছে লখিমপুৰ মেডিকেল কলেজক (Lakhimpur Medical College)। দেৱাল ফটা, হাস্পতালৰ ভিতৰত পানী পৰা আদি ঘটনাই কলেজখনক জোঁকাৰি যোৱাৰ পিছত এইবাৰ বিজুলী ইন্ধন নোহোৱাৰ বাবে এগৰাকী প্ৰসূতিৰ মৃত্যু হোৱাৰ অভিযোগ উঠিছে। অভিযোগ অনুসৰি, গহপুৰৰ ৰঙামুৰি প্ৰাণ পাটগিৰী নামৰ লোক জনে তেওৰ পত্নী কন্যা পাটগিৰীক যোৱা ৩১ মে’ত প্ৰসৱকালীন কাৰণত ভৰ্তি কৰোৱাই লখিমপুৰ চিকিৎসা মহাবিদ্যালয়ত।\nকিন্তু প্ৰথম দিনাৰ পৰাই চিকিৎসাৰ ক্ষেত্রত অৱহেলা কৰা হয় গৰ্ভৱতী মহিলাগৰাকীক। অৱশেষত ২ জুনত বৃহস্পতিবাৰে ছিজাৰিয়ান কৰিবৰ সময়ত বিজুলি নোহোৱা বাবে আৰু জেনেৰেটৰ চলাবলৈ তেল নোহোৱাৰ বাবেই অস্ত্ৰোপচাৰ কৰাত পলম হয়। ফলত গৰ্ভৰ সন্তানসহ মহিলাগৰাকীৰ অস্ত্ৰোপচাৰ কক্ষতে (Operation Theater) মৃত্যু হয়।\nএই ভয়ংকৰ অভিযোগ তুলি প্ৰাণ পাটগিৰীয়ে ইতিমধ্যে উত্তৰ লখিমপুৰ সদৰ থানাত (North Lakhimpur Sadar Police Station) এখন এজাহাৰ দাখিল কৰিছে। আনহাতে ঘটনা সন্দৰ্ভত লখিমপুৰৰ উপায়ুক্তয়ো এক তদন্তৰ নিৰ্দেশ দিয়া বুলি জানিব পৰা গৈছে। বিভিন্ন সংগঠনে এই ঘটনাৰ এক শক্তিশালী তদন্তৰ দাবী জনাইছে।\nআৰু পঢ়কঃ https://khatangkhobor.com/news/bribe-case-at-nagaon-asi-officer-arrest-in-assam/9481/\nTags: AssamCM Himanta Biswa SarmaHorrific AccidentLakhimpur Medical CollegeLakhimpur PoliceNorth Lakhimpur Sadar Police StationPregnant Woman And Her Baby Diedঅসমউত্তৰ লখিমপুৰ সদৰ থানাগৰ্ভস্থ সন্তানসহ প্ৰসূতিৰ মৃত্যুভয়ংকৰ ঘটনামুখ্যমন্ত্ৰী হিমন্ত বিশ্ব শৰ্মালখিমপুৰ আৰক্ষীলখিমপুৰ মেডিকেল কলেজ\nচাঞ্চল্যকৰ! দলঙৰ কাষত বাহন ৰখোৱাই নতুন শৰাইঘাট দলঙৰ পৰা ব্ৰহ্মপুত্ৰত জাঁপ এজন যুৱকৰ (Boy Jump); গাড়ীৰ ধাৰ পৰিশোধ কৰিব নোৱাৰাৰ বাবে বাচি ল’লে এই পথ, ইফালে পুত্ৰৰ নিৰুদ্দেশৰ পিছতে মাতৃৰ হিয়া ভগা কান্দোন


কৰ্পোৰেট-অমিতাভ মহন্ত – ফটাঢোল\nAugust 1, 2018 গল্প\t24 Comments\nআবেলি চাৰিটামানত এয়াৰপোৰ্টৰ পৰা ওলাই আহি গাড়ীত বহিলোঁ৷ ইয়াৰ পৰা বাহিৰে বাহিৰে হোটেললৈ৷ হোটেলত চেক্ ইন কৰিয়েই গা পা ধুই সৰুকৈ পেগ এটা সাজু কৰি লেপটপ অন কৰিছিলোহে মাত্ৰ, সেই সময়তেই ইন্টাৰকমটো বাজি উঠিল৷ ফোনটোৰ সিপাৰে এটা মিঠা নাৰীকন্ঠ৷\n– গুড ইভিনিং চাৰ৷ হোটেল গ্ৰেণ্ড অবেৰয়লৈ আপোনাক স্বাগতম জনাইছোঁ৷\nকি মিঠা কন্ঠ! তাতে আকৌ অসমীয়াত স্বাগতম জনাইছে৷ মনটো ভৰি পৰিল৷\n– আৰে আপুনিও অসমীয়া৷ ভাল ভাল৷\nআকৌ এটা মিঠা হাঁহি৷ উফফ্!\n– মোক তুমি বুলিয়েই ক’ব চাৰ৷ মই আপোনাতকৈ সৰু হ’ম৷ বাই দ্যা ৱে, মোৰ নাম চাহিন আফ্ৰিন৷ মই ইয়াৰে বেংকুৱেট্ মেনেজাৰ৷ আপোনাৰ সতে কথা হৈ খুবেই ভাল লাগিল চাৰ৷\nভাল যে মোৰ বেছি লাগিছে সেয়া কোৱা বাহুল্য৷ কিন্তু মনত সৰুকৈ সন্দেহ এটাও নোহোৱা নহয়৷\n– থেংকচ্ এ লট্ চাহিন৷ কিন্তু মইটো জাষ্ট ইণ্ডিভিজুৱেল কাষ্টমাৰ৷ তেনেক্ষেত্ৰত বেংকুৱেট……?\nআকৌ হাঁহি! আজি মই “চেচ্”!\n– নাই নাই চাৰ৷ মই আপোনাৰ সৈতে কেৱল কথা ক’বলৈকে ফোন কৰিলোঁ৷\nহঠাৎ তাইলৈ খুব মায়া ওপজিল৷ বেচেৰীয়ে ঘৰ বাৰী এৰি ইমান দূৰত আছে৷ মাকলৈ হয়তো খুব মনত পৰে৷ বিহুত ঘৰলৈ যাবলৈ ছুটী নাপালে চাগে৷ পাক্কা তাইৰ এটা লম্পট্ বদমেজাজী বছ্ আছে৷ বেয়া লাগিল তাইলৈ৷ দৰদভৰা কণ্ঠ এটাৰে কথা আগুৱালোঁ৷\n– ঘৰৰ পৰা ইমান দূৰত, কষ্ট হয় ন’?\nটেলিফোনে জানো দীৰ্ঘশ্বাসৰ শব্দ কঢ়িয়াই নিব পাৰে? বিদ্যুতবাহী তাঁৰে জানেনে, কত কষ্ট পাৰ হৈ যায় ইপাৰৰ পৰা সিপাৰলৈ৷\n– নাই চাৰ, এতিয়া আৰু আগৰদৰে কষ্ট নহয়৷ আগতে খুব মনত পৰিছিল ঘৰলৈ, এতিয়া এডজাষ্ট হৈ গৈছে৷\n– গুড গুড৷ অসমৰ ক’ত ঘৰ তোমাৰ?\n– গুৱাহাটীত ছাৰ, শিলপুখুৰীত৷\n– পঢ়া শুনা?\n– চাৰ মই মাছ কম্ কৰিলোঁ৷ চাকৰি বাকৰিত বৰ এটা সুবিধা কৰিব নোৱাৰিলোঁ৷ ইয়াতেই সোমাই আছো আৰু৷\n– ভাল ভাল৷\n– মই কালিয়েই গম পালোঁ আপুনি আহি আছে বুলি৷ তেতিয়াৰপৰা আপোনাক ফোন কৰিবলৈ ৰৈ আছিলোঁ৷\nচেন্টী! ইয়াকে কয় অসমীয়া চেন্টী৷\n– ফোন কৰা বাবে বেয়া পোৱা নাই ন’ চাৰ?\nপাগল, সুন্দৰী মহিলাই নিজে ফোন কৰিছে৷ আৰু মই বেয়া পাম? পোৰা কপালত এনে সৌভাগ্য কেইদিন আহে৷ দেখাদেখি হ’লে চাগে খুৰা বুলিয়েই মাতি দিব, এতিয়া ইমান ধুনীয়াকৈ মাতিছে যেতিয়া সৰুসুৰা ফোন-প্ৰেম এটা চলাই নিয়াত কি ক্ষতি? মাতটো মিহি কৰি, মিহি মানে যিমানখিনি সম্ভৱ আৰু…\n– নাই নাই, বেয়া কিয় পাম আকৌ৷ বাই দ্যা ৱে, ইয়াতে ক’ত থাকা? ৱিকেণ্ডত কি কৰা?\n( মানে আজিয়েইতো ৱিকেণ্ড, ‘ হেল্লো, ইজ ইট মি ইউ আৰ লুকিং ফৰ?’)\n– কোম্পানী একোমোডেশ্বন চাৰ৷ ৱিকেণ্ডত কিনো কৰিম, ইফালে সিফালে ওলাই যাওঁ৷\nলাহেকৈ ৰাহুল দ্ৰাবিড়ৰ দৰে সাৱধানী শ্বট্ এটা খেলি দিলোঁ৷\n– উমম, মাজে মাজে ৰূমমেটো লগত যায়৷ কিন্তু প্ৰায়ভাগ অকলেই বুলিব পাৰি৷\nজয় কামাখ্যা! এইবাৰ কাৰবাৰটো সাৱধানে, খুউব সাৱধানে লাহেকৈ আগুৱাই আগুৱাই……\n– মোৰ কিন্তু চাৰ আপোনাৰ লগত কথা হৈ খুবেই ভাল লাগিছে।\nমোৰ যে তাইতকৈ বেছি ভাল লাগিছে সেয়া তাইক কোনে বুজাব বাৰু৷ গহীন অস্ত্ৰ এপাট্ এৰাৰ সময় হৈছে৷ ইংৰাজীতেই এৰো নেকি, ইমপ্ৰেছ্ কৰিবলৈ সুবিধা হয়৷\n– গুড্ টু নো ডেট্ চাহিন৷ কিন্তু মই আহিম বুলি তুমি কেনেকৈ গম পালা? আই মীন…\n– আমাৰ ফ্ৰন্ট ডেস্কৰ ডায়েনা শ্বিলঙৰ৷ তায়েই ক’লে আপোনাৰ বুকিঙৰ কথা৷ তেতিয়াৰ পৰাই আপোনাৰ সৈতে কথা হ’বলৈ ৰৈ আছো চাৰ৷\nনিজৰ কাণকেই বিশ্বাস হোৱা নাই৷ গাৰ নোম শিঁয়ৰি উঠিছে৷\n– কিয় চাহিন? কোৱাচোন৷\n– মই আপোনাক ফেচবুকতো ফলো কৰোঁ চাৰ৷ মই আপোনাৰ ডাঙৰ ফেন৷ ফ্ৰেইণ্ড ৰিকুৱেষ্ট পঠিওৱাৰ সাহসহে হোৱা নাই৷\nমনতে ভাবিলোঁ৷ পাগলী৷ মইটো চবৰে হেৰি একচেপ্ট কৰোঁ৷ পৰহি চাগে ‘বৰলা কাই’ আৰু ‘ফুল হৈ উজলিম তোমাৰ বুকুত’ৰ ৰিকুৱেষ্ট একচেপ্ট কৰিছোঁ৷ তোমাৰটো আহিলে জপিয়াই মেলি একচেপ্ট কৰিম৷\n– পঠিয়াব পাৰিলাহেঁতেন৷ কিনো ইমান ডাঙৰ কথা৷\n– এইবাৰ পঠিয়ামেই চাৰ৷ মই কেতিয়াবা সৰুসুৰাকৈ লিখা মেলা কৰোঁ৷ একেবাৰে বেয়া লিখোঁ, তথাপি আৰু৷\nগাড়ী এইবাৰ ট্ৰেকত আহি হৈছে৷ এতিয়া লাহে লাহে……\nনিশ্চয় এইজনীয়ে মোৰ লেখা পঢ়িছে৷ নহ’লে কথা পাতিবলৈ কিহৰ ইমান আকুল বিয়াকুল? ঘপককৈ নিজৰ ওপৰত শ্ৰদ্ধা বাঢ়ি গ’ল৷ এই যে মাজে মাজে কিবা কিবি লিখোঁ, ৰাইজে সেয়া মিষ্টাৰ ৰাজকুমাৰৰ লগত তুলনা কৰে, ভাষা আৰু বানানৰ শ্ৰাদ্ধ নকৰিবলৈ ইনবক্সত গালি দিয়ে সেইবোৰে চাহিনক লগ পাব লাগে৷ মই জানো অসমত ভাল কামৰ কদৰ নাই৷ সেইবাবেই ভূপেনদা কলিকতালৈ গুছি আহিছিল৷ ময়ো অসমত আজি অতদিন লিখাৰ বাবে গালি, ঠাট্টা- মস্কৰাকেই শুনিছো৷ কলিকতাই টেলেন্টৰ মোল বুজে৷ চাহিনেই প্ৰমাণ৷\nখুউব প্ৰেম প্ৰেম কণ্ঠৰে সুধিলোঁ,\n– কাইলৈ কি প্লেন?\n– তেনেকৈ বিশেষ একো নাই চাৰ৷\nধৰা হ’ল কাইলৈ গোটেই দিনটো আমি একেলগে কটালোঁ৷ ৰাতিপুৱা কালীঘাট্, দুপৰীয়া পিটাৰ কেট্ বা মোকেম্ব’৷ আবেলি পাৰ্ক ষ্ট্ৰীটৰ ৰোল, ৰিক্সা ৰাইড? ৰুমালেৰে তাইৰ গালত লাগি থকা চ’চখিনি মছি দিয়া? ৰাতি ‘প্ৰিয়তমাৰ চিঠি’ কবিতাটো মুখস্থ কৰি থ’ব লাগিব৷ নে ‘ সন্দিকৈ কলেজৰ সাগৰিকা’ মুখস্থ কৰিম৷\nতাৰপিছত হয়তো ভিক্টৰিয়াৰ বাহিৰত ঘোঁৰাগাড়ীৰ ৰাইড্৷ আঙুলিত আঙুলি, কান্ধত মূৰ, হয়তো অবাধ্য চুলিবোৰ মোৰ মুখত!\nঘপককৈ থাৰ্ড পেগটো এটা শ্বটত মাৰি দিলোঁ৷ জপিয়াই থকা কলিজাটোক বাওঁহাতেৰে চেপা মাৰি ধৰি মাত দিলোঁ৷\n– হোৱাই ডন্ট ইউ হেল্প মি টু এক্সপ্লোৰ দিছ্ বিউটিফুল চিটী অফ জয় টুমৰো? লান্স ইজ অন মি৷\nধক্৷ ধক্৷ ধক্৷\n– অফ ক’ৰ্চ চাৰ৷ ইট্ ৱিল বি মাই প্লিজাৰ৷\nঅই কোন আছ আহ ঐ! শঙ্খ বজা, উৰুলি দে৷ গৈয়েই কামাখ্যাত পঠা বলি দিম মা৷ এই বয়সতো মূৰ তুলি চাইছে যে!\nঅনুভৱ কৰিলোঁ অলপ গহীন ডাইলগ এৰাৰ সময় হৈছে৷\n– মই একো নভবাকৈ কলোঁ দেই৷ তোমাৰ একো অসুবিধা নহয়তো?\n– না না চাৰ৷ কি যে কয় আপুনি৷ মোৰ কিমান বছৰৰ পৰা ইচ্ছা আপোনাক এবাৰ লগ পোৱাৰ৷ মই আপোনাৰ দেউতাৰো ডাঙৰ ফেন!\n– এই যে আপোনাৰ দেউতাৰ গানটো আছিল, “পাৰৰ পাখিত”, ইটজ্ জাষ্ট এমেজিং চাৰ৷ আপোনাৰ কথাতো ক’বই নালাগে৷\nঠককৈ ফোনটো কাটি দিলোঁ৷\nশ্বিলঙৰ ডায়েনা! এ মহন্ত মানেই অঙ্গৰাগ মহন্ত নহয়৷ আৰু মোৰ লগত ৰিচিপচন্ কাউন্টাৰত অহা জপৰা চুলীয়াটো অঙ্গৰাগ নাছিল, কলকাতাৰ চেলচ্ অফিচাৰ বিট্টু মণ্ডল আছিল৷\nলাষ্ট পেগটো নীট্ মাৰিম৷ কাইলৈ পুৱা চাহিনে সাৰ নাপাওঁতেই চেক্ আউট্। ধুৰৰ চাল্লা!\n« মান্যজনৰ শুভাশীৰ্বাদ\nচাইকেল – অভিজিত কলিতা »\nহা হা হা, টিপিকেল অমিতাভ পাঞ্চ। অকলে অকলে হাঁ‌হিছো\nহাহাহা । চুপাৰ্ব ফিনিচিঙ। ধনীৰ চিক্সাৰ ।\nএ(অংগৰাগ) মহন্ত।😂🤣😂🤣 বৰ ভাল লাগিল।\nমজ্জা!, অমিতাভ কিছু লিখিছা দেই। ভাল লাগিল। লিখি থাকিবা।\nসুন্দৰ। অতি সুন্দৰ।।\nবৰ মজা লাগিল অমিতাভ৷\nএনেকুৱা উপস্থাপন অমিতাভৰ বিশেষত্ব। বঢ়িয়া।\nহা হা হা হা বহুত ভাল লাগিল।\nবহুত পৰিপক্ক লেখা মহন্তদেউ, ধন্যবাদ।\nহাঃ হাঃ?মজা মজা ৷ভাল লাগিল\nপঢ়ি চোৱা সকলোকে ধন্যবাদ দেই৷\nধেৎ তেৰি। কি টুইষ্ট অ’। মজ্জা লাগিল অমিতাভদা।\nছেহ্! বৰ দুখ পালোঁ।\nকি টাৰ্ণ এণ্ড টুইষ্ট অ’। মজ্জা লাগিল অমিতাভদা\nইমান ধুনীয়া উপস্থাপন শৈলী ,খুউব ভাল লাগিল\nউপস্থাপন বৰ সুন্দৰ। ভাল লাগিল পঢ়ি।\nহা হা হা 😆😆😆\nবাঃ বাঃ। বেলেগ লিখছি হে আপনি। মইও আপনাৰ “FAN” হৈ গেচু।\nচুপাৰ্ব ! অনন্য\nYour IP: 66.249.75.82


যুঁজ class9Question Answer সকলো প্ৰশ্নৰ উত্তৰ - Sebahslc.In\nযুঁজ class9Question Answer সকলো প্ৰশ্নৰ উত্তৰ\nMay 12, 2022 by sebahslc.in\nযুঁজ class9Question Answer | সকলো প্ৰশ্নৰ উত্তৰ | Class9Assamese Chapter 11 Question Answer\nপাঠ যুঁজ class 9\nযুঁজ class9Question Answer\n১। অতি চমুকৈ উত্তৰ লিখা :\n(ক) কাৰ বেগৰ পৰা টকা চুৰ হৈছিল?\nউঃ প্ৰশান্তৰ বেগৰ পৰা টকা চুৰি হৈছিল।\n(খ) সিদ্ধার্থহঁতৰ শ্রেণী শিক্ষকগৰাকীৰ নাম কি?\nউঃ সিদ্ধার্থহঁতৰ শ্রেণী শিক্ষকগৰাকীৰ নাম আছিল মহেন্দ্র মাষ্টৰ।\n(গ) নির্মলে কাক বিচাৰি দোকানখনলৈ গৈছিল?\nউঃ নির্মলে সিদ্ধার্থক বিচাৰি দোকানলৈ গৈছিল।\n(ঘ) সিদ্ধার্থই পেঞ্চিলবক্সত কি সাঁচি থৈছিলে?\nউঃ সিদ্ধার্থই পেঞ্চিলবক্সত দেউতাকে তালৈ অনা চকলেটৰ কাগজবোৰ সাঁচি থৈছিল।\nউঃ নির্মলৰ শৰীৰত বাহ লােৱা দুৰাৰােগ্য ৰােগৰ চিকিৎসাৰ বাবে সি বহুদিনৰ বাবে বাহিৰলৈ যাব লগীয়া হৈছিল।।\n২। তলৰ প্ৰশ্নবোৰৰ উত্তৰ দিয়া:\n(ক) সিদ্ধার্থই কিয় প্রশান্তৰ বেগৰ পৰা পইচা চুৰি কৰিছিল?\nউঃ স্কুলীয়া বয়সতে সিদ্ধার্থ আৰু মাকক এৰি সিদ্ধার্থৰ দেউতাক ক’ৰবালৈ গুচি গৈছিল। মাকেও সিদ্ধার্থৰ প্ৰতি সিমান মনােযােগ নিদিছিল, ফলত সিদ্ধার্থ হতাশা আৰু নিঃসংগতাত ভুগিছিল। নিজৰ শূন্যতাখিনি পাহৰিবলৈ সিদ্ধার্থই অৱলম্বন হিচাপে আকোৱালি লৈছিল ড্ৰাগছৰ নিচাক। ড্ৰাগছ কিনিবলৈ সিদ্ধার্থক পইচাৰ প্ৰয়োজন হৈছিল। প্রশান্তৰ বেগৰ পৰাও ড্ৰাগছ কিনিবলৈকে সিদ্ধার্থই পইচা চুৰি কৰিছিল।\nউঃ স্কুলীয়া বয়সতে সিদ্ধার্থক দেউতাকে এৰি গৈছিল আৰু মাকেও বিশেষ গুৰুত্ব নিদিছিল। ফলতু সিদ্ধার্থ আৱেগিক সম্পৰ্কৰ পৰা বঞ্চিত হৈছিল। ক্রমান্বয়ে সি হতাশা আৰু নিঃসংগতাত ভুগিছিল। লাহে লাহে স্কুল খতি কৰিবলৈ লৈছিল।অনাই বনাই ঘূৰি ফুৰিলেও অনুশাসন শিকাবলৈ সিদ্ধার্থৰ যেন কোনাে নাছিল। মৰম- স্নেহ, আৱেগিক গুৰুত্ব ইত্যাদি সকলাে হেৰুৱাই এক ধৰণৰ আশ্ৰয় বা অৱলম্বন বিচাৰি সিদ্ধার্থ নিচাসক্ত হৈ পৰিছিল।\n(গ) নির্মলে সিদ্ধার্থক বিচাৰি কিয় পাণদোকানখনলৈ গৈছিল?\nউঃ সিদ্ধার্থই নিজৰ হাতাশা আৰু নিঃসংগতাৰ পৰা মুক্তিৰ পথ বিচাৰি থকাটো গম পাইছিল স্কুলৰ কাষৰ পাণ দোকানীজনে।এদিন তেওঁ মুক্তিৰ বাট হিচাপে সিদ্ধার্থৰ হাতত গুজি দিছিল এটা চিগাৰেট – ড্রাগছৰ চিগাৰেট। সিদ্ধার্থক চিগাৰেট হুপি থকা দুই-এদিন নির্মলে দেখিছিল। দোকানখনত প্ৰায়েই সিদ্ধার্থ গৈ থকাও নির্মলৰ চকুত পৰিছিল। স্কুলীয়া ল’ৰা-ছােৱালীৰ প্ৰতি দোকানীজনৰ অতিৰিক্ত আগ্ৰহৰ কথা নির্মলে জানিছিল আৰু ভাল নাপাইছিল। সেইজন দোকানীৰ লগত সিদ্ধার্থ কথা-বতৰা হােৱাটো লৈ নিৰ্মলৰ শংকা উপজিছিল। হঠাৎ সিদ্ধার্থ স্কুললৈ নহা হ’ল। বিচাৰি যাবলৈও তাৰ ঘৰ কোনাে চিনি নাপাইছিল। উপায়ন্তৰ নাপাই নির্মলে সিদ্ধার্থক বিচাৰি পাণ দোকানখনলৈ গৈছিল।\nClass9Assamese Chapter 11 Question Answer\n(ঘ) সিদ্ধার্থই প্ৰথমতে কিয় নির্মলৰ মুখামুখি হ’ব খোজা নাছিল?\nউঃ সিদ্ধার্থ আৰু নির্মল সহপাঠী। মাক-দেউতাকৰ মৰম, অনুশাসন, গুৰুত্ব সকলাে হেৰুৱাই সিদ্ধার্থই হতাশা আৰু নিঃসংগতাত ভুগিছে। সেইবােৰৰ পৰা উদ্ধাৰ হােৱাৰ অৱলম্বন হিচাপে সি আঁকোৱালি লৈছে ড্রাগছৰ নিচাক। সিদ্ধার্থৰ নানা পৰিৱৰ্তনলৈ লক্ষ্য কৰি সহপাঠী নির্মলে তাক ওভােতাই অনাৰ চেষ্টা কৰিলে। অপাৰ স্নেহেৰে সিদ্ধার্থৰ যন্ত্ৰনাবােৰ জানিব খুজিলে। কিন্তু সিদ্ধার্থ নির্মলৰ সন্মুখীন হ’ব খােজা নাছিল। কিয়নাে মৰম, আন্তৰিকতা সি কাহানিবাই হেৰুৱাইছে আৰু যন্ত্রণাত মৌন হৈ থাকিবলৈকে সি শিকিছে।নির্মল যদি তাৰ আশ্ৰয় হৈ নাথাকে তেন্তে সি কথাবােৰ কৈয়েইবা কি লাভ! সিদ্ধার্থই জানিছিল নির্মলক কথাবােৰ কোৱা মানে ড্রাগছৰ আশ্রয় হেৰুওৱা। সকলাে হেৰুৱাই থকাটো তাৰ কাৰণে সম্ভৱপৰ নহয়। আৰু ইমানদিনে নােকোৱা কথাবােৰ হঠাৎ কাৰােবাক কৈ দিয়াটোও ইমান সহজ নহয়। সেয়ে সিদ্ধার্থই প্রথমতে নির্মলৰ মুখামুখি হ’ব খােজা নাছিল।\n(ঙ) নির্মলৰ জটিল ৰোগৰ কথা জানি সিদ্ধার্থই কি কৈছিল?\nউঃ নির্মল আছিল সিদ্ধার্থৰ বাবে আশাৰ প্ৰতীক, আনন্দৰ বার্তাবাহক, সপােনৰ ধ্বজাবাহক। সেই নির্মলৰ জটিল ৰােগৰ খবৰে স্বাভাৱিকতে সিদ্ধার্থক বাকৰুদ্ধ, নিস্পন্দ কৰি তুলিছিল। দুচকুৰে বৈছিল অবিৰাম চকুলাে। সেপ ঢুকি ঢুকি কোনােমতে নির্মলক সিদ্ধার্থই কৈছিল যে নির্মলে বিচৰা ধৰণে ড্ৰাগছৰ পৰা আঁতৰি প্রকৃতি আৰু কিতাপৰ জগতখনত সি জীৱন বিচাৰিবলৈ চেষ্টা কৰিব। ইয়াকো কৈছিল যে নির্মল কায়িক অনুপস্থিতিৰ সিদ্ধার্থৰ ভিতৰৰ মানুহজনে অর্থাৎ আত্মিক উপস্থিতিয়ে সিদ্ধার্থক অনুপ্রাণিত কৰিব জীৱনৰ সাপক্ষে যুঁজা যুদ্ধখনত আগ বাঢ়ি যাবলৈ।\n৩। ‘তােৰ কি হৈছে, মােক ক’বই লাগিৰ সিদ্ধার্থ- নিৰ্মলৰ এই কথাখিনিয়ে সিদ্ধার্থক কেনেকৈ প্রভাবিত কৰিছিল?\nউঃ সিদ্ধার্থ মৰম হেৰুওৱাৰ যন্ত্ৰণাত ছাটি-ফুটি কৰি জীয়াই থকা এজন কিশােৰ। দেউতাকে এদিন তাক এৰি ক’ৰবালৈ গুচি যায় আৰু মাকৰ তাৰ প্রতি বিশেষ গুৰুত্ব নাই। মাক-দেউতাকৰ মৰম আৰু অনুশাসনৰ পৰা একপ্রকাৰ বঞ্চিত সিদ্ধার্থ। সেয়ে নির্মলৰ অনুশাসন মিহলি কথাষাৰিয়ে তাক যেন শান্তিৰ উমান দিছিল। নির্মলৰ কথাষাৰিত সােমাই থকা মৰম আৰু আন্তৰিকতাৰেইতাে তাক প্রয়ােজন। নির্মলৰ কথাৰ মাজত সি শুনা পায় আশাৰ সংগীত, পােৱাৰ সুৰ। আপােনত্বৰ শিকলিৰে সি যেন নির্মলৰ সতে বান্ধ খাব পাৰিব-সিদ্ধার্থৰ এনে লাগিছিল।\n৪। সিদ্ধার্থই কিয় নিঃসংগতাত ভুগিছিল বুজাই লিখা।\nউঃ সিদ্ধার্থক সৰুতেই দেউতাকে এৰি গৈছিল। বুজন হােৱাৰে পৰা সি মাক-দেউতাকৰ মাজত হােৱা কাজিয়াবােৰ দেখিছিল। চিঞৰ বাখৰ, তর্ক-বিতর্কৰ মাজত সি অবাক হৈ থিয় দি ৰৈছিল। তাৰ প্ৰতি দুয়ােৰে নাছিল ভ্রুক্ষেপ। মাকৰ পৰা প্ৰয়ােজনীয় গুৰুত্ব সিদ্ধার্থই নাপাইছিল। মাকৰ বুকুৰ উম, কোমল হাতৰ পৰশ সিদ্ধার্থই সেই বয়সতে হেৰুৱাইছিল। সাধু শুনি টোপনি যােৱা বয়সত সিদ্ধার্থই উজাগৰী নিশা কটাইছিল। স্কুল ছুটীৰ পাছত সি অনাই বনাই ঘূৰি ফুৰিছিল। কেতিয়াবা মাকে বৰ কঠোৰ ভাষাৰে তাক কথা শুনাইছিল। এনেবােৰ কথাৰ বাবেই যি বয়সত বুকু ভৰিব লাগিছিল মৰমেৰে, সিদ্ধার্থৰ বুকু ভৰিছিল কেৱল নিঃসংগতাৰে।\n৫। নির্মলে কেনেদৰে সিদ্ধার্থক ভুল বাটৰ পৰা আঁতৰাই আনিছিল বিবৰি লিখা।\nউঃ সিদ্ধার্থ আৰু নির্মল সহপাঠী।পঢ়া-শুনাত নির্মল চোকা আৰু শ্রেণীতে নিয়মীয়া। সিদ্ধার্থও হাঁহিমুখীয়া আৰু সকলােৰে লগত খেল-ধেমালিত ভাগ লয়। কিন্তু কেইদিনমানৰ পৰা সিদ্ধার্থ গহীন, খিংখিঙীয়া আৰু বেপৰােৱা হৈ পৰাটো নির্মলে লক্ষ্য কৰিছে। আনকি সিদ্ধার্থই শ্ৰেণীকোঠাত সকলােৰে পৰা আঁতৰি পিছফালে বহাও নির্মলে মন কৰিছে। ঘৰত কৰিবলৈ দিয়া কামাে সিদ্ধার্থই প্রায়ে নকৰে আৰু মাজে মাজে স্কুলে ক্ষতি কৰে। কথাবােৰত কিবা খেলিমেলি থকা যেন লাগিল নির্মলৰ। সিদ্ধার্থৰ দৰে হাঁহিমুখীয়া বন্ধুক হেৰুৱাব নােৱাৰি। সেয়ে সিদ্ধার্থৰ পৰিৱৰ্তনক নােহােৱা কৰিবলৈ নির্মল যেন উঠি পৰি লাগিল। নির্মলে মন কৰিছিল যে সিদ্ধার্থই স্কুলৰ নাতিদূৰত থকা পাণদোকানখনলৈ প্ৰায়ে যায়। এদিন আনকি সিদ্ধার্থক চিগাৰেট হুপি থকাও সি দেখিছে। বহুদিন স্কুললৈ নহা দেখি নির্মলে সিদ্ধার্থক বিচাৰি পাণদোকান পালেগৈ।\nভবা মতেই দোকানখনত সিদ্ধার্থক দেখি তাৰ কি হৈছে সেই বিষয়ে এক প্রকাৰ জোৰ দি নির্মলে সুধিলে। নির্মলৰ কথাৰ সুৰত আছিল মৰমমিহলি অনুশাসনৰ সুৰ। সেই আন্তৰিকতাপূর্ণ ব্যৱহাৰে সিদ্ধার্থৰ বুকুত জমা হােৱা বিষাদৰ শিলটোক যেন খহাই পেলাইছিল। ভিতৰি সিদ্ধার্থই অনুভৱ কৰিছিল নির্মলৰ মাজেৰে তালৈ বৈ অহা আলােকৰ পৰশ। বুকুভঙা যন্ত্রণাবােৰ কৈ দীঘল উশাহ ল’ব পৰা সময় যেন নির্মলে আনিছে তাৰ বাবে। পৃথিৱীৰ ভাললগাখিনি যেন নির্মলে তাৰ বাবে কঢ়িয়াই আনিছে। দৰাচলতে মাক-দেউতাকৰ মৰম, অনুশাসন\nসকলাে হেৰুৱাই সিদ্ধার্থ নিঃসংগতাত ভুগিছিল আৰু তাৰ পৰা পলায়নৰ অৱলম্বন হিচাপে সেই পাণদোকানীয়ে তাৰ হাতত তুলি দিছিল ড্ৰাগছ।\nক্রমান্বয়ে সিদ্ধার্থ আসক্তি বাঢ়িছিল ড্ৰাগছৰ প্রতি আৰু তাৰ প্ৰভাৱত বাকী সকলােৰে পৰা আঁতৰি আহিছিল সি৷ কিন্তু নির্মলৰ আন্তৰিকতাই যেন তাক নিচামুক্তিৰ বাট দেখুৱালে। সমস্ত আস্থাৰে সি নির্মলক জীৱনৰ দুখৰ কথাবােৰ ক’লে। নির্মলে তাক ক’লে শৰীৰত জটিল ৰােগ লৈ সি কেনেকৈ জী থাকিবলৈ যুঁজ কৰি আছে। ইয়াকো ক’লে যে প্রত্যেকৰে জীৱনত বেলেগ বেলেগ ৰূপত যুঁজ একোখন আহেই। সিদ্ধার্থৰ জীৱনতাে আছে। নির্মলে যুঁজাৰ দৰে ড্ৰাগছৰূপী শত্ৰুৰ বিৰুদ্ধে সিদ্ধার্থয়াে যুঁজিবই লাগিব। নির্মলৰ মৰম আৰু দায়িত্ববােধে সিদ্ধার্থৰ অন্তৰ ওপচাই দিলে। সি কথা দিলে যে সি চেষ্টা কৰিব। সিদ্ধার্থ যেন নােপােৱাৰ দুখবােৰৰ পৰা ওলাই আহিছিল। নির্মলৰ মৰমে এনেদৰেই সিদ্ধার্থক ভুল বাটৰ পৰা আঁতৰাই আনিছিল।\n৬। তাৰ দৰে ল’ৰাৰ কথাৰ উত্তৰ দিব নােৱাৰি; অস্বস্তিকৰ মৌনতাৰ মাজত মাথোঁ ছটফটাবহে পাৰি’—কথাষাৰৰ অন্তর্নিহিত ভাব বিশ্লেষণ কৰা।\nউঃ মাক-দেউতাকৰ মৰম হেৰুৱাই নিঃসংগ জীৱন কটোৱা এটি কিশােৰ সিদ্ধার্থ।নির্মল তাৰ সহপাঠী সকলােৰে লগত হাঁহি-ধেমালি কৰা সিদ্ধার্থ হঠাৎ গহীন, খিংখিঙীয়া আৰু বেপৰােৱা হৈ পৰিছিল। জীৱনত মৰম হেৰুৱাই সিদ্ধার্থই আশ্ৰয় লৈছিল। ড্ৰাগছৰ—এই আসক্তিয়ে সিদ্ধার্থক যেন সকলােৰেপৰা আঁতৰাই ৰাখিছিল। সিদ্ধার্থ শ্ৰেণীত অনিয়মীয়া হৈছিল, শিক্ষকৰ কথাতাে উভতি ধৰিছিল।বৰ সন্তর্পণে কথাবােৰ মন কৰিছিল নির্মলে। সি যেন বুজিব খুজিছিল সিদ্ধার্থৰ খেলিমেলি জীৱনটোৰ কথা। তাৰ এনে লাগিছিল যেন সিদ্ধার্থক আগৰ দৰেই কৰি তুলিব।\nমৰমসনা অনুশাসনৰ সুৰেৰে সেয়ে সিদ্ধার্থক সি সুধিছিল তাৰ কি হৈছে। সিদ্ধার্থ চমকিত হৈছিল নির্মলৰ কথাৰ আন্তৰিক সুৰত। মৰম, আন্তৰিকতা সিতাে কাহানিবাই হেৰুৱালে। সি দেখা মাক-দেউতাকৰ কাজিয়াৰ বিশৃংখল দিনবােৰৰ কথা পাহৰা নাই। সাধুকথা শুনি টোপনি যাব লগা দিনবােৰত কিদৰে সি উজাগৰী নিশা কটাইছিল এতিয়াও স্পষ্টকৈ তাৰ মনত আছে। যন্ত্রণাত মৌন হৈ থাকিবলৈকে সি শিকিছে। কিন্তু নির্মলে যে ভাঙিব খুজিছে তাৰ মৌনতা। তাৰ ভয় হৈছে কিয়নাে মৰমক আওকাণ কৰিব পৰা ল’ৰা সি নহয়, অথচ ড্ৰাগছৰ নিচা এৰাও যথেষ্ট কঠিন। সিদ্ধার্থই বুজিছিল নির্মলক সকলো কোৱা মানে তাৰ একমাত্র আশ্রয় ড্ৰাগছ হেৰুওৱা। নির্মলে যে তাক মাক-দেউতাকৰ দৰে এৰি নাযাব তাৰ কি নিশ্চয়তা আছে। সেয়ে সি নির্মলৰ সন্মুখীন হােৱাতকৈ যন্ত্রণাত মৌন হৈ থকাই ভাল বুলি ভাবিছিল। আৰু ইমানদিনে নােকোৱা কথাবােৰ এনেদৰে হঠাৎ কাৰােবাক কৈ দিয়াটো ইমান সহজো নহয়। তাৰ বাবে সিদ্ধার্থক লাগিব মানসিক প্রস্তুতি। প্রশ্নোদ্ধৃত কথাষাৰিৰ মাজেৰে লেখকে এই কথাকেই ক’ব খুজিছে।\n৭। হাঁহিব নােৱাৰি, খেলিব নােৱাৰি, শুব নােৱাৰি ইমানেই তীব্র সেই শূন্যতাৰ ভাৰ — দুখৰ দাহন’— কথাষাৰ কাৰ বিষয়ে আৰু কিয় কোৱা হৈছে বুজাই লিখা।\nউঃ প্রশ্নোদ্ধৃত কথাষাৰত সিদ্ধার্থৰ বিষয়ে কোৱা হৈছে। সিদ্ধার্থ নিঃসংগ কিশােৰ। স্কুলীয়া বয়সত সি মাক-দেউতাকৰ পৰা পাবলগীয়া প্রয়ােজনীয় মৰম পােৱা নাছিল। বৰং বুজন হােৱাৰে পৰা মাক-দেউতাকৰ মাজত হাই-কাজিয়া, চিঞৰ বাখৰহে দেখি-শুনি আহিছিল। মাক-দেউতাক কাৰ হৈ সি কথা ক’ব সেই প্রশ্নই তাৰ কোমল অন্তৰ থকা-সৰকা কৰিছিল। সাধু শুনি টোপনি যাবলগীয়া বয়সত সি উজাগৰী নিশা কটাইছিল। তাৰ চকুপানীয়ে মাক-দেউতাকক একেলগ কৰি ৰাখিব নােৱাৰিলে। এদিন দেউতাকে মাকৰ সতে তাক এৰি ক’ৰবালৈ গুচি গৈছিল। মাকৰ অন্তৰতো যেন আৱেগ, মৰম আদি শুকাই গৈছিল। তাৰ প্রতি নাছিল কোনাে বিশেষ গুৰুত্ব। সিদ্ধার্থৰ জীৱনলৈ যেন শূন্যতা নামি আহিছিল। কেতিয়াবা অনাই বনাই ঘূৰি ফুৰিছিল, স্কুললৈ নগৈছিল—কথাবােৰলৈ মাকে বিশেষ মন নিদিছিল। মৰম আৰু অনুশাসন— এইবােৰে সিদ্ধার্থৰ জীৱনৰ পৰা বিদায় মাগিছিল। অসম্ভৱ শূন্যতাবােধে সিদ্ধার্থক খুলি খাইছিল। আনকি সি হাঁহিবলৈ পাহৰি গৈছিল। খেলিবলৈ বা শুবলৈও তাৰ ভয় লাগিছিল। শোকে খুন্দা মৰা গধুৰ বুকুৱে তাক কেৱল সকলােৰে পৰা আঁতৰাই আনিছিল প্রশ্নোদ্ধৃত কথাষাৰেৰে লেখকে সিদ্ধার্থৰ মনৰ এই দিশবােৰকেই আঙুলিয়াই দিব খুজিছে।\n৮। সিদ্ধার্থই কিহৰ তাড়নাত মাকৰ খাৰুযোৰ চুৰি কৰিছিল আৰু পাছত তাৰ কিয় অন্তর্দন্দ হৈছিল বুজাই লিখা।\nউঃ সিদ্ধার্থই ড্রাগছ কিনিবলৈ মাকৰ খাৰুযোৰ চুৰি কৰিছিল। নিঃসংগতাৰ পৰা উদ্ধাৰ পাবলৈ সিদ্ধার্থই ড্ৰাগছ খাবলৈ লৈছিল। ড্ৰাগছ কিনিবলৈ বহুত পইচাৰ প্ৰয়ােজন, স্কুলীয়া ল’ৰাৰ ওচৰত ইমান পইচা নাথাকে। সেয়ে প্রথমে সি মাকে অসাৱধানভাৱে থােৱা পইচাবােৰ চুৰি কৰিছিল।তাৰ পাছত স্কুলৰ সহপাঠীৰ পৰাও মনে মনে পইচা নিবলৈ ধৰিলে। এদিন মাকে গা ধুবলৈ যাওঁতে সি খাৰুযোৰ লৈ গ’ল। বিক্ৰী কৰি পােৱা ধনেৰে ড্ৰাগছ খাবলৈ সাজু হ’ল। মাকে পুতেকৰ কথা নাভাবি ঘৰৰ কাম কৰা ছােৱালীজনীয়ে চুৰি কৰা বুলি ভাবিলে আৰু পুলিচে ছােৱালীজনীক লকআপত ভৰাই থ’লে। খাৰুযােৰ নিয়াৰ পাছত অৱশ্যে সিদ্ধার্থৰ নিজৰ মাজতে বহু প্রশ্ন হৈছিল। অন্তর্দন্দ্বত ভুগিছিল সি। ভুল কৰি পেলালে যে সেই কথা সি বুজি উঠিছিল। কাম কৰা ছােৱালীজনীয়ে বিনা দোষত শাস্তি খাবলগীয়া হ’ল, তাইৰ কৰুণ মুখখনে তাক বহুত কষ্ট দিলে। ড্রাগছৰ প্রতি আসক্তি যে ভাল কথা নহয় সেয়াও সি বুজি উঠিছিল। নিজে কৰা দোষৰ ভাৰ অইনৰ ওপৰত দি সিদ্ধার্থ সুখী হ’ব পৰা নাছিল। তাৰ সংবেদনশীল মনটোৱে সেয়ে হাহাকাৰ কৰি উঠিছিল কাম কৰা ছােৱালীজনীৰ বাৱে।\n৯। ‘আচলতে মন গ’লেই সুখী হ’ব পাৰি জান।’– নির্মলে কি প্ৰসংগত সিদ্ধার্থক এনেদৰে কৈছিল বুজাই লিখা।\nউঃ সিদ্ধার্থ আৰু নির্মল সহপাঠী। সৰুতে দেউতাকে সিদ্ধার্থ মাকৰ লগত এৰি কৰবালৈ গুচি গৈছিল। সিদ্ধার্থই মাক-দেউতাক উভয়ৰে মৰম-আদৰ শৈশৱত নাপালে। নিঃসংগতাৰ পৰা উদ্ধাৰ পাবলৈ সিদ্ধার্থই ড্রাগছৰ আশ্রয় ল’লে। ড্ৰাগছ আসক্তি বাঢ়ি যােৱাত সিদ্ধার্থক পইচাৰ প্ৰয়ােজন হয় আৰু সি পইচা চুৰি কাৰ্যতে জড়িত হয়। ইপিনে সহপাঠী নির্মল নাছােৰবান্দা। সিদ্ধার্থৰ দুখৰ কাৰণ জানিহে এৰিব নির্মলৰ কথাৰ সুৰত সিদ্ধার্থই আপােন আপােন গােন্ধ এটা পালে। মনৰ দুখবােৰৰ কথা প্রাণখুলি নির্মলক ক’বলৈ মন কৰিলে আৰু কলেও। জীৱনটো প্রবঞ্চনা যেন লাগিব ধৰিছিল সিদ্ধার্থৰ।কিন্তু প্রশ্নোদ্ধৃত কথাষাৰেৰে নির্মলে সিদ্ধার্থক ইতিবাচক কৰি তুলিবলৈ চেষ্টা কৰিলে। নির্মলৰ মতে প্রকৃতি জগতক ভাল পােৱা মানুহ কেতিয়াও নিঃসংগ নহয়। সুখী হােৱাটো নিজৰ মনৰ কথা। প্রকৃতি জগতৰ মাজতেই মানুহে সুখী হােৱাৰ উপাদানসমূহ বিচাৰি পাব পাৰে। জীৱনক ভাল পােৱা মানুহক জীৱনে প্রবঞ্চনা নকৰে বুলিও নির্মলে ভাবে।নদী, পাহাৰ, আকাশ, জোন-প্ৰকৃতিৰ এই উপাদানবােৰেই সুখ কঢ়িওৱা কাৰক একো একোটা।মনেৰে সুখী বুলি ভাবিব পাৰিলেই সুখ সকলোেতে পােৱা যায়– নির্মলে তাকেই বিশ্বাস কৰে। লেখকেও প্রশ্নোদ্ধৃত কথাষাৰিৰে তাকেই ক’ব খুজিছে।\n১০। ব্যাখ্যা কৰা :\nউঃ প্রশ্নোদ্ধৃত কথাষাৰি আমাৰ পাঠ্যপুথিৰ অন্তৰ্গত ড° মৃণাল কলিতাৰ যুঁজ’ শীর্ষক গল্পটিৰ পৰা উদ্ধৃত কৰা হৈছে।\nসিদ্ধার্থৰ মানসিক অৱস্থা বুজাবলৈ লেখকে প্রসংগক্রমে ব্যাখ্যেয় কথাফাকিৰ অৱতাৰণা কৰিছে।\nসিদ্ধার্থ আৰু নির্মল সহপাঠী। হাঁহিমুখীয়া সিদ্ধার্থই সকলােৰে লগত খেলে। কিন্তু কিছুদিন ধৰি সি হৈ পৰিছিল গহীন, খিংখিঙীয়া আৰু বেপৰােবা। স্কুলৰ হােমৱৰ্ক নকৰাকৈ থাকিছিল, আনকি সিদ্ধার্থই প্রায়ে স্কুলে ক্ষতি কৰিছিল। কথাবােৰলৈ মন কৰি এদিন নির্মলে তাক সুধিছিল আচলতে তাৰ কি হৈছে। নির্মলৰ কথাৰ সুৰত সিদ্ধার্থই পাইছিল আপােনত্বৰ গােন্ধ । এনেদৰে তাৰ মনটোক জানিব খােজা মানুহ যে কোনাে নাই। মৰমেৰে দাবী কৰিব পৰা মানুহ দেউতাকো আঁতৰি গ’ল ঘৰৰ পৰা আৰু মাকৰ নাথাকিল তাৰ প্রতি বিশেষ গুৰুত্ব। মৰম, আৱেগ আদি কথাবোেৰ সিদ্ধার্থই পাহৰিয়ে পেলাইছিল। সেয়ে ইমান দিনৰ পাছত নির্মলে জোৰ কৰি তাৰ খবৰ ল’বলৈ বিচৰা দেখি সিদ্ধার্থ আৱেগিক হৈ পৰিছিল। সি যেন মৰমৰ ওচৰত দুর্বল। কাৰােবাৰ ওচৰত যেন তাৰ অভিমান হয় মৰম হেৰুৱাই থাকিব লগা হােৱা কাৰণে। নির্মলে তালৈ ঘূৰাই আনিব খুজিছিল হেৰুওৱা মৰম, সেয়ে তাৰ মন আশাবাদী হৈ পৰিছে।\n(খ) মানুহে দেখা ঘৃণনীয় সত্যৰ আঁৰতো হয়তাে কেতিয়াবা লুকাই থাকে আন কিছুমান কৰুণ সত্য।\nউঃ ব্যাখ্যেয় কথাফাকি আমাৰ পাঠ্যপুথিৰ অন্তৰ্গত ড° মৃণাল কলিতাৰ যুঁজ’ শীর্ষক গল্পটিৰ পৰা উদ্ধৃত কৰা হৈছে।\nসিদ্ধার্থৰ পৰিৱর্তনৰ কাৰণবােৰ জানিব খুজি নির্মলে কৰা উপলব্ধিৰ বিষয়ে ক’বলৈ লেখকে ব্যাখ্যেয় কথাফাকিৰ অৱতাৰণা কৰিছে।\nনির্মল সিদ্ধার্থৰ সহপাঠী। পঢ়া-শুনাত সি চোকা। সিদ্ধার্থ হাঁহিমুখীয়া, সকলােৰে লগত খেলে। কিন্তু কেইদিনমানৰ পৰা সিদ্ধার্থই সকলােৰে পৰা আঁতৰি ফুৰাটো নির্মলৰ চকুত পৰিল। সিদ্ধার্থ স্কুললৈও সদায় নহা হ’ল। এদিনৰ কথা। স্কুলৰ শ্রেণী শিক্ষক মহেন্দ্র মাষ্টৰ থাকোতে শ্ৰেণীকোঠাত হুলস্থূল লাগিল। প্রশান্ত নামৰ ছাত্ৰগৰাকীৰ বেগৰ পৰা দুখন পঞ্চাশ টকীয়া নােট হেৰাইছিল। শিক্ষকে সকলােৰে বেগবােৰ চাই সিদ্ধার্থৰ বেগত দুখন পঞ্চাশ টকাৰ নােট দেখিলে। তেওঁ ধমক লগােৱাত সিদ্ধার্থই সেই পইচা মাকে দিয়া বুলি ক’লে। মহেন্দ্র মাষ্টৰে সাৱধানবাণী শুনায় যে যিদিনা ধৰা পেলাব পাৰিব সিদিনা সিদ্ধার্থই স্কুল এৰিব লাগিব। তাৰ পাছত এসপ্তাহ সিদ্ধার্থ স্কুললৈ নগ’ল। সিদিনা নির্মলে তাক সুধিছিল যে তাৰ কি হৈছে। আৰু নির্মলৰ প্ৰশ্নৰ উত্তৰ দিব নােৱাৰিব বুলিয়েই সিদ্ধার্থ পলাই আছিল। ইপিনে শ্ৰেণীত সিদ্ধার্থক নেদেখি দুষ্ট ল’ৰা সিদ্ধার্থ চোৰ বুলি তেওঁ সকলােকে কৈছিল। কথাষাৰ নির্মলে মানি ল’ব পৰা নাছিল। সি বুজি উঠিছিল যে সিদ্ধার্থ জীৱনত কিবা নঘটিবলগীয়া ঘটনা ঘটিছে যাৰ বাবে তাৰ বহু পৰিৱৰ্তন হৈছে। বিশেষ কোনাে কথা নাথাকিলে চুৰি কার্যত লিপ্ত হােৱা ল’ৰা সিদ্ধার্থ নহয়। বাখ্যেয় কথাফাকিৰ দ্বাৰা লেখকে তাকেই বুজাইছে।\n(গ) পাবলগীয়া মৰমৰােৰ হেৰুৱাই এখন ভাগি যােৱা সংসাৰৰ সি হৈ পৰিছিল এটা বিদ্রোহী অথচ কৰুণ চৰিত্ৰ।\nউঃ ব্যাখ্যেয় কথাফাকি আমাৰ পাঠ্যপুথিৰ অন্তৰ্গত ড° মৃণাল কলিতাৰ যুঁজ’ শীর্ষক গল্পটোৰ পৰা তুলি দিয়া হৈছে।\nসিদ্ধার্থৰ জীৱনৰ গােপন সত্য উন্মােচন কৰিব খুজি লেখকে ব্যাখ্যেয় কথাফাকিৰ অৱতাৰণা কৰিছে।\nসিদ্ধার্থ নিঃসংগতাত ভােগা এজন কিশােৰ।স্কুলত পঢ়ি থাকোতে দেউতাক আঁতৰি গ’ল। মাকৰ নাথাকিল তাৰ প্রতি কোনাে বিশেষ দায়িত্ব। স্কুললৈ নগৈ অনাই বনাই ফুৰিলেও ক’বলগীয়া মাকৰ একো নাথাকিছিল। সিদ্ধার্থৰ বুকু দুখত ফাটি যাব খােজে। মাক-দেউতাকৰ কাজিয়া চাই আৰু শুনি সি সাধু শুনি টোপনি যােৱা দিনবােৰত উজাগৰী নিশা কটাইছিল। কেতিয়াবা মাকে মৰমৰ সলনি অমনােযােগী সুৰতহে কথাবােৰ কৈছিল। মুঠতে মৰমহীন কঠোৰ জীৱন এটাক সাৱটি সিদ্ধার্থ হৈ পৰিছিল বিদ্রোহী অথচ কৰুণ চৰিত্ৰ। ড্ৰাগছ হৈ পৰিছিল তাৰ অৱলম্বন।সঠিক সময়ত সঠিক লালন-পালন হােৱা হ’লে সিদ্ধার্থৰ পৰিৱৰ্তন বেয়াৰ দিশে নগ’লহেঁতেন— লেখকে তাকেই ক’ব খুজিছে।\n(ঘ) সকলাে মানুহৰেই জীবনবােৰ একো একোখন যুঁজ।\nউঃ উদ্ধৃত কথাষাৰ আমাৰ পাঠ্যপুথি ড° মৃণাল কলিতাৰ যুঁজ’ নামৰ গল্পটিৰ পৰা উদ্ধৃত কৰা হৈছে।\nমানুহৰ জীৱন সংগ্ৰামৰ কথা কোৱাৰ প্ৰসংগতে লেখকে ব্যাখ্যেয় কথাফাকি অৱতাৰণা কৰিছে।\nসিদ্ধার্থ আৰু নির্মল সহপাঠী। সিদ্ধার্থ নিঃসংগতাত ডুবি ড্রাগছ আসক্ত হৈ পৰে। এদিন নির্মলে তাৰ কাৰণ জানিব বিচাৰিলে। নির্মলৰ কথাৰ সুৰত সিদ্ধার্থই আপােনত্বৰ গােন্ধ পালে। কৈ পেলালে নিজৰ জীৱনৰ কৰুণ কাহিনীটো আৰু সেয়া জীৱনে কৰা প্রবঞ্চনা বুলি সি যে ভাবে সেয়াও কলে। নির্মল কিন্তু আশাবাদী ল’ৰা। মৰমেৰে সিদ্ধার্থক ভাল জীৱন এটা দিব পৰা যায় বুলি সি বুজি উঠিছে। বৰ মৰমেৰে সি সিদ্ধার্থক বুজাইছিল যে নদী,ফুল, তৰা, গান, আকাশ, জোন আদি প্ৰকৃতিৰ উপাদানবােৰৰ মাজতেই সুখ থাকে।সিদ্ধার্থৰ জীৱনাে সুখেৰে ভৰি পৰিব কেৱল জীৱনৰ যুঁজখনত সিদ্ধার্থই ভাল খেলিব লাগিব। প্রত্যেকৰে জীৱনত যুদ্ধ থাকে, নির্মলেও আনকি শৰীৰত হােৱা জটিল ৰােগ এটাৰ লগত যুঁজি আছে। নিজৰ ভুল আৰু বেয়া দিশবােৰৰ লগত যুঁজি সিহঁতক পৰাস্ত কৰিব পাৰিলে জীৱনটো সুখেৰে উপচি পৰে।হৰা-জিকালৈ বাট নাচাই জীৱনৰ যুঁজবােৰ কৰাটোৱেই মানৱ জীৱনৰ চিৰন্তন সত্য—ব্যাখ্যেয় কথাফাকিৰ মাজেৰে এই সত্যকেই লেখকে\nউন্মােচন কৰিব খুজিছে।\n১১। ‘যুঁজ’ গল্পটোৰ শিৰােনামৰ তাৎপর্য বুজাই লিখা।\nউঃ ‘যুঁজ’গল্পটোত এগৰাকী কিশােৰৰ মনস্তাত্ত্বিক দিশৰ বিশ্লেষণ কৰা হৈছে। আপােনজনৰ মৰমৰ পৰা বঞ্চিত হৈ ল’ৰাটোৰ নিচাৰ প্রতি আসক্তি বাঢ়ে। অন্ধকাময় জীৱন এটাৰ ফালে গতি কৰিবলৈ লওঁতে হঠাৎ পােহৰৰ দৰে আৱিৰ্ভাৱ হয় নির্মল। সিদ্ধার্থৰ সহপাঠী নির্মল। নির্মলে সিদ্ধার্থৰ পৰা তাৰ জীৱনৰ কৰুণতম কথাবােৰ\nজানিব পাৰি বুজিছিল যে মৰমেৰেহে সিদ্ধার্থক ঘূৰাই আনিব পৰা যাব সুস্থিৰ জীৱনলৈ। নির্মলে সিদ্ধার্থক বুজাইছিল যে দৰাচলতে প্রত্যেক মানুহৰে জীৱনত যুঁজ একোখন থাকে। বেয়া চিন্তা, অসৎ মনােবৃত্তিৰ বিৰুদ্ধে মানুহে অহৰহ যুঁজি থাকে। নির্মলেও আনকি নিজৰ শৰীৰত হােৱা জটিল ৰােগ এটিৰ লগত যুঁজি আছে।সিদ্ধার্থয়াে হতাশ নহৈ নিজৰ সিদ্ধান্ত আৰু ভুল কথাবােৰৰ লগত যুঁজিব লাগিব। হৰা-জিকাৰ কথালৈ মন নকৰি যুঁজ কৰি যােৱাটো প্ৰকৃতিৰ নিয়ম। এগৰাকী কিশােৰৰ জীৱনলৈ অহা যুঁজৰ বিষয়ে বুজাবলৈ পাঠটোৰ ‘যুঁজ’ নামকৰণ সার্থক হৈছে বুলি ক’ব লাগিব।\n১২। ব্যাসবাক্যসহ সমাসৰ নাম লিখাঃ\nমৃত্যুশীতল; অসহনীয়; অতল, অমীমাংসিত; বেপৰােৱা; অচিনাকি।\nউঃ মৃত্যুশীতল : মৃত্যুৰ দৰে শীতল — কর্মধৰয় সমাস\nঅসহনীয় : ন সহনীয় –নঞ তৎপুৰুষ সমাস\nঅতল : তল নাই যাৰ — -বহুব্রীহি সমাস\nঅমীমাংসিত : ন মীমাংসিত – নঞ তৎপুৰুষ সমাস।\nবেপৰােৱা : পৰােৱাৰ অভাৱ — অব্যয়ীভাৱ সমাস\nঅচিনাকি : ন চিনাকি — নঞ তৎপুরুষ সমাস।\n১৩। বাক্য ৰচনা কৰা :\nউজাগৰ; অবাধ্য; অৱলম্বন; খেৰকুটা।\nউঃ উজাগৰ : উজাগৰে থাকিলে শৰীৰে কষ্ট পায়।\nঅবাধ্য : পিতৃ-মাতৃৰ অবাধ্য হােৱা উচিত নহয়।\nঅৱলম্বন : গুৰুবাক্য অৱলম্বন কৰি চলাটো শিষ্যৰ প্ৰধান কর্তব্য।\nখেৰকুটা : খেৰকুটাক আশ্রয় কৰিয়েই পৰুৱাটো বাচি থাকিল।\n১৪। সমার্থক শব্দ লিখা :\nনীৰৱতা ; বিষাদ; প্রস্তৰ; একাকীত্ব; আন্ধাৰ।\nউঃ নীৰৱতা : মৌনতা\nবিষাদ : দুখ\nপ্রস্তৰ : শিল\nএকাকীত্ব : নিজস্ব\nআন্ধাৰ : তিমিৰ, অন্ধকাৰ\nযুঁজ class9Question Answer অতিৰিক্ত প্রশ্নোত্তৰ\n(ক) প্রশান্তৰ বেগৰ পৰা কিমান টকীয়া আৰু কেইখন নােট চুৰি হৈছিল?\nউঃ প্রশান্তৰ বেগৰ পৰা দুখন পঞ্চাশ টকীয়া নোট চুৰি হৈছিল।\n(খ) নির্মল কোন আছিল?\nউঃ নির্মল সিদ্ধার্থৰ সৈতে একেখন বিদ্যালয়ৰ একেটা শ্রেণীতে পঢ়িছিল।\n(গ) নির্মলে সিদ্ধার্থক পাণ দোকানৰ পিছফালে কি কৰি থকা দেখা পাইছিল?\nউঃ নির্মলে সিদ্ধার্থক পাণ দোকানৰ পিছফালে চিগাৰেট টানি থকা দেখা পাইছিল।\n(ঘ) সিদ্ধার্থক কিয় স্কুলৰ সকলােবােৰ ল’ৰাৰ লগতে নির্মলেও এৰাই চলিব আৰম্ভ কৰিছিল?\nউঃ সিদ্ধার্থক বেপৰােৱা স্বভাৱৰ বাবে স্কুলৰ সকলােবােৰ ল’ৰাৰ দৰে নির্মলেও তাক এৰাই চলিবলৈ আৰম্ভ কৰিছিল।\n(ঙ) সিদ্ধার্থই মাকক স্কুললৈ নােযােবাৰ কি কাৰণ দৰ্শাইছিল?\nউঃ সিদ্ধার্থই মাকক গা বেয়া হােৱা বাবে স্কুললৈ নােযােৱা বুলি কৈছিল।\n২। নির্মলক কিহে এক দুর্বোধ্য সাঁথৰৰ মাজলৈ টানি নিছিল?\nউঃ স্কুল ছুটীৰ পিছত সিদ্ধার্থ প্রায়ে এখন পাণ দোকানলৈ গৈছিল যিখন অতি ৰহস্যময় আছিল, এনে এখন পাণ-দোকানত সিদ্ধার্থৰ সঘন উপস্থিতিয়ে নির্মলক এক দুর্বোধ সাঁথৰৰ মাজলৈ টানি নিছিল।\n৩। নির্মলৰ মুখামুখি হ’বলৈ সিদ্ধার্থক কিয় মানসিক প্রস্তুতিৰ দৰকাৰ হৈছিল?\nউঃ নির্মলৰ মুখামুখি হ’বলৈ সিদ্ধার্থক মানসিক প্রস্তুতিৰ দৰকাৰ হৈছিল কিয়নাে ইমানদিনে নােকোৱা কথাবােৰ হঠাৎ কাৰােবাক কৈ দিয়াটো বৰ সহজ নহয়।\nপোহৰৰ বাটেৰে আগবঢ়া গাঁওখন Question Answer – নৱম শ্ৰেণী\nভাৰতৰ বৈচিত্ৰৰ মাজত ঐক্য উত্তৰ Class IX Question Answer সকলো প্ৰশ্নৰ উত্তৰ\nশিশুলীলা Class9Question Answer\nঅন্ধবিশ্বাস আৰু কু সংস্কাৰ Question Answer নৱম শ্ৰেণী\nভাৰতীয় জাতীয়তাবাদৰ উন্মেষণ Class IX প্ৰশ্নৰ উত্তৰ ইতিহাস অধ্যায় ২\nযুঁজ’ গল্পটোৰ শিৰােনামৰ তাৎপর্য বুজাই লিখা।\nনির্মল কোন আছিল?\nপ্রশান্তৰ বেগৰ পৰা কিমান টকীয়া আৰু কেইখন নােট চুৰি হৈছিল?\nপ্রশান্তৰ বেগৰ পৰা দুখন পঞ্চাশ টকীয়া নোট চুৰি হৈছিল।\nলোকসংস্কৃতি Class9Question Answer – অসমীয়া নৱম শ্ৰেণী


গুণোৎসৱ | প্ৰাথমিক শিক্ষা | অসম চৰকাৰ, ভাৰত\nঅসম চৰকাৰ প্ৰাথমিক শিক্ষা\nপ্ৰাথমিক শিক্ষা সঞ্চালকালয়\nৰাজ্যিক শৈক্ষিক গৱেষণা আৰু প্ৰশিক্ষণ পৰিষদৰ\nঅসম সৰ্ব শিক্ষা অভিযান মিছন\nঅসম ৰাজ্যিক পাঠ্যপুথি প্ৰণয়ন আৰু প্ৰকাশন নিগম লিমিটেড\nইংৰাজী ভাষাৰ শিক্ষণ সংস্থা\nশিক্ষক প্ৰশিক্ষণ প্ৰতিষ্ঠান\nপ্ৰাদেশীকৃত বিদ্যালয়ৰ জিলা ভিত্তিক সংখ্যা\nHome ❯ গুণোৎসৱ\nQR Code সম্বলিত পাঠ্য়পুথি\nপ্রাদেশিকৰণ আইন - 20১৭\nশৈক্ষিক দিনপঞ্জী (অসমীয়া) - 2020\nএচ্. চি.ই.আৰ.টি অধীনত ডি. এল্. এড্.\nমুখ্যমন্ত্ৰীৰ বিশেষ জলপানি-২০১7\nশৈক্ষিক দিনপঞ্জী(বড়ো) -২০20\nশৈক্ষিক দিনপঞ্জী(বেংগলী) -২০20\nশৈক্ষিক দিনপঞ্জী(ইংৰাজী) -২০20\nশিক্ষাৰ অধিকাৰ আইন ২০০৯ দ্বাৰা ভাৰতবৰ্ষৰ ৬ ৰ পৰা ১৪ বছৰৰ আয়ুৰ সকলো শিশুৰ বাবেই প্ৰাথমিক শিক্ষা লাভ কৰাটো বাধ্যতামূলক আৰু বিনামূলীয়া কৰি শিশুসকলে শিক্ষা লাভ কৰাটো সাংবিধানিক অধিকাৰ হিচাপে স্বীকৃতি প্ৰদান কৰিছে। এই আইনৰ ২৯ নং ধাৰা অনুসৰি প্ৰতিটো শিশুৱেই মান সম্পন্ন, সাৰ্বিক আৰু শিশুৰ বাবে অনুকুল পৰিবেশত শিক্ষা লাভ কৰাটো প্ৰতিটো শিশুৰেই অধিকাৰ হিচাপে স্বীকৃতি প্ৰদান কৰিছে। এই আইনৰ নিৰ্দেশাৱলীকেই শিৰোগত কৰি প্ৰাথমিক স্তৰত গুণগত শিক্ষাৰ ওপৰত গুৰুত্ব আৰোপ কৰা হৈছে। বিগত সময়ছোৱাত চৰকাৰৰ তৰফৰ পৰা শৈক্ষিক ফলাফল বৃদ্ধিৰ উদ্দেশ্যে ভিন্ন ব্যৱস্থা গ্ৰহণ কৰা হৈছে। ইয়াৰ ভিতৰত ৰাষ্ট্ৰীয় পাঠ্যক্ৰম ৰূপৰেখাৰ অধাৰত পাঠ্যক্ৰম যুগুত কৰা, শিক্ষকসকলৰ বাবে প্ৰশিক্ষণৰ ব্যৱস্থা কৰা, যোগ্যতাসম্পন্ন শিক্ষক নিযুক্তি আৰু কাৰ্যকলাপ ভিত্তিক শিক্ষাৰ বাস্তৱায়ন আদিও উল্লেখযোগ্য।\nএই মূহূৰ্তত শৈক্ষিক ফলাফলসমূহৰ বিশ্লেষণ কৰি শৈশিক দিশত থকা সমস্যাসমুহ চিহ্নিত কৰি যথোচিত প্ৰতিকাৰমূলক ব্যৱস্থা গ্ৰহণৰ প্ৰয়োজনীয়ত আহি পৰিছে।\nশিক্ষাৰ গুণগত মান সম্পৰ্কে ৰাজ্য চৰকাৰো বিশেষভাৱে সচেতন। সেই উদ্দেশ্য সাধনৰ বাবেই ৰাজ্য চৰকাৰে ‘গুণোৎসৱ- মানৰ উৎসৱ’ নামেৰে ২০১৭ বৰ্ষৰ পৰা এটি পদক্ষেপ হাতত লৈছে। এইয়া হৈছে ৰাজ্য চৰকাৰ, সৰ্ব শিক্ষা অভিযান, অসম ৰাজ্যিক শিক্ষা গৱেষণা সংস্থা আৰু প্ৰাথমিক শিক্ষা সঞ্চালকালয়ৰ এটি সন্মিলিত প্ৰচেষ্টা। আৰম্ভণিতে ৰাজ্যখনৰ বৰপেটা, চিৰাং, ডিব্ৰুগড়, হাইলাকাণ্ডি, কামৰূপ মহানগৰ, লক্ষীমপুৰ, মৰিগাওঁ আৰু পশ্চিম কাৰ্বি আংলং এই আঠখন জিলা সামৰি এই কাৰ্যাৱলী হাতত লোৱা হৈছে।\nশৈক্ষিক ফলাফল বৃদ্ধি কৰি গুণগত প্ৰাথমিক শিক্ষা সুনিশ্চিত কৰা।\nগুণোৎসৱৰ প্ৰধান বৈশিষ্টসমূহ\n১) গুণগত শিক্ষা সৰ্ম্পকে সকলো হিতাধীকাৰীৰ মাজতেই এটি উচ্চ প্ৰাথমিকতাৰ ভাৱনা সম্প্ৰসাৰণ কৰা।\n২) মূল্যাংকণৰ প্ৰক্ৰিয়াৰ অংশ হিচাপে ৰাজ্যখনৰ শীৰ্ষৰ আই.এ.এছ., আই.পি.এছ., প্ৰথম আৰু দ্বিতীয় শ্ৰেণীৰ বিষয়াসকল আৰু মন্ত্ৰী বিধায়কসকলৰ যোগদান আৰু বিদ্যালয় পৰিদৰ্শন।\n৩)আঁচনি প্ৰস্তুতৰ বাবে মূল্যাংকণৰ সময়ছোৱাত প্ৰাপ্ত শৈক্ষিক সমস্যা, ভূল ধাৰণা, পাৰদৰ্শিতা আৰু সাধাৰণ ভূল ভ্ৰান্তিসমূহক আধাৰ হিচাপে গ্ৰহণ কৰা।\nবৰ্হিঃ মূল্যায়ক কোন হ’ব ?\n১) সন্মানীয় মন্ত্ৰী, বিধায়ক, ৰাজ্য চৰকাৰৰ শীৰ্ষৰ আমোলা আই.এ.এছ., আই.পি.এছ., প্ৰথম আৰু দ্বিতীয় শ্ৰেণীৰ বিষয়াসকল, বিশ্ববিদ্যালয় আৰু মহাবিদ্যালয়ৰ শিক্ষক।\nবৰ্হিঃ মূল্যায়নৰ প্ৰয়োজনীয়তা\n১) নিৰপেক্ষ মূল্যায়ন\n২) উৎসাহ আৰু অনুপ্ৰেৰণা যোগোৱা।\nঅসমত গুণোৎসৱৰ প্ৰয়োজনীয়তা\n১৯৮৬ চনত কাৰ্যকৰী কৰা ৰাষ্ট্ৰীয় শিক্ষা নীতিটো প্ৰাথমিক শিক্ষাৰ ক্ষেত্ৰত নিয়মীয়া আৰু ব্যাপক মূল্যায়নৰ কথা উল্লেখ কৰা হৈছে। এই নীতিয়ে মূল্যায়নৰ ক্ষেত্ৰত শিশুৰ পাৰদৰ্শিতাৰ লগতে সহঃ বিদ্যায়তনিক কাৰ্য্যসমূহতো মূল্যায়ন কৰাৰ কথা উল্লেখ কৰিছে।\n২০০৫ চনৰ পৰা কাৰ্য্যকৰী হোৱা ৰাষ্ট্ৰীয় পাঠ্যক্ৰম ৰূপৰেখাটো পৰীক্ষাৰ ক্ষেত্ৰত সংশোধন আনি শিশুৰ ওপৰত থকা মানসিক ছাপ কম কৰি নিয়মিত আৰু বিস্তাৰিত মূল্যায়নৰ ওপৰত গুৰুত্ব আৰোপ কৰে।\nবৰ্তমানৰ মূল্যায়ন এই পদ্ধতি / ধাৰণাৰ ওপৰত কৰা হৈ আছে। চি.চি. ই.ৰ জৰিয়তে মূল্যায়ন কৰাৰ সময়ত শিশুৰ নিয়মিত বিকাশ আৰু শৈক্ষিক উন্নয়ন পৰ্য্যালোচনা কৰা হয়। যত বিদ্যায়তনিক আৰু সহঃ বিদ্যায়তনিক দুয়োটাকে সামৰি লোৱা হয়।\nশিক্ষাৰ অধিকাৰ আইন ২০০৯ত প্ৰাথমিক শিক্ষাৰ গুণগত মানৰ ওপৰত অধিক গুৰুত্ব আৰোপ কৰা হৈছে, যিহেতু এই শিক্ষাই হৈছে শিশুৰ শৈক্ষিক বুনিয়াদ।\nবহনক্ষম উন্নয়ন লক্ষ্য নং ৪ তো সঠিক আৰু গুণগত প্ৰাথমিক আৰু উচ্চতৰ শিক্ষাৰ ওপৰত গুৰুত্ব আৰোপ কৰি ২০৩০ বৰ্ষৰ ভিতৰত কাৰ্য্যক্ষম শৈক্ষিক ফলাফল লাভৰ ওপৰত চিন্তা- চৰ্চা কৰা হৈছে। সেয়েহে গুণগত শৈক্ষিক পৰিৱেশ গঠনৰ ক্ষেত্ৰত সকলোৰে সহায় সহযোগিতা অপৰিহাৰ্য্য।\nঅসম চৰকাৰ সকলো শিশুকে গুণগত প্ৰাথমিক শিক্ষা প্ৰদানৰ বাবে প্ৰতিশ্ৰুতিবদ্ধ। সেয়েহে ৰাজ্য চৰকাৰে গুজৰাট চৰকাৰৰ আৰ্হিত ৰাজ্যখনৰ বিদ্যালয়সমূহত ২০১৭ বৰ্ষৰ পৰা গুণোৎসৱৰ শুভাৰম্ভ কৰিছে। এই সৰ্ম্পকে আমাৰ মাননীয় শিক্ষা মন্ত্ৰী দেৱে তেওঁৰ বাজেট অধিবেশনত গুণোৎসৱৰ ঘোষণা কৰে।\nপ্ৰথম পৰ্যায়ৰ গুণোৎসৱ ২০১৭ বৰ্ষৰ ৪ ৰ পৰা ১৭ এপ্ৰিললৈ অনুস্থিত কৰা হয়। প্ৰথম পৰ্য্যায়ত বৰপেটা, চিৰাং, ডিব্ৰুগড়, হাইলাকাণ্ডি, কামৰূপ মহানগৰ, লক্ষীমপুৰ, মৰিগাওঁ আৰু পশ্চিম কাৰ্বি আংলং এই আঠখন জিলা সামৰি লোৱা হয়। এই পৰ্য্যায়ত জিলাকেইখনৰ চৰকাৰী আৰু চাহ- বাগিছা কৰ্তৃপক্ষৰ দ্বাৰা পৰিচালিত বিদ্যালয়সমূহ সামৰি লোৱা হয়। এই গুণোৎসৱত সমৰি লোৱা বিদ্যালয় মূল্যায়ণৰ চাৰিটা দিশ হ’ল-শিশুৰ শৈক্ষিক পাৰদৰ্শিতা, সহঃ বিদ্যায়তনিক কাৰ্য্য, বিদ্যালয়ৰ আন্তঃগাঁথনি আৰু অন্যান্য সা- সুবিধাৰ অৱস্হিতি আৰু সমাজৰ অংশগ্ৰহণ। প্ৰতিগৰাকী বৰ্হিঃ মূল্যায়কে তিনিটা দিনত(৫, ৬ আৰু ৭ এপ্ৰিল) তিনিখন বিদ্যালয় পৰিদৰ্শন কৰে। মূল্যায়কসকলে এই কেইটা দিনত বিদ্যালয়ৰ প্ৰাৰ্থনা সভাৰ পৰা গোটেই দিনটো বিদ্যালয়ত কটায়। এই বৰ্হিঃ মূল্যায়কসকলে বিদ্যালয় পৰিদৰ্শনৰ ভিত্তিত লাভ কৰা অভিজ্ঞতাসমূহক পিছৰ পৰ্য্যায়ৰ আঁচনি যুগুত কৰাৰ সময়ত সমল হিচাপে ব্যৱহাৰ কৰা হ’ব।\n২০১৭ চনৰ ছেপ্তেম্বৰ মাহৰ ১৯ ৰ পৰা ২২ তাৰিখৰ ভিতৰত ৰাজ্যখনত দ্বিতীয় পৰ্য্যায়ৰ গুণোৎসৱ আৰম্ভ কৰা হ’ব। বিদ্যালয়ৰ মূল্যায়কন শেষ নোহোৱা পৰ্য্যন্ত তেওঁলোকে ৰাতিপুৱাৰ পৰা গোটেই দিনটো কটাইছিল। নীতি প্ৰণয়ন আৰু প্ৰাথমিক শিক্ষাৰ মান উন্নয়নৰ কাৰ্যকৰী কৌশল নিৰ্ধাৰণৰ কাৰণে তেওঁলোকৰ পৰ্য্যবেক্ষণ আৰু অনুমোদনক বিবেচনা কৰা হব।\nগুণোৎসৱৰ দ্বাৰা নিম্নোক্ত ফলাফলসমূহ আশা কৰা হৈছে-\n(১) প্ৰাথমিক স্তৰত শিশুৰ সকলো বিষয়ত থকা শৈক্ষিক পাৰদৰ্শিতাক বিচাৰ কৰা।\n(২)শৈক্ষিক দিশত থকা সমস্যাসমূহ বিচাৰি উলিওৱা।\n(৩) এই সমস্যাসমূহৰ প্ৰতিকাৰমূলক ব্যৱস্থা গ্ৰহণ কৰা।\n(৪) নিয়মিত পৰ্য্যালোচনাৰ মাধ্যমত শিশুৰ শৈক্ষিক দিশৰ উন্নয়ন সাধন কৰা আৰু এই ক্ষেত্ৰত সহায়- সহযোগিতা প্ৰদান কৰা।\n(৫) শিশুৰ নামভৰ্তি কৰা বৃদ্ধি কৰা আৰু বিদ্যালয় বৰ্হিভূতঃ শিশুৰ সংখ্যা হ্ৰাস কৰা।\n(৭) বিদ্যালয় পৰিচালনাৰ দিশসমূহ সুনিশ্চিত কৰা।\nএই পৃষ্ঠা অন্তিমবাৰ আপডেট কৰা হৈছিল: 26 Nov 2021\nদৰ্শনকাৰীৰ গণনা: 430643\nContent Ownership প্ৰাথমিক শিক্ষা, Govt. of Assam.


Ask Bikash 16 – Jeevan Britta\nAsk Bikash 16\nPublished June 23, 202011:22 am\nUpdatedJuly 19, 20208:40 am\nPosted by BIKASH KALITA on June 23, 2020. Updated: July 19, 20208:40 am\nবিকাশক সোধক ১৬\nWhat are some little things I can change in my lifestyle to leadahealthier life?\nযিকোনো সালসলনি কৰিবলৈ হ’লে প্ৰথমতে আপুনি নিজৰ চিন্তা কৰাৰ পদ্ধতিক সলনি কৰিব লাগিব আৰু তেতিয়া আপুনি বিচৰা যিকোনো সলাসলনি কৰিবলৈ আপুনি সমর্থ হ’ব৷\nআপুনি প্ৰথমে নিজকে বিশ্বাস জন্মাব লাগিব যে আপোনাৰ শাৰীৰিক, মানসিক আৰু আধ্যাত্মিক স্বাস্থ্য আপোনাৰ বাবে জীৱনৰ যিকোন সময়তে অতি গুৰুত্বপূর্ণ৷ এবাৰ সেই কথাটো আপুনি বুজি পালে সদায় এক্সাচাইজ কৰি নিজকে ফিট আৰু স্বাস্থ্যৱান কৰি ৰাখিবলৈ, অতিৰিক্ত চর্বী আৰু ওজন কমাবলৈ, পেটত ওলমি পৰা চর্বী নোহোৱা কৰিবলৈ আৰু প্ৰতিদিনে এক্সাচাইজ কৰিবলৈ আপুনি অনুপ্ৰাণিত হ’ব৷\nযেতিয়া আপুনি বুজি পাব যে আপোনাৰ স্বাস্থ্য আপোনাৰ জীৱনৰ আটাইতকৈ আটাইতকৈ গুৰুত্বপূর্ণ বিষয়বোৰৰ এটা আৰু আপুনি ইয়াক বহু পৰিমাণে নিয়ন্ত্ৰণ কৰিব পাৰে, চম্ভালি ল’ব পাৰে, তেতিয়া আপুনি জীৱনত নানা ধৰণৰ স্বাস্থ্যৱান আৰু স্বাস্থ্যসন্মত পচন্দবোৰ বাচি ল’ব পাৰিব৷\nশাৰীৰিক স্বাস্থ্যৰ বাবে\nদিনত প্ৰায় দুই লিটাৰ পানী খোৱা\nপ্ৰতিদিনে অলপ হলেও এক্সাচাইজ কৰা -যোগ, জিমলৈ যোৱা, খোজ কঢ়া, দৌৰা, ক্ৰছফিট, বডি বিল্ডিং, বডীৱেইট এক্সাচাইজ বা আন কিবা কৰা৷\nমানসিক আৰু আধ্যাত্মিক স্বাস্থ্যৰ বাবে\nকৃতজ্ঞতা প্ৰকাশ কৰা\nকৃতজ্ঞতাৰ জার্ণেল এখন আৰম্ভ কৰা৷ যদি আপোনাৰ এই জার্ণেলখন নাই, তেতিয়াহ’লে এইখন লিখা আপুনি আৰম্ভ কৰিব পাৰে৷ ইয়াত কি থাকিব? আপুনি যি যি কথাৰ বাবে, যি যি মানুহৰ ওচৰত কৃতজ্ঞ সেই সকলোবোৰ কথা ইয়াত লিখিব পাৰে৷ আনকি আজি যে আপুনি জীয়াই আছে তাৰবাবেও আপুনি কৃতজ্ঞতা প্ৰকাশ কৰিব পাৰে নেদেখাজনক, ভগৱানক বা প্ৰকৃতিক৷\nপ্ৰতিদিনে অলপ সময় হলেও য়োগা অভ্যাস কৰিলে আপোনাৰ শৰীৰৰ লগতে মনটো ভালে থাকিব৷ ই লগতে আপোনাক আধ্যাত্মিক অনুভৱবোৰ কৰাত সহায় কৰিব আৰু আধ্যাত্মিকতাৰ পথত আগুৱাই লৈ যাব৷\nআধ্যাত্মিকতা আৰু মানসিক স্বাস্থ্যৰ বাবে ই অতি প্ৰয়োজনীয়৷ দুইটা ক্ষেত্ৰতে ই আাপোনাক সহায় কৰিব৷ মনটোক শান্ত কৰি ৰখাৰ লগতে আপুনি অনুভৱ কৰিব নোৱাৰা কথাবোৰ অনুভৱ কৰিবলৈ ই সহায় কৰিব৷\nমাইণ্ডফুলনেছৰ অভ্যাস কৰা\nমাইণ্ডফুলনেছ মানে আপুনি আপোনাৰ চাৰিওফালে চলি থকা সকলোবোৰ কথাকে মন কৰা আৰম্ভ কৰে৷ ইয়াৰ অভ্যাসে আধ্যাত্মিক পথত খোজকঢ়াত আপোনাক সহায় কৰিব৷\nনির্দিষ্ট পদ্ধতিত উশাহ-নিশাহ ল’বলৈ শিকি আপুনি নিজকে লক্ষ্য কৰিবলৈ আৰু জানিবলৈ শিকিব পাৰে৷ আত্মসচেতনতাৰ বাবে ই এক কার্যকৰী আহিলা হ’ব পাৰে৷\nএই বিষয়ে মই আগতেও কৈছোঁ৷ জার্নেলিঙ কৰা মানে নিজৰ মনৰ সকলো কথা, চিন্তা জার্নেল এখনত লিখি যোৱা৷ ই আপোনাৰ মানসিক শান্তি আৰু আধ্যাত্মিক অগ্ৰগতিক বহু গতি দিব পাৰে৷\nএই সকলোবোৰ কাম, কথা নিজৰ জীৱনত আপুনি তেতিয়াহে যোগ দিব পাৰিব যেতিয়া আপুনি স্বাস্থ্য ঠিকে ৰখাটো এক ফিল’চফি বা দর্শন বুলি ভাবিব পাৰিব৷ সেইটো আটাইতকৈ গুৰুত্বপূর্ণ আৰু প্ৰথমতে কৰিবলগীয়া সালসলনি৷ সেয়া কৰিব পাৰিলে বাকীবোৰ নিজে নিজে আহিব৷\nAsk Bikash 6\nAsk Bikash 14\nPrevious Post ৮০ | ২০ নিয়মৰে জীৱনটো সলনি কৰক\nNext Postচাকৰি এটাৰ বাবে কেনেদৰে সাজু হ’বা